归桑梓建祠睦族离盘涧传道称师
三缄询曰： 尔属何方妖魔，敢与吾躬斗法？ 老熊曰： 吾乃野鹿山内一熊所修，已历五百余年，道未大成，飞升不得。今日无事，出洞闲游，见得仙官临兹地界，瑞光盘绕，吾心甚喜，意欲请入洞去，拜为师长，不料为法宝所束。望仙官休以异类见弃，愿拜门墙，朝夕追随，祈传大道。 三缄曰： 尔性难驯，恐中途变更，枉费吾一番教诲。 老熊曰： 身生异类，伤何如之！既沐仙官恩膏，收为门徒，喜出望外矣，乌有变更之说乎！ 三缄曰： 如是，吾释尔起。自此，须将往日桀骜气性，一概改除！ 言已，收回绋子。老熊起，上前拜舞。三缄传以入门之法，复为之取其名曰 敛心道人 。老熊得赐道号，重向三缄拜谢，并拜狐疑、紫光为道兄。
一一拜毕，三缄曰： 吾欲归里，不能携尔同行。俟至西北云游，尔来随之。尔归，将师所传，努力学习可也。 老熊曰： 师传敢不急习！但不知吾师归去，何日出游？ 三缄曰： 其期未可预定，总在半年以外焉。 言此，狐疑曰： 吾师归乡念切，可以行矣。至敛心道弟，心切追随，宜不时访之，不可自误。 三缄于此，又向桑梓迤逶前行。老熊送至十里程途，依依不舍。三缄曰： 敛心急归，后会有时，毋庸远送。 老熊不敢违令，复向三缄叩拜者三，然后洒泪而别。
三缄见老熊意挚情深，乃自叹曰： 物类尚且如斯，胡人类半多不及也！ 狐疑曰： 人以不善而坠物胎，物胎既坠，常见人形而羡慕，故欲急转人身。急力造之，以求脱此兽躯，而犹恐不得。吾不解世之以人身而甘坠兽类者，诚何心也！ 紫光曰： 人坠兽类，非出自甘心也，皆为四害所迷，日以四害自乐然耳。 三缄曰： 二弟子所论，可为世之有人身者规之。 师徒在途，谈论最多，不必尽述。
不知不觉，已近桑梓。偶遇二三乡老，三缄假以外人，问及抚继之子。乡老曰： 三缄久已云游，未见归里。其子善能居积，而今所置田畴，屈指计之，又四五处矣。 三缄暗自喜曰： 有子若斯，吾无他虑。然其承家有志，固属佳儿，究不识心念中尚有吾身否也。及至门外，见其子将已当年所编竹篱，加意培护，丝毫不改。三缄曰： 是子也，不惟承家可取，而且不改父风。虽属螟蛉，亲生不啻也。 师徒同入重门，犬吠数声，宗继出产视之，倏然惊曰： 吾父归来耶？ 欣喜之情，达于面目。三缄入室，宗继忙呼妻子，绕堂拜舞。三缄一一询及，方知已有三孙矣。宗继问罢乃父行踪，即命家人设筵宴父。
次日，又请族中老少，伯叔兄长，重整肴馔，陪父饮之。三缄曰： 今日族党同临，皆吾子邀饮而至。明日再治筵席，合族人人俱请来家，吾有好言相叙。 族人诺，果于次日陆续俱到。
筵设后，三缄乃从容而言曰： 吾李氏一族，一脉源流，派衍支分，远近异处。使不将族党联而收之，久则虽亲亦疏，且由此而愈疏愈远，必有以同姓而议婚配者矣。吾之今日邀饮吾家者，意欲联我宗族，共建一祠。每岁春秋，同聚祠内，俾少长子弟，得以识认伯叔，凡婚丧往来，相爱相亲，则先祖在冥冥之中，方欣喜吾族秩序分明不紊，罔有怨恫也。不识族中伯叔，以吾言为何如？ 族人闻此，同声答曰： 尔言固非不善，但贫乏者众，建祠浩费，筹款甚难。况建一祠，每岁支消，又将何出？ 三缄曰： 久知吾族贫乏者众，建祠之举，安能任之。吾家近年颇有余资，想此余资，何以独有于吾，皆祖宗默佑所致也。吾若以此余资而独遗子孙，不从祖宗之身厚其祭祀，祖宗何贵有是孙子，孙子又何贵有是富乎？建祠一事，虽费用浩繁，吾独任之。至于春秋祭扫，愿捐膏腴百亩，以为时食之需焉。 族人喜曰： 尔能如此，族党之幸，亦祖宗之幸也！ 于是畅饮竟日，尽欢而散。
三缄当即购材择地兴工，日日经理，甫至半载，而祠已建成。绘素之余，设筵饷族。族党入祠周视，见其祠内祭所甚多，乃问之曰： 祠内设一祭所宜也，尔建之祠，何多如是？ 三缄曰： 天子七庙，诸侯五庙，大夫三，士二，法制昭然。吾祠中只设三代。凡族党内父母亡者，三年服阕，送主人祠。每岁春秋，吾族宗子统领合族，祭先祖于中堂。先祖祭余，各房宗子，分祭各房昭穆于各之祭所，此祠制也。 族人又曰： 有此前龛足矣，何龛后复建有龛耶？ 三缄曰： 前言二庙者，如庶人只供三代；三代以上，应祧入龛后，一祧一附，古礼之常。若无后龛，将前之神主安于何地？ 族人曰： 此祠所建甚善，较之他祠，布置远过多矣。然祠已落成，祭日安在？ 三缄曰： 吾以东庄一业，为祀先费用，今日将契付出。每岁收租存积，计春秋二祭所费外，尚有余金，就于祠之两廊，聘一明师，以教有造子弟。束修多寡，祠内措办，子弟日食，皆出百亩之中。必如是，而吾族文材乃能培植耳。 族人齐曰： 此举更善，合族叨光矣。 三缄于此议二三公直族兄，管理百亩田畴，当将契纸交之，又将祠内条规，逐一议明，鎸石为记。合族欣喜，设宴在祠，以酬三缄。
三缄饮毕，归于盘涧。是夜，梦得宗祖呼入祠内，笑而谓曰： 世人修道，多把伦常大事一概抛之。或入深山，置祭祀而不论。祖宗即有此孙子，孙子已早无祖宗也。如是修道，曾有几人成真乎？独尔也，首将宗祠遗留，继将祭祀预备，终将支派秩序分明，以此修真，得其诀矣。愿尔大道速成，为琼楼仙子，俾九玄七祖同升极乐，孝莫大焉。 言罢，各赐三缄金花一对，曰： 吾孙今日以祖宗为重，他日子孙应有享天朝爵秩者。 三缄聆此，拜舞不止。久之，乃祖乃宗大笑而去。三缄方送出门外，为石绊足，一跌而苏。
苏来慨然叹曰： 祖宗灵爽，谁谓无凭。苟一敬之，魂即相附。世有弃祖宗而不顾，视族党如仇雠者，其不见摈于祖宗也，鲜矣！ 三缄自得此梦兆，安然无虑。屈指暗计，在家周旋，已十月有余。时当梅放岭头，尽伦、尽性以及敛心道人、破迷、紫光，陆续俱至。三缄乃坐堂中，呼其子媳而告之曰： 吾儿承家有志，固属堪夸。还宜善事多行，以培厚福。父今去后，不知归自何年，所建宗祠，儿宜岁岁经理。至尔子孙辈，或耕或读，切毋使彼旷乃厥志，游手好闲焉。父言不尽，父将行矣。 宗继曰： 吾父出游数载，始一归来，胡弗在家受享清闲之福，俾儿得以事奉，稍尽孝思乎？ 三缄曰： 人各有志，不可相强。父如徒享安逸，偌大家业，受用弗尽！而乃累月经年作千里之游，不辞况瘁者，皆为出死入生计耳！倘得圆满功行，证乎仙品，上而九玄七祖天府同升，下而子孙祁云可获福禄。以一人之修造，而三善兼得，此父素志也。 宗继闻言，无词以对。
三缄次日又至祠内，设筵款族，而嘱之曰： 凡我族党，永宜和谐。富者宜提携乎贫，贵者宜看顾乎贱。要知我而富贵，天何独厚乎我？皆吾祖宗积德累仁，而发及之也。然祖宗之子孙多矣，而我独当之，是祖宗又厚爱乎我也？非祖宗厚爱乎我，缘我素日行为，有以合乎祖宗之心，而乃得上天予以富贵。既得此富贵，当思富如何长享，贵如何不失。则必推我之富贵，以厚爱祖宗流传之子孙，斯不负天以厚福予祖宗，而祖宗转而予我也。立念如斯，富贵方永。至于宗祠一事，切不可暗怀私意。以族内人等，皆祖宗子孙也。且子孙内，有知愚贤否之不一，又不得以知愚贤否心分厚薄。何也？智者、贤者固为可爱，而愚者、否者更属可怜。乌可歧而二之，而不待以一例乎？
吾见世之不和族党者，皆不以祖宗为念。币其觖望之意，半起于富贵下凌乎贫贱，贫贱嫉妒乎富贵。即不然，或因厝坟墓于祖冢山间，相争相夺之靡已。岂知天地之结一美穴也，原以待睦族敦宗、广行善事之人，断未有争夺而能得者。况乎古今富贵之冢，所结者只有一穴。此穴为祖宗所厝，已发及子孙矣。尔即夺此山而厝之，曾见有能发者乎？吾言如是，愿吾族毋犯此数病焉。 言讫，族党皆曰： 兄弟子侄，谨禀斯言，世世相传，不敢犯也。 三缄闻言而喜曰： 果能照此行之，吾族其必昌矣！ 无何宴罢，三缄复向族人曰： 今日薄设筵席，实欲别辞族党，又向异地遨游。自此一行，归与不归，未可预定，即谓今日之别为永别也可。冀吾族党，须将是祠永守勿替焉。 族党闻之，有挽留在家受福者，有怜其奔走之劳者。三缄曰： 吾志已决，吾族不必为我心忧。 族党知难留行，又于诘朝设筵祖饯。
三缄卜定吉日，率领紫光等向北而游。路途中切嘱诸弟子曰： 韶光荏苒，岁月如流。吾道久未能成，兹将家族事务件件停妥，以与桑梓永别不返矣。尔等追随步履，亦宜克修厥道，不可自失其时也。 狐疑闻得师言，与破迷、敛心同声答曰： 吾等系异类，从师原欲成其真修，以作大罗仙客。望师从实指点，俾弟子道门早入。弟子之幸，亦吾师之恩！ 言已，紫光与尽伦、尽性曰： 弟子当年深入迷途，父母不知孝顺，兄弟不知和睦。忽得吾师指示，如灯燃幽谷，照破迷团，又何异以物胎而初转人类？所甚望者，师教频加，使弟子玉液时餐，超凡入圣，则弟子恩铭肺腑，永不敢忘矣！ 三缄曰： 指道在吾，勤习自尔。果作辍之心不起，自许大道之能成。况道在两间，本无私也。得之者由于恒久弗怠，不能者由于习练无常。在道外人视之，以为道中有私，不知道之成不成，系乎心之坚不坚耳。 狐疑曰： 师言金玉，弟子等佩服不忘！ 刚言及此，倏有四五人来自当头。三缄视之，乃善成、护道、野马及蛛龙、蛛虎也。见得三缄，悲喜交集。三缄亦不胜欷觑。然师徒重逢，一切离情，姑不必述。
且说文江河内，素有三妖，乃鲸鱼修成。常化人形，坐于文江渡口。凡往来舟楫，时保护之。是三妖也，久为上天所喜。
三妖亦欲飞升天府，奈无师承教训，不知大道何自而入，故无日不在江岸寻访高明。一日，三缄师徒来至文江过渡，三妖忽然回顾，望见三缄首现瑞光，心知是人身有大道，当即同起，揖而言曰： 道长奚自？ 三缄曰： 云游之人，随遇而安，焉有所自？ 言尚未竟，三妖曰： 道长其来无自，其去谅有所之？ 三缄曰： 乾坤到处是吾家，又何有定所。 三妖曰： 道长踪迹，无异云霞，随行则行，随止则止，知其心性，洞然无累矣。吾弟兄久居此岸，往来行人，日有数千，绝无好道之士，惟道长深得妙旨，乃能抛弃尘嚣。如弗鄙吾等不才，愿拜门墙，以求指示。
三缄曰： 吾道尚未深得，安敢为人师？ 三妖曰： 吾闻传道之人，原不分智愚贤否，即异类亦不弃绝，道长胡见鄙于吾兄弟哉？ 三缄曰： 吾非不欲尽人而收为弟子，恐入门念切，久则以造道艰难，习至半途而顿改初心。吾之不乐收其徒者此也。 三妖曰： 师如收录弟子，心坚若铁，永无变更！ 三缄曰： 见尔心切拜门，吾且收下。然尔等究系人类物类，须实为我告，毋诳片词！ 三妖曰： 吾兄弟皆文江鲸鱼也。平素未害一命，此心此念，常怀护国佑民。师如弗信焉，访诸左右居民可也。 三缄曰： 果尔，吾概收之。 三妖拜舞后，三缄赐以道号：伯曰 入道 ，仲曰 体道 ，季曰 习道 。三妖喜不自胜，又向三缄拜舞，并拜诸道友毕，转身入洞，将所有宝物，一概执定，然后追随过江，直向北地而投。其地多风，罡气甚劲。三缄师徒行行止止，已愈去愈远矣。
有日行至普光山前，翘首望之，高耸可爱。是山四面皆江水围绕，日光一出，倒映绿波，上下天光，几迷山水之别。三缄喜甚，乃嘱狐疑诸人向山而游，以观佳境。狐疑等顺从山脚缓缓向上。乃登峰顶，瞥见一观挺立其间。近而视之，额题三字曰 冲云阁 。师徒同入，目极阁内，中坐老道，左右年幼者，皆效其坐焉。三缄谓诸弟子曰： 此老道必深得道旨，而后师事者，乃如是之道也。 入阁良久，老道师徒乃下座中，陆续来见。三缄曰： 老道门下所从甚众，谅必精凝气聚，可以坐入胎婴。吾等访道来兹，不料得遇高明，求道有地矣。 老道曰： 吾道尚浅，还求远游道友指点二三。 是夜宿于阁内，老道款待甚丰，俟至夜静时，各归坐位。三缄偷视，人人挺睛努目，助气有声，已知为旁敷，而非正孰。因于次早询之老道曰： 尔习此道多年？ 老道曰： 已六十春秋矣。 三缄曰： 专于习道，飞升不待许久。老道何尚居人世，而未拔宅耶？ 老道曰： 吾今而知道之难成，有如是也！ 三缄不复与语。
晨餐后，暗于静室中询其首二三步功夫，果入旁迕。三缄怜其习道有日，乃与详解入门法则。老道贴服甚深，爰命门徒八人，同拜三缄为师。三缄从新与之改头换面，稍习十余日，进境迥别，遂留三缄在此，以为传道之师云。


收二翠凤春作梗酿五毒龙子救民
三缄曰： 汝速言之，如再隐秘弗吐，此剑出鞘，定不饶汝。 椒花子手指蜻飞子曰： 彼乃碧玉山麓榆树之上青蜂所成，吾乃碧玉山腰椒花树下黄蜂所炼，年年习道，日日用功，从未有害于民者，望仙官恕之。 三缄曰： 汝二妖俱言与民无害，为何又与此女斗于是地乎？ 椒花子曰： 碧玉山中有二蕉精，一名翠华，一名翠盖，是山妖属无不为彼驱使，如稍迟缓，责斥难堪。吾二妖心甚不服，两相刁弄，二翠于是争斗连朝。忽得凤春力为解劝，各将起祸之由道出，方知是吾二妖所弄。凤春怒，当命群精捕吾，吾等窃知，各驾妖风而逃。小妖逃至葫芦井，遇此水怪与彼相斗，力不能胜，败到此间。蜻飞道兄突然至此，询明所以，忙忙帮助，不意得遇仙官。 三缄曰： 二妖来历已明，汝者女妖又何物所化？ 女妖曰： 吾乃龙贽元年所铸金镜一面，坠于井内，得日月之精气而成，名曰金光道姑也。 三缄曰： 汝在井中，可能安份否？ 金光道姑曰： 迷人入井，以供口食者，只有二焉。 三缄曰： 尔等入吾掌握，所愿如何？ 椒花子曰： 愿师事仙官，以求正道。 三缄曰： 只要尔等心性坚定，何患正果不成？ 二子闻言甚喜，遂与金光道姑逐一拜门。拜已，请赐道号。三缄曰： 不必另取，仍以原名呼之。 三妖喜，复各叩首曰： 吾等承师收入门墙，祈师实指进修之方，俾弟子由浅入深，成此正觉。 三缄曰： 这是自然。然吾欲到碧玉山收伏群妖，弟子等愿随师否？ 三妖皆曰： 愿。 三缄曰： 既愿，今日即去，不可迟延。 三妖曰： 师欲速行，弟子何敢违命。 于是同上大道，竟向是山而投。
行约百里途程，已抵山麓，寻一村舍暂为息肩。次早，三缄命椒花子往访二翠消息。椒花奉命，乘风直到山顶，极目四望，不见动静，仍刁磬石，见其居址已为二翠败毁，心甚伤之。
怅望逾时，复由盘石之左上视其洞，一小蕉妖坐于洞门，见椒花子而言曰： 尔自那日刁弄是非，二翠仙姑命群精四处捕尔，如其捕着，有死无生矣。尔何不远远遁去，胆敢复返乎？ 椒花子曰： 聆尔之言，而今尚欲得吾耶？ 小蕉精曰： 正欲得尔而诛之也。 椒花子曰： 如此尔去报与二翠，言吾已回故所。 小蕉精曰： 吾不与尔结仇，何必告之。 椒花子曰： 近日二翠所干何事？ 小蕉精曰： 各在洞中炼其法器而已。 椒花子曰： 二翠之处，凤春尚还来否？ 小蕉精曰： 不时来往。 椒花子曰： 吾住此虽久，究不知凤春洞府在于何地。 小蕉精曰： 但闻居山之左，吾亦不知其处焉。 椒花子曰： 彼又究属何精，为二翠所畏。 小蕉精曰： 彼系灵凤修成，道法极高，乌得不畏？ 椒花子曰： 凤春有何妙道耶？ 小蕉精曰： 彼有一灵芝草干，炼成金刚画戟，能屈能伸，能化龙蛇，最为厉害。 椒花子曰： 如何能伏此宝，汝可知乎？ 小蕉精曰： 凤春之名，闻而丧胆，是山妖属虽众，无有能敌者，汝所素识也，孰知此宝如何乃可收之。
椒花子正与小蕉精谈论，突被是山紫薇花妖紫花娘所见，暗想： 椒精乃二翠深仇，捕捉四方，未见踪迹，而今自入网罗，擒以献之，必有重赏。转思彼之两股最善伤人，擒之不能，必为所刺，吾且恬以甜言，如入吾彀，自丧乃躯矣。 计定，带笑上前而询曰： 道兄何往，久未觌面。 椒花子曰： 暂出云游耳。 紫花娘曰： 汝既云游四境，可遇奇妖乎？ 椒花子曰： 仅在葫芦井中收伏金光道姑，他无所遇。 紫花娘曰： 金光道法何如？ 椒花子曰： 千变万化，胜过凤春多矣。 紫花娘曰： 汝又如何收之？ 椒花子曰： 吾与之战约数百合，欲拜下风，忽然来一天仙，赐吾法宝，抛在空际，坠下如龙，遂将金光道姑紧紧捆束。吾见天仙法妙，拜为门徒，承彼厚爱，传吾道法一二，故于今日始敢回山。 紫花娘曰： 如是，翠华、翠盖极爱奇妙道法，汝胡不入洞教之，以赎前罪？ 椒花子曰： 吾今来此，乃命奉天仙收伏群妖，如不先为拱服，天仙驾至，碎尸万段，无一能逃矣，尚望教以道法乎！ 紫花娘曰： 汝言真耶，抑诳吾耶？ 椒花子曰： 真言耳。 紫花娘曰： 既属真言，汝在此候着，吾归劝二翠同来降之。 言罢，乘风速去。椒花子知彼此法，必搬弄二翠，飞身而归。
三缄问其窥探如何，椒花将紫花娘之言详述一遍。三缄复命椒花子，率同三服、弃海来与二翠战之。三妖齐驾妖风，上得碧玉山顶。正值翠盖统帅群精，于山后山前搜捕椒花子。椒花子当头而来，曰： 翠盖姑姑请了。 翠盖詈曰： 椒花小子，尔翠盖姑姑待尔不薄，尔何是非刁弄，使吾与翠华参商？
幸得姊姊凤春一番和解，不然碧玉山内早成血海矣。吾今含恨深深，誓必捕尔，剥皮碎骨，以遂吾心。 詈已，驱风前来，其势甚锐。椒花子退后，三服接战，力斗空中，乘隙一锤，已将翠盖打坠车下。紫花忙负归洞，报知翠华。翠华统领群妖，上前助阵。弃海与之对敌，乘隙一戟，翠华力不能支，大叫数声，乘风而遁，暗偕翠盖趋奔凤春洞府告之。凤春亦率群妖与三服接战，三服不能胜，弃海上阵，双敌凤春。凤春将灵芝干儿向空抛去，坠地之际，如泰山一般。二人败下阵来，凤春随后追逐。二人为其所逼，不能回于师处，急望西奔。无如凤春愈追愈紧，三服促甚，暗谓弃海曰： 此妖法力比吾等高妙，追逐不舍，为之奈何？ 弃海曰： 以弟愚意，须向东海而逃，潜入龙宫，方免此祸。 三服曰： 如此乃好。 刚向东海逃时，椒花子已暗回师所禀之。三缄即命金光道姑收伏凤春。道姑乘风竟去，金光四射，直向凤春风车疾处而来，上前挡着。凤春詈曰： 吾正欲擒此二妖，何处妖妇敢阻去路，独未闻吾名乎？ 金光道姑曰： 吾奉天仙之命，特来擒汝，岂畏尔小小丫结耶？ 凤春曰： 尔如胜得过姑姑则罢，如胜不过，吾必碎尔尸海 金光道姑曰： 尔恃法力高妙，目空无人，今日遇吾，誓必擒之以见天仙也。 凤春怒极，吼声如雷，遂与金光道姑云头大战。三服谓弃海曰： 后面金光四射，吾师必遣道姑前来助战矣。吾等可止住阵角，恐其又添妖卒，尔我分而击之。 弃海诺，扭转风车，恰遇翠盖、翠华，分头助阵，道姑此际见其有妖相助，战力甚怯。突闻半空之内大声呼曰： 道姑只管力战，吾来助之。 于是三服战翠华，弃海战翠盖，各战一处，狂风大卷，地黑天昏。翠盖、翠华二精力竭，败归各洞。惟凤春与金光道姑愈战愈有精神。道姑口吐金光，红日不啻。凤春手持芝干，向光抛去，化成金色黑龙。
一往一来，不分胜负。酣战良久，凤春收回灵芝宝器，归于碧玉山中。道姑收回金光，与三服、弃海同归师所，将凤春道法细告三缄。三缄曰： 吾欲收伏二翠以及群精，凤妖鬼头敢来作梗，明日与战，吾自有伏彼之法，汝诸弟子各养精神以候之。 次日，三缄命金光道姑率领三服、弃海，先上碧玉。凤春、二翠同来接战。但见金光照地，黑雾迷天。三缄观望多时，知弟子不能取胜，忙将肠绋子抛入半空，气化青黄，飞于天外。
凤春、二翠睹得青黄之气绕天而去，不以为意，力斗云头。三服、弃海见之，谓金光道姑曰： 吾等速归，绋子来矣。 刚退师所，绋子回卷，将群精、二翠捆束而来，独凤春一人漏网逃去。三缄真言复念，抛去绋子，凤春东驰西奔，腹已馁矣。
绋子化为千竿修竹，结实多多，凤春飞驻其间，采实而食。食罢，千头万絮，缠绕口中，行动不能。绋子旋化为看凤童儿，骑之而坠于三缄座下。三缄命将群精押出，细小者释之，至二翠、凤春暨紫花娘等，尽柬其手足。三缄手捧斩妖宝剑而谓之曰： 尔愿生耶，死耶？ 四妖同声哀曰： 望仙官赦宥，愿拜门下。 三缄曰： 尔系真心乎？ 四妖曰： 实出真心，并无假意。 三缄于是释去其捆。四妖拜门后，三缄曰： 仍以尔名为道号，各归洞府，照师所传加力炼修。候召尔女徒时，然后同至。 四妖曰： 谨遵师命。 三缄即以修炼入门之道，一一传之。四妖得入正途，与金光道姑欢欣各散。惟椒、蜻二子同三缄游，迤逦前行，自不必说。
且说长寿村内人多满百，寿至大者，约有二三旬，至小则八九十龄不等，故呼是村为 长寿 。村北一洞，倚石崖而直下，深不可测，素有五色云雾，起自洞口，直透半霄，变幻离奇，莫名其状，村人常常得见而不以为怪焉。每逢春月，是村有踏青之游，好事者齐至洞外，以索顽石，向下缒之，愈缒愈深，约有数百丈始到其底。及至底时， 铿然 一声，索忽断矣。自时云雾之气吹嘘弗绝，接连数昼宵，竟将所缒索儿冲出洞口。村人不解其故，咸以为妖。岂知洞中乃一千年老狐在内修道，不惟于人无忤，且于村人常默护焉。村人不知报德，反缒索相侮，忿恨难消。因酿五毒于井泉，饮之者死亡极众。村人无可祈祷，听之而已。
一日，三缄师徒来到是地，住于村西之川流阁。阁一老僧，见三缄师徒六七，借阁居住，虽嫌其众而不便言。三缄于无事时，常与老僧谈论，无非询是方之风土人情也。老僧愀然曰： 论敝地人情风土，固谓忠厚，但恨此刻未审犯何天律，村人死亡殆尽焉。 三缄曰： 是由何事死亡如斯？ 老僧将缒索入洞之情，备陈颠末。三缄曰： 是必妖之为害也。尔语村人，吾能治此。 老僧喜，沿村传说。村人约集入阁，拜祈三缄曰： 如道长能治此妖，俾是村得享宁静，合村男女愿尸位祝之。 三缄曰： 尔等暂退，可治不可治，数日后自有信音。 村人闻言散去。三缄遂命二狐往查妖属何部，并暨如何来历以死村人。
二狐奉命，前来村外遍游，不得消息。狐惑曰： 闻老僧言，缒索于洞始有此祸，不如临洞以访之。 狐疑曰： 此言甚当。 及至洞前探望，业已三四日，根据查无。狐疑曰： 吾欲入洞一视，弟以为何如？ 狐惑曰： 不可。尔我入洞，何异羊入虎口，还是在外缓缓探访，计始善焉。 狐疑曰： 如不得其实据，安复师命哉？ 狐惑曰： 今夜尔我守此洞口，弗得妖物行藏，誓不归去。 狐疑诺。
守至更三，忽闻洞中嘈嘈杂杂，顷之一物从洞而出。二狐视之，乃同类也，出洞化人，坐于洞侧。二狐亦隐本相，转化人形，曰： 老道兄安否？ 洞中老狐正在对月炼道，闻得二狐所询，忙忙掉首，谛视良久，曰： 尔何地狐狸，来兹甚事？ 狐疑曰： 吾闻老道兄在此修炼，法力高妙，特来访之。 老狐曰： 吾名西山老人，居是洞内已历千载，常佑村民，并无他意。殊意村人不以为德，反缒索至洞，忤吾累累，吾恨甚，略酿五毒以死之。至今沿村悲泣，惨难入耳，吾又代为之伤。 狐疑曰： 老道兄之五毒，若何能收？ 老狐曰： 是非飞龙瓶汲得海水，喷于天半，不能解此毒焉。即有此瓶，非持诸龙子龙孙亦不能解。吾为村人相忤，妄加五毒，虽泄一时之忿，心甚悔之。 狐疑曰： 聆尔所言，亦似欲求大道以成仙者，不知尔可得师乎？ 老狐曰： 吾虽未得师承教导，总以清心寡欲为内功，济物利人为外功，大约有师所传，不过如是。 狐疑曰： 吾得一师，乃上界仙子临凡，所传之道，正大而无旁迕。道兄何不从事以求指点乎？ 老狐曰： 而今好为人师者多矣，概属徒传口角，着实问彼，则内外功修，一丝不知。此而从之，不如自得师之为愈。 狐疑曰： 他师或保如此，吾师则功成内外，无不在在着实者。 老狐曰： 尔夸师之能，吾抛一宝于空际，彼如擒得，吾即愿拜门下。 狐疑曰： 尔抛此宝，在于何时？ 老狐曰： 明日抛之，尔速归请尔师擒之。 所言至斯，天已发白。
狐疑不复与语，遂偕狐惑同归复命曰： 是洞中乃老狐，名曰西山老人也。因村人缒索相忤，酿以五毒，非命龙子持飞龙瓶，盛海水以喷于半天，其毒不解。 三缄曰： 果尔，性命为重，弃海可持瓶去救济村民。 弃海去后，狐疑又曰： 老狐意欲投师，以天下之好为人师者率皆庸碌，误世良多，彼云抛一宝于空中，师能擒时，然后拜为门徒。 三缄曰： 何日抛之？ 狐疑曰： 约定今日。 三缄曰： 尔又夸卖海口耶？ 狐疑曰： 未也。彼有所疑，故有此试耳。 三缄闻言，即命狐疑出视。狐疑视已，反告之曰： 老狐所抛，其大如斗，四面皆烈火围定，红光闪烁，不知宝物为何。 三缄默念真言，仍以肠绋于望空掷去，化一金鼎，阔而无外，即天地之大亦可盛之。此鼎化成，红光滚东则鼎向东衔，滚西则向西衔。久之，红光不能傲，从鼎直坠，当被绋子托下矣。
老狐见得三缄法妙道高，遂跪座前，祈为指点。三缄命之起，赐以道号曰 西山道人 。老狐不胜欢欣，愿随师云游，以任驱使。三缄许之曰： 吾命弃海解汝所酿之毒，胡至此际未见归来？ 言甫毕，半空大雨倾盆，平地水深尺许，顷将四方洗洁，毒流江汉。弃海狂风复起，吹尽毒气，人民从此得享安康，皆三缄之仁恩所逮也。村中男女齐来阁内，拜谢欢呼，各馈礼仪，不受而去。


海潮峰驱龟出洞云飞岭见鬼燃灯
弃海欲复椒花子之仇，一气奔入壑中，大声吼曰： 螭蛛妖狗，快快出洞，受爷一枪。如不出时，吾将狗穴打破，定把群妖诛尽，不留遗种。 叫骂半日，影响毫无。弃海直抵洞门，螭蛛伤已养好，提枪上鹿，大怒出穴与弃海战。弃海见彼枪法不乱，躲过身儿，以待螭蛛掉转身来，暗将定海神针突然抛去。
螭蛛知此神针厉害，飞身而走。弃海海云乘定，驱着神针，追得螭蛛无路可奔。螭蛛无奈，飞起千万丝纶，遮定神针，东走西窜，偶得小小石穴，躲入其中。神针入穴不能，一一飞回。
弃海仍归壑内，刺毙小妖数十，然后与椒花子相会，详述复仇之言。述罢，挽手乘风，竟投海岛。
不逾一刻，海岛已至，导入洞府，设筵待之。二人席间言及三缄，相向而泣。泣已，弃海曰： 椒道兄自碧玉分散，汝在何处安身？ 椒花子曰： 仍归本洞住居半载，因念师身，云游四方，以访消息。行至湖心亭内。爱其地甚幽雅，可习道功，遂住此亭。遇一乞儿孝心颇好，奈家如水洗，无供亲之费。吾助彼力，到处与人治鬼驱邪，乞儿从此富足。寻将乞儿别却，访师踪迹，不意路过是岭，得受螭蛛之害焉。 弃海曰： 吾自分别以来，在赤水江中驱去鳖怪，即此洞内炼习功夫，日日念及吾师，兼怀道兄道弟，心中闷甚。乘得海云四处遍游，不料云车转至齐云岭上，与兄相晤，莫非天假之缘乎？ 椒花子曰： 若非道兄来此，吾命休矣。 弃海曰： 而今师之行踪不知所往，汝可在吾洞内同修大道，慢慢打听师信，庶不使孤寂生愁也。 椒花子曰： 兹已知汝在此，吾再云游以访之，如得师消息，即来报汝。汝身虽未出庭户，耳目已周四境，岂不比尔我在洞一事无知之为愈乎？ 弃海曰： 汝言固是，但须多住几日，以慰吾心。 椒花子曰： 这倒无妨。 自是日在洞中谈论为乐。
一日，蚌女瑞光领得海兵来报： 海潮洞内龟王犯境，蚌兵累败，龟王此际兵扎黄沙岸上，势如破竹。今特命奉龙仙，星夜奔来禀及太子，祈太子早为设策，以退龟王。 弃海闻之，遂命瑞光： 领本部兵将扎在沙岸，与龟兵对垒。待吾海兵点齐，即刻前来，一同剿杀。 瑞光得令，将兵撤转，来至黄沙岸上，直向龟营对面扎定。龟孙龟子见蚌兵对面扎营，当领龟兵数千，绕营力战。瑞光抵死相斗，斗到日西，方始收兵。时近更三，龟兵复至四面攻打。瑞光燃起海火，相拒一夜，竟到天晓龟兵乃退。瑞光势难支持，又命飞文禀及太子。弃海见文告急，即同椒花子乘风而来。
瑞光迎入营中，将对敌情形一一详述。弃海曰： 椒道兄可与龟兵一战，试试道法如何。 椒花子诺，手持双剑，直抵龟营。龟王闻之，手执月斧，奔出营外，与椒花子对立而吼曰： 何方野道，敢与龟老子较量高下？ 椒花子曰： 吾乃东海大将军，兹特领兵前来讨汝逆贼。 龟王曰： 吾兴兵讨蚌者，非为争夺东海，乃复老鳖之仇耳。 椒花子曰： 老鳖叛逆龙君，龙君下旨剿除逆党，是诛所当诛也。汝乃龟属，与鳖何涉，而行此叛逆，岂非自寻死路乎？ 龟王不服，举起月斧，与椒花子战于半空。酣战多时，椒花子忽然败下，望前飞奔。龟王追近身旁，急以两手抱之，椒花子股锥运动，力刺彼腹。龟王一声大叫，倒下风车。瑞光方欲上前举枪刺杀，早被龟兵拥卫负入营中。
椒花子得胜归营，弃海喜曰： 道兄法力一施，已令龟兵丧胆矣。 瑞光曰： 龟王而今受伤难起，可乘此势攻彼营寨，不然龟王伤好，养成羽翼，又费一番挞伐之劳。 弃海曰： 如此时不可失，椒花道兄仍去战之，俾彼见汝生畏，畏则必败，不致刺杀不休。 椒花子曰： 龟王胆敢兴兵，部下岂无能将。
倘彼得伤不出，别遣能将接战，吾若弗胜，道兄急宜救之。 弃海曰： 这是自然，毋须汝嘱。 椒花子于是乘风讨战营外。只听龟营内大吼三声，出一伟人，身长丈许，头大如斗，睛似龙目，手提碗粗木棍，如飞而来，并不交言，向椒花子头上一棍打来。椒花子倒退数武，将身躲过，伟人乘势又复一棍。椒花子知难对敌，败归营中。弃海惊曰： 汝何退战之速耶？ 椒花子曰： 龟营内来大将一员，力猛身长，勇难名状，吾不能敌，因此败回。 弃海曰： 何物老魅助龟为虐，瑞光前去与彼试之。 瑞光领命，飞身而前。刚与伟人战至三合，伟人连击数棍，瑞光亦不能敌，败奔回营。弃海曰： 是物果不虚传也，待吾敌之。 于是紧束盔铠，手执定海花枪，出了营门，化为龙头虎须，身长二丈，大声吼曰： 龟营中有何能将，快快出阵受吾一枪。 言此，举枪向地一击，黄沙飞至半天。伟人见之，已畏惧十分，勉强上前，连打十余棍。弃海毫不一动，如击石然。伟人骇甚，将棍细视，皆如钉刺痕跟，心中暗暗惊讶不已。弃海曰： 汝击吾棍，吾不畏汝，待吾刺汝一枪。 甫举枪刺去，伟人支持不住，飞奔入营。
弃海乘机杀入营中，持枪乱刺，龟营大溃。蚌兵齐齐掩杀，龟兵四散逃走。弃海与椒花子向彼败路追之，诛死龟兵不计其数。蚌兵得胜，愈加追逐。龟王奔逃无地，竟向海潮峰头坠于洞中，隐身不出。
弃海追至，不见龟王形影，命瑞光兵卒遍处搜寻。独上峰头，挺立四顾，见左壁有黑烟一缕，绕崖而升。弃海思曰： 是妖在此无疑矣。 遂与椒花子同向崖左，远远望去，见一洞门，门外石台坐一女子。弃海持枪趋至，举手欲刺，女子跪地泣曰： 妖王饶命。 弃海曰： 汝将龟王放出，吾便饶汝，否则吾枪一举，汝命难存。 女子曰： 妖王不知，妾名独翠，乃是山老獐次女。自父母亡后，常被龟王占娶，妾守贞操，抵死不从。龟王已绝娶妾念矣。前日老龟逆龙君命，与蚌兵大战，老龟败绩，逃来数十龟兵扶助龟王。龟王为彼竦动，色心复起，昨命鹿姑来洞，述龟王语曰： 妾如从彼，则万事罢休；如其不从，龟王领兵前去，待仇复后，归必遣兵束妾。 妾闻是说，日夜愁思，是以独坐洞门，打算脱逃计耳。 弃海曰： 如是汝不必虑。龟王已为吾等所败，追至此地，倏然不见，汝可知彼巢穴在于何所乎？ 独翠曰： 在此峰顶对下一小小壑中。
彼之行为极其奸诈，洞门荆棘密密掩护，不似他洞露于外面人所共窥。 弃海曰： 既知龟王巢穴，吾必诛其命而不容。 独翠曰： 如得妖王除去此山大害，则群妖戴德矣。但是洞左右皆空，约可通至半山之内，彼所恃者即在此也。 弃海访得实迹，乘风至顶，由顶下壑，播开荆棘，露出洞门，大声吼曰： 龟王速降，免汝一死；若拒而不出，吾将左右石穴塞定，看汝如何得逃？ 龟王在洞，与龟类商曰： 吾穴虚实彼已深悉，将安恃乎？不如降之，以免涂炭。 龟类曰： 可。 龟王出谓弃海曰： 汝且暂退，吾愿投降。 弃海闻言，与椒花子退至山顶，龟众来此跪地求饶。弃海曰： 汝识吾否？ 龟王曰： 不识。 弃海曰： 吾乃龙宫太子龙宾也，汝岂未闻吾名乎？ 龟王曰： 久已闻之，然海内妖部传言，太子业已从师修道，不在水国。吾误听鳖类刁弄，触犯尊颜，还祈大施仁恩，饶吾蚁命。 弃海曰： 欲吾饶命，汝宜远避此山。 龟王曰： 只要太子施仁，吾即远徙。 弃海曰： 汝速移洞他适，倘迟片刻，定不汝饶。 龟王幸得不诛，忙回洞中，统领龟子龟孙同至峰头叩首拜辞，向西奔去。龟王去后，群妖咸集，拜舞欢欣。弃海吩谕数言，仍与椒花子携手回洞。
不知不觉，又住月余。椒花子曰： 长住于此，何知外事，吾暂辞去，入世一游，如得师音前来报汝。 弃海曰： 道兄云游，吾不敢阻，但得师消息，求速报知。 椒花子曰： 吾自知得，不烦道弟叮咛。 弃海即设厚筵，为之祖饯。椒花子饮罢，与弃海连牀一夕。次早，辞谢上道前行，弃海送至十里路程，洒泪而别。
椒花子自别弃海，遍游市镇，正值隆冬之际，鹅毛乱剪，密雪漫空。椒花子久在市廛，厌其烦嚣，复向村庄云游而去。
游至富仁庄内，遇一唐姓老叟，名号世贵，好道人也，见椒花子道门装束，与之交谈道旨。椒花子略言一二，此老慕之，迎入庄中，朝日谈论。闲暇无事，又向村郭游行，或时观山，暗数山形之迭翠，或时玩水，细指水面之文章。得是叟以为周旋，几忘寻师心念矣。
又说蜻飞子自辞三服，云游四境，不惟师音弗得，而且椒花子以及诸友未遇一人。日日寻访，力已倦甚。偶来飞云阁，息足其间。是夜坐至更深，忽见佛前灯光照耀。蜻飞子曰： 阁内无僧无道，灯光胡来，或者村民见阁无人，夜静至此，燃灰供佛欤？且待明宵着意视之。 次夜坐于阁之中殿，待至更许，渺无有入庙燃灯者。刚转阁东，殿内倏然生辉，如同白昼。蜻飞子突出，见有三人手捧灯光，至于佛前拜跪不已。蜻飞子曰： 汝村人耶？ 三人曰： 吾非村人，乃鬼属也。 蜻飞子曰： 汝既为鬼，何以燃灯供佛？ 鬼曰： 吾等在世，原属阁外居民。因于每岁元宵，约集村邻，设立灯会，众议吾三人为首。
吾三人尔诈我虞，瞒却灯油，分回自用。死入阴府，判吏照册算之，共计一百七十余斛，阎罗怒甚，罚以宰手剜心之罪。罪满，仍来此阁燃灯，必将瞒数燃清方了是案。 蜻飞子曰： 阳世作为，阴府必书于册，真用心宜正大也。 言毕，三鬼将灯燃点，出阁渺然。
椒花子前为老叟攀留，住了数月，因心闷倦，固辞他往，东奔西走，亦至飞云阁外十里许之建月阁中。他日无事，村外闲游，游到月上三竿，不觉已至飞云阁前。瞥见三人捧灯而至，椒仙子究询所以，三鬼亦以告蜻飞子之言告之。椒花子曰： 如汝所言，是阁殆无住持欤？ 三鬼曰： 是阁颓靡不堪，又为淫雨所剥，窗棂莫蔽风雨，阁之内外苔藓满地，久矣人迹绝无矣，安有住持耶？ 椒花子曰： 往来行人有住于是者乎？ 三鬼曰： 昨夜有一道士住居其中，未知今晨去与否也。 椒花子曰： 如是吾明夜来阁，汝宜早燃灯光以待。 三鬼唯唯，椒花子仍归建月阁而居焉。
是夜，三鬼将灯燃后，蜻飞子呼而嘱曰： 汝于明夜迟来燃灯，吾将一入市廛，化人为善，须待二三日方可返之。 三鬼应声而退。次日，蜻飞子访得富川镇人烟辐辏，客商甚伙，遂入此市，日则苦口劝化，夜投古剎栖身。椒花子于傍晚时来在云飞阁，果见鸳鸯瓦解，窗棂颓坏。至夕三鬼捧灯来此，已近四更。椒花子曰： 吾谕汝早燃灯光，胡许久乃至？ 三鬼曰： 阁中道士命吾迟来，吾故不敢傲之。 椒化子曰： 命汝迟来者何故？ 三鬼曰： 以彼暂出化人未归也。 椒花子曰： 是道模样若何？ 三鬼曰： 与道长形像二而一焉。 椒花子曰： 彼言何日始归耶？ 三鬼曰： 不过二三日耳。 椒花子一一问确，在阁住之。住满三日，不见道士归来，已拟诘朝另行异地。
鼍更再报，蜻飞子自市归阁，阁前遇及三鬼而询曰： 阁内有人否？ 三鬼曰： 有一道士在焉。 蜻飞子忙忙然入，见一道者趺坐习功，暗从灯下细细视之，乃椒花子也。蜻飞子喜出望外，思欲即晤，未知道心何如，假意上前，大声吼曰： 何方野道，敢夺吾阁？ 言尚未毕，直向椒花子一剑打来。
椒花子以双骨钢刀隔定。二人战于阁中，酣战移时，两相退下。
蜻飞子曰： 汝属野方外道，敢与吾斗，吾念汝不识不知，放汝他行，二次毋许来此。 椒花子曰： 汝言吾为野方外道，汝真野方外道也。吾乃命奉道祖阐道于世，三缄仙官弟子，汝岂未之闻耶？ 蜻飞子曰： 汝师三缄，吾师亦属三缄，未见有此顽弟。 椒花子曰： 汝亦三缄弟子，究何道号？ 蜻飞子曰： 吾乃乐道是也。 椒花子闻得乐道二字，上前谛视曰： 汝非乐道，乃蜻飞兄耶。 蜻飞子曰： 然。 二人于是携手大哭。哭已，椒花子曰： 汝自分散后，栖身何地？ 蜻飞子详述一遍，椒花子亦将分散情事缕晰言之。蜻飞子曰： 弃海知在赤水江头，三服已在紫泉洞内，至二狐、乐道、蛛虎、蛛龙、西山、善成、护道、野马，以及吾师踪迹，未审所之。
椒花道兄如何居处？ 椒花子曰： 师踪寻遍，不知何日乃得相逢。吾二人偶遇于此，亦不幸之幸也，不如权在此阁居住，缓缓寻访师身。 蜻飞子颔之。自是朝日在阁，苦习道功，暇则二人同游村外。
韶光易逝，倏忽已住月余。蜻飞子一日谓椒花子曰： 今日无事，吾有一地，可愿同游乎？ 椒花子曰： 所游何地，可试言之。


万星台师徒聚首群仙会议论传功
片刻之际，万忍真人手捧一瓶，来会紫霞。紫霞细视，其瓶腹大如斗，颈长而口细，质朴而坚刚。视已，询曰： 真人此宝，炼有多年？ 万忍曰： 仅十载耳。 紫霞曰： 吾门法宝，或数百年，或数千年，方可炼成。此宝何成之易也？ 万忍曰： 是瓶别无炼法，只在气之能养。十年养气，故易成之。 紫霞曰： 如是，真人破阵时，吾亦随行，以观此宝之异。 万忍曰： 尔试看看，能破烈焰者，莫此若也。 言毕，飞身而去。紫霞亦乘云而来。
刚到烈焰阵前，万忍真人大声吼曰： 何处妖魔敢设此阵？ 阵内出一猛勇汉子，怒气勃勃曰： 吾与虚无子结仇甚早，今日相遇，誓必诛之。 万忍曰： 虚无子奉命阐道，尔何敢阻？ 猛勇汉曰： 吾仇不复，此心难甘。尔有何能，敢入吾阵？ 万忍不答，竟入阵内。猛勇汉疾声呼曰： 胡不与吾击之？ 呼声刚住，无数巨汉怒目而来，击者乱击，骂者乱骂，势若蜂蝗。真人不慌不忙，将万忍瓶连拍几下，瓶口倒竖，吐出千百细人，向着巨汉，笑容可掬，或拜或舞，谦恭之象，令人入目万气俱消。始而巨汉见之，犹有怒而打骂者。细人愈恭愈下，直使巨汉霎时亦不詈击，而柔过于瓶内人焉。瓶内人又复稽首者三，巨汉哗然散去。猛勇汉子止之不着，阵势难支，腾空而逃。万忍真人驰追数里，猛勇汉曰： 让尔道阐此时，吾誓必扰乱人心于他日。 言罢，一股烈气直落尘寰。
紫霞见阵已破，将三缄师徒救出，拜谢万忍，曰： 万忍兄所炼之瓶，破兹烈焰，易如反掌，真至宝也。而今猛勇汉子乘烈气以入尘寰，何不将瓶留于人间，制此猛汉？ 万忍曰： 吾遣瓶内一二细人投生，以为忍让师。有能学者，不怕烈焰相逼，一笑可以消之。但猛勇汉子先坠尘寰，恐粗暴而激烈者多，瓶内细人投世在后，恐谦恭而能让者寡。然能让虽寡，得一则身家可保，总不似猛勇刚强之败家丧身者为至易耳。吾言如是，尚未尽此瓶之妙，改日相晤，再为诉之。 言别一声，乘云竟去。紫霞亦归洞府。
三缄师徒得万忍真人救出烈焰阵中，又向征途奔走。行了数里，来至万星台。三缄谓诸弟子曰： 此山大而方平，虽万石嵯峨而石台高阔，中有石洞，毫无纤尘，真乃吾人炼地道也。
吾甚羡慕，可于今夕是洞宿之。 狐疑曰： 师心既欲，即在此息肩焉。 言已，师徒陆续拾级而入。时至二更，倏见万石放光，杂如星点，时隐时现，不可指数。迨至三更后，万星愈现，光芒四起，已将石穴照耀如同白昼。三缄叹曰： 尘世亦有仙境。恐为坐井观天者未克见之，即与彼言，亦不深信耳。 无何，鼍更四报。忽下一阵骤雨，狂风大起，喊杀声声。
三缄惊曰： 洞外皆山，无有居人，叫杀之声从何而至？是必妖与妖斗也。 遂命狐疑、三服出洞视之。二人驾起风车，腾空下视，只见风雨之内有二妖焉。一喷火光，一喷泉水，彼来此往，争强论弱，战了数十次。愈战愈厉。狐疑私谓三服曰： 二妖武艺不分上下，真雄物也。 三服曰： 妖已看明，吾与尔回复师命。 狐疑诺。归洞察曰： 半山二妖相斗，胜负莫分，泉水火光，两相薄激。奈属黑夜，不辨妖物是何。 三缄曰： 如是，可以肠绋子收之。 狐疑得命，乘风来至山顶。见妖物尚在力战不已，暗将绋子抛去，当把二妖捆下风车，束而愈紧。二妖此际攒作一团，坠于万星台石穴之外。三缄出而询曰： 二妖何名？ 内一妖曰： 吾乃北海关火炼道人，数百年来，在德岛东面锦霞洞内修吾道果。不知何处来了妖道数人，霸占吾洞。吾心不服，与之力战，誓必拚一彼死我活，吾洞断不让之。
三缄闻已，转谓此妖曰： 彼言吾已知悉。尔又何妖？各有所居，胡为争及他人洞府？ 此妖曰： 吾乃三缄仙官门第，道号弃海，前在碧玉与师分散，四方寻访，踪迹渺然。吾将师恩日记诸怀，未尝一刻抛却。因于杏子山岭义聚道弟道兄，炼师所传。岂知三服、乐道各怀异志，去投灵宅，又来势驱吾辈同师事之。吾辈不从，暗逃北海关，得遇棠英、桃英二道妹，同洞学道。奈为火炼道人骚扰不堪，故率凤春、翠华、翠盖和椒、蜻二子等常与之战。昨日火炼野道战吾不过，追至于此。不知冒犯仙子，束吾在洞。祈即释吾，好回关前，以访吾师行止。 三缄闻说，潸然泣下，曰： 尔龙宾耶？ 弃海惊曰： 尔系何仙，知吾名号？ 三缄曰： 吾非他，乃尔师也。 遂将肠绋子收回，放了弃海。弃海起，随三缄入洞，跪于座下，大哭不止。三缄曰： 当年碧玉似蜂分。 弃海曰： 不见师颜抱恨深。 三缄曰： 今日重逢真喜幸。 弃海曰： 自兹步步傍师行。 师徒悲伤一场，从游诸子无不坠泪。久之，三缄询曰： 狐惑、翠华等俱在何处？ 弃海曰： 同居北海关耳。 三缄曰： 如此，师于万星台暂住数日，尔速回北海，将男女诸徒呼来此间，与师聚会。 弃海领命，飞身而去。
三缄又向火炼道人曰： 释尔归洞，尔休扰害生灵。 火炼道人曰： 吾见仙官师徒情深，酸人肺腑，愿拜门下，追随习道焉。 三缄曰： 尔自有道，何待他求？ 火炼道人曰： 吾所习者，妖道耳，乌能得入正觉？愿师指示大道而习之。 三缄曰： 收尔不难，但恐桀骜弗驯，违背师教。 火炼道人曰： 誓不敢矣。 三缄于是收为门徒，仍以 火炼道人 取彼道号。火炼拜舞毕，三缄传以一二，令其学习不提。
又说紫霞其人于元旦日朝贺上皇后，王母下了懿旨，令群仙聚会瑶池，赐以蟠桃御宴。宴罢，王母乃向群仙而言曰： 前者吾下懿旨，命一仙子阐道人间。道阐明时，收有女徒男徒，同入绣云阁，受享天福。不知此刻若何？ 紫霞真人跪于瑶池，俯伏奏曰： 王母慈悲，恐道不明，为左道旁门以伪乱真，因建绣云阁，待彼阐道修道之士。臣前命虚无子脱生尘世，俗号三缄，道阐四方，受尽磨折。而今心坚似铁，已当传功之日。奈无上意，故迟迟有待，而未敢造次焉。 王母曰： 阐道一事，惟吾开之。尔其速速传功，使彼换形移步，俾将大道愈显愈明。庶天下之左道旁门，不得误认为先天后天。人世之慕道而修道者亦不得误入旁迕。不亦见大道明而升仙之路近，升仙之路既近，由是而得道成真者，不几多多益善乎？ 紫霞得此懿旨，拜辞瑶池，与同群仙归会于洞，曰： 王母旨意命传大道，诸真以为何如？ 凌虚曰： 三缄大道固当传矣。然传道必得一清净地面，将三缄提入。至诸弟子，安置他所，待三缄功夫得时，然后出与会之，不知此议当否？ 碧虚曰： 凌虚所议，非不甚善。但三缄门徒分散以来，数载未聚。今始相晤，自应寸步不离。一旦隐其师踪，又淡修士心矣。
以吾愚意，不若觅一高峰，暗提三缄于山巅，传以大道。命诸弟子修道山下，庶三缄行止，常使伊等得见，乃无分心之虞。 清虚曰： 此议甚妙，可以从之。 诸真曰： 传道如此，固然可矣。又谁为传道人耶？ 诸真内有霞衣真人曰： 彼自有师耳，何容他议？ 紫霞曰： 大道无人不可授，人既不择矣，又何拘定乎师？ 凌虚曰： 三缄系尔亲炙弟子，应尔传之。 紫霞曰： 传道吾不敢辞，宜命三缄一二门徒陪守其躯乃可。 碧虚曰： 三缄门徒，妖部多于人部。令守躯壳，妖乎，人乎？ 云衣子曰： 以吾言之，如遣妖部也，则狐疑为是；如遣人部也，则紫光为是。 诸真曰： 云衣所议甚当，俱可从焉。 紫霞曰： 传道之议，一一俱妥。传道之地，诸真又以何处为良？ 静虚曰： 万星台气脉甚旺，是地传道，不亦可乎？ 刚议及此。忽一真人坠下祥云，入洞言曰： 诸真在兹所议何事？
紫霞极目，灵宅子也，怒应之曰： 王母今日旨下瑶池，命吾会聚群仙，议传三缄大道，以成真品耳。 灵宅子曰： 三缄阅历未深，何得骤传大道？待彼再造数十载，乃可议之。 紫霞曰： 三缄习道时辰，不可谓不久矣；所受磨折，不可谓不多矣。以道而论，胎婴当结矣；以势而论，懿旨难违矣。尔每于其中阻此阐道之行，究有何者不服？ 灵宅子曰： 大道为公，原非私授。群仙俱聚在兹，何不一及于吾？吾今来此，亦为传道计也。向者吾虽累阻三缄，正以磨炼其性情，消融其渣滓。今如议传彼道，吾愿当此一任，以挽昔日阻滞之非。 紫霞曰： 三缄吾弟子也，吾自传之，毋容尔虑。 灵宅子见议不允，心中恨甚，乃大声曰： 不怕尔议得恰当，吾实有以乱之焉。 言毕，乘云腾空竟去。


老猿公败遇仙子穿云剑收入长虹
毒龙等擒得黑猿儿，与同群妖乘风而归。守洞小猿忙忙入报，老猿怒甚，手提冲天棍，驱风追逐。毒龙、蛟、虾、赤鲤命群妖在后，轮流接战以阻之，早将黑猿儿提到洞中，交与灵宅。灵宅即命赤鲤一刀挥为两段，以盂盛血，和剑炼之。期炼满时，猿血尽入剑内。取剑出视，金光射人。抛在半空，火焰飞腾，能斩仙子。这系后话，姑置不论。
且说老猿追至，群妖接战。战到日西，群妖退回灵宅洞前。
灵宅奖赏一番，命其各归本洞，俟后调用，再寄音信。群妖散罢，老猿暗到灵宅洞前。空中俯视，猿儿尸为两断，抛之荒野。
老猿哀痛弗已，暗暗将尸盗回，厝于山岭，意欲复此深仇，又奈不能战及诸妖，因而不时仰天大哭。
紫霞得知，命复礼子化一道士，游于藏风洞外。老猿恐是前妖所化，复来探取猿儿者，提棍出洞，与彼战之。复礼子曰： 吾非妖部，乃修行道士也。 老猿曰： 既是修行道士，各有洞府，何得到吾洞外望脑探头？ 复礼子曰： 修道之人心抱仁慈，安肯害尔？然尔一见洞外有人来往而惊惶若是者，系何故哉？ 老猿曰： 前日一队妖气来集于此。吾以同类，未曾防备，孰意盘桓数朝，竟将吾之猿儿攫一而去。吾怒甚，力与之战。怎奈妖部极多，彼败此接，此败彼来。战至日西，群妖倏退。乘势追去，遥见一绝大洞府，妖如林立。吾寡难敌众，欲近不敢。待群妖散尽，近而俯视，猿儿尸已两段。吾心虽痛，莫可如何，只得候至更深，将尸盗回。故今常命小猿洞外逻守，凡有人至，即行通报。吾今见尔而惊惶不定，不得不持棍出斗，以卫子孙。 复礼子曰： 原来如此，尔知捕尔猿儿者乎？ 老猿曰： 不知。 复礼子曰： 乃是灵宅真人命赤鲤、毒龙及老蛟、虾精所领妖部擒去，取血炼剑，欲与三缄师徒一决胜。所设之阵号曰 穿云 ，尔欲复仇，万星台前不久必有战斗。吾赐尔一袋，名为 聚宝 ，尔将此袋紧佩身旁，乘着妖风，隐于空际。但看是剑出鞘，金光闪灼，穿入云头，云下紫气一条，即是剑光所射。无论已成仙子与将成仙子，入阵必为所斩。尔见紫气穿云而来，以聚宝袋收之。将剑收余，速到长虹岭，凡有妖风起处，持剑挥去，自多妙用。俟至风息，吾来取此宝袋焉。
老猿不悟，曰： 黑猿儿既为毒龙等伤其性命，吾得此剑，正好斩之以雪恨。如到长虹岭，安能诛及四妖？ 复礼子曰： 群妖战败，尽向西行。惟四妖心奸，独由南去，是岭正在南面。四妖见其高险，决然如此以隐身躯。尔以剑挥之，正所以诛之也。四妖除却，大道得阐，尔亦有功。乘此机缘，去道万星台，拜三缄为师，自不少尔仙位。 老猿喜曰： 承得道长指点，他日入有寸进，衔环报之。 复礼子曰： 些须指示，何望报尔？ 即将宝袋交与老猿。老猿拜受后，复礼子又嘱之曰： 吾言谨记，不可错过。 嘱罢，飘然而逝，归洞复命。
紫霞暗计： 长虹岭上虽已安下伏兵，而三缄不知，焉有准备？ 于是祥光驾动，亲向万星台而来。三缄见得祥光，知师至矣。忙率诸弟子鹄立候之。无何，祥光坠下。诸子参拜后，拥着紫霞，登台坐定。三缄再拜稽首，曰： 吾师不常临凡，今复来斯，必有以教弟子。 紫霞愀然曰： 道高魔至，凡不虚也。 三缄惊曰： 师何所见，而言魔至耶？ 紫霞曰： 尔忘群妖战败之事乎？ 三缄曰： 弟子虽未忘之，谅彼不敢再戏侮耳。 紫霞曰： 群妖内惟赤鲤、毒龙与尔仇深，数报未果。今又战败，归告灵宅。灵宅前已俯首，而今杀心又动，将黑猿血炼就一柄斩仙利剑。此剑随心所用，思杀何人，剑即诛之。无论已成将成之仙，遇此剑儿，难保首领。兹已炼就，厉害无比。不过数日，约集山妖水怪，要临万星台畔，设一 穿云 大阵。吾恐尔师徒不知，误入其中，必遭诛戮。 三缄曰： 然则，吾师将何以解此围乎？ 紫霞曰： 尔等不必惊恐，吾已将兵伏下，收此宝剑，诛此四妖。四妖一败，诸子自兹无有魔扰矣。 三缄曰： 是阵究如何破耶？ 紫霞曰： 尔领群弟子齐入阵中，展开隐身旌，将身掩着。如见阵开，上无有紫气，竭力攻打，彼自败焉。 言已，仍驾祥光而去。
三缄即于是夜暗谓徒众曰： 紫霞仙师煞费精神，有事必先告诫。今日所说，尔诸弟子谅已知悉。吾谕尔等；倘毒龙群妖来扰万星台，切毋散乱，总随为师身后，鱼贯入阵，以免受斩仙宝剑之诛。如不听师言，恐遭剑刺。既入阵矣，又不可逞尔道法，私出斗战。必待为师撒出隐身旌，抛下飞龙瓶，尔等以火光为号，然后各持宝器，拚力击之。 诸弟子皆曰： 吾辈谨遵师教，断不敢违。 三缄曰： 若然，尔等于这几日，各在蓬庐静养精神，方能入阵破敌。 言罢，诸子散去，各归庐内静养不提。
又言灵宅一日出洞，谓毒龙等曰： 尔辈实欲复三缄之仇乎？ 四妖泣曰： 吾等辱受三缄已多多矣，此仇不复，心实难甘。 灵宅曰： 既欲复仇，须于此阵有进无退，拚一死战焉。 毒龙曰： 即将仙师所固灵魂化作灰飞，心亦不怨。 灵宅曰： 如是，为师明日巳刻布阵，亥刻命人去到万星台，引三缄师徒由阵门而入。如彼不知阵内有斩仙宝剑，误入吾阵者，立见丧亡。 毒龙曰： 师宝灵异非常，吾等深仇定报于此。 到了次日午牌时分，灵宅子呼四妖而谓之曰： 为师已将阵势安排停妥，尔速调妖部前来助战。 四妖领命，欣然竟去。不逾一刻，妖兵调齐，同来洞前，听候分发。未几而金乌西坠，玉免东升矣。灵宅遂遣妖部，齐向万星台来，潜于台之左右。俟至亥刻，分作四路，以引三缄。
三缄正在讲道台与诸子讲论大道，倏然狂风四起，折木摧林，转瞬间天地昏晦，心知妖部已排阵势，即命诸子牵衣而行。
行至阵前，遥见阵门之上金光闪灼，穿入云头，云下紫气一条，天精如龙，令人难近。三缄见势甚凶猛，忙展隐身旌，掩着师徒身躯，不敢露出。老猿此际已在半天，将袋持在手中，以收是剑。
安排妥帖，只候三缄入阵，剑气腾空。岂知三缄师徒暗藏旌下，轻移步履，偷向前来。来到阵门，举首仰视，上书三大字曰 穿云阵 。阵门一剑，长约五尺，晶光射日，杀气逼人。
师徒见之，胆战心惊，各怀欲退不前之志，甫欲退后，恰值毒龙、赤鲤、老蛟、虾精突如其来，阻着去路。此时欲进不可，欲退不能，只得大着胆儿，齐向阵中一拥而入。
小妖报于灵宅曰： 三缄师徒来至阵前，忽然不见。惟见清气一缕，杀入阵内，不知何为？ 灵宅曰： 三缄野道，紫霞赐有隐身旌，将身搏着。岂识吾之宝剑专诛诸仙，不怕彼隐着身儿。待吾念动真言，此剑飞出鞘来，管叫野道师徒俱无躲处。阵罢后，自见尸横遍野焉。 小妖曰： 既然如是，仙师速念真言！ 灵宅子即登点将台，披发赤足，左旋右转，口诵有词。只听阵门一声霹雳，火光雪亮，腾腾紫气穿入云头。老猿在空看得明白，将身躲闪一旁，让此紫气上升，急以聚宝袋抛去，不知不觉，剑已坠于袋内。老猿不胜欢喜，持袋在手，风车驾动，直投长虹岭，以俟毒龙。
灵宅子诸妖念动真言，见剑光穿入云头，久不下坠。真言又念，亦不见下。正着急间，紫霞在空乘势呼曰： 三缄还不举手，待等何时？ 三缄听得 举手 二字，忙将隐身旌收却，与诸弟子各执宝器，四面冲出。群妖接战。三服、弃海、椒、蜻二子及西山道人，围着赤鲤、毒龙、老蛟、虾精四妖厮杀，二翠与凤春等战及群妖，喊杀如雷。自来争斗之雄，未有过于此者。


纯阳观求桃卜卦聚阴台遇鬼问神
七窍拾衿归里，贺客盈庭，凡属亲朋，无不迭肩赞赏。有此一番荣耀，彼遂愈怀进取，道门故事绝口不提，心念中惟有三缄，常欲与之连牀风雨。故托寻师肄业，以访消息。不知三缄久已厌居闹攘，市廛绝迹，且题四语于壁间云： 自此征车不滥行，名场利薮两无心；衷怀只爱山兼水，膝下承观学古人。 三缄自题此语句，如汤盘夏鼎铭之，以为左史右监，即村后村前，未尝一往。因取其所居之地曰 盘涧 ，似以隐士自处，毫不干及世事焉。
时至上元佳节，王母以蟠桃仙酿大宴群真，清虚、凌虚、碧虚、云衣、霞衣诸真人列坐筵中。一时仙乐嗷嘈，祥光缭绕。
酒逾三盏，云衣子曰： 今承王母懿旨，宣诏宴赐瑶池，为仙之荣，亦已极矣。奈何屈指计之，非未有天地，即初分天地之仙，汉代以来数百载中所成者寥寥无几。此岂炼道无人欤？实道多旁迕，而正轨未明于世也。不然，何求道者众，而成道卒鲜哉？王母常以此为恍，因命道祖阐明。当日八卦台前道祖托之紫霞，群仙议彼门徒虚无子脱胎入世，肩此大任。殊意贪名好利，竟入迷途。紫霞真人为之挫折百般，使彼名利热心化为淡水，而今隐居不出，弃道如遗。诸真人其将何以处此？ 清虚曰： 三缄之淡于求道者，徒以有父母在耳。不如收彼亲魂，以绝其望，然后徐徐引入，谅能从之以易。 紫霞曰： 三缄虽属仙根，前劫双亲已丧，以孤儿而入三花观内，习道勤苦，吾故度之。承上皇仁恩，封以仙职，其实所缺者孝也。仙道缺此，终难成其不灭不生。今到尘凡，必使之孝行克尽，无亏首善，大器方成。此时即令亲亡，甚为不可。 碧虚曰： 吾思三缄父母体尚康强，孝未尽于艰难，亦不见大。可命值日查彼父母庚甲，如病符宫未到，暗与移易，以为尽孝之一助焉。 诸真曰： 碧虚所言甚善。 遂传值日查之。值日查后，报曰： 三缄父母本年俱犯凶星。 碧虚曰： 如此不必力费转移矣。 计议停妥，诸真宴罢，谢恩而出。
无何，三缄父母双双疾卧牀头，三缄日侍榻前，竭尽子职，熬汤煎药，衣不解带者半载有余。然即日夜奔驰，心无厌倦，凡一切饮食，常常问其所欲。所欲何物，务必拘至，其心始安。
不觉春秋易混，冬雪飞花。母在榻中，呼三缄而告曰： 儿父之疾渐渐减却，大约无虞，为娘近来饭食不思，恐莩死矣。 三缄泣曰： 老母抚儿育身，费尽辛苦，儿于当日误听野道狂言，抛别椿萱，四方访友，子职丝毫未尽。继奉母命下帷数载，定省愈疏。幸而得举孝廉，昆明出仕，食王厚禄，娱亲老境，儿又得以膝下瞻依。孰知命运不辰，官阶四失，蛮方充配，远背亲颜，兼使高堂日日倚闾痛哭。不孝之罪，伊于胡底？只意释罪归里，选地而避尘嚣，常与吾亲相依晨夕。乃未逾一载，而疾卧牀榻，不绝呻吟，如其得痊，尽孝尚有日也。倘参苓罔效，梦赴泉台，安遂儿心。 所言至斯，大哭不止。母曰： 为娘无多生育，只有儿身。父母所靠者儿，祖宗所赖者亦儿，儿诚一发千钧之所维系也。最足虑者，求凤不就，至今乏偶，李门血食，姒续犹无。娘若归阴，儿速纳彩娶媳，否则九泉之下心亦不甘。 三缄拭泪言曰： 谨遵母命。但母近日不思饭食，别有所欲之物乎？ 母曰： 他物俱已不欲，但得一二鲜桃入口，解得心热，其身乃安。 三缄曰： 母既欲此，待儿四处访之。 母曰： 儿速出访，务必将桃寻得，以慰娘心。 三缄于是不避风雪，前村后郭，遍访此桃。人咸谓之曰： 桃花开于春，子熟于夏，以隆冬而求是物，恐非其时。 三缄曰： 桃种不一，熟于夏者谓之夏桃，熟于冬者谓之雪桃。今正雪桃成熟候也，何谓无乎？ 乡人闻说 雪桃 二字，以为强辩，不复与言。
是日寻桃未得，晚归，其母索之甚急。三缄意乱心忙，恨不一时将桃奉母。晨起披星忘食，且忘路程远近而求之焉。正在长途一步一趋，偶遇一叟，持杖伛偻，欲前不前，欲后不后，阻着去路，缓缓而行。三缄曰： 老翁稍迟步履，小子有事甚急，待吾前奔。 老叟曰： 尔有何务，如是其急耶？ 三缄躬身告曰： 为母疾思桃，寻访四方，是以不敢稍缓。 老叟曰： 如是，此时他桃无有，惟雪桃正熟。 三缄曰： 果有雪桃乎？ 老叟曰： 何尝无之，寒家尚种数十株耳。 三缄遂下拜曰： 翁家既有，祈赐一二，重赏以银。如母疾痊，他日尤有厚谢。 老叟曰： 一桃耳，何足为奇。尔随吾去，每株摘一与尔，都可盈筐。 三缄喜不自胜，即随老叟步步前进。
无如叟行甚缓，竟到夕阳将坠始至其家。
叟导三缄入户，煮酒作食毕，坐于中堂，谈论多时，并不言与桃之事。三缄忙甚，执银在手，向叟言曰： 翁言与桃，谢银在此。 老叟笑曰： 吾几忘矣。 遂向内室呼曰： 老妻来。 连呼数声，一老母出而问曰： 尔呼吾何说？ 老叟曰： 此位后生因母疾思桃，不辞奔走，寻访未得，吾曾种有雪桃数株，尔去摘十余枚与之，以成彼孝。 老母曰： 尔癫耶？尔去岁方在纯阳观携回嫩树，甫种一载即结子耶？ 老叟闭目思而又思，曰： 真是去岁所种，怕未结子耳。 老母怨之曰： 尔何诳这后生奔走于此？ 老叟曰： 吾见彼忙忙促促，欲先我行，故诳之以与闲谈，俾吾忘劳易归也。 老母曰： 尔诳后生事小，使彼老母牀头渴望，谁之咎欤？ 老叟不语。
三缄处此，欲去则野鸟归林，晚烟密布，急得手足慌乱，无可如何。老母见而慰曰： 后生毋容着急，在此暂宿一宵，明日去到纯阳观中，自得雪桃以食尔母。 三缄曰： 此历纯阳观，途有几何？ 老母曰： 不过二三里耳。 三缄曰： 老翁诳吾，老母之言谅属是实。 老母曰： 而今世上，无信男子多过女流。吾生平不言则已，言则必中。 三缄闻说，俯首思曰： 不得老叟诳吾，安知雪桃所在。 暗暗欣喜，自不必说。
是夜，老叟又设山肴待之。老母笑曰： 诳人还自诳，山肴失亦广。 老叟曰： 今算我不赅，二次弗乱讲。 二老言已，相与大笑。饮毕，老母撤去杯盘，导三缄于卧室。三缄思桃心切，坐待天明。老母呼一小孩，竟导三缄向纯阳镇外纯阳观而去。
及至观，重门紧闭，欲进无从。幸得门外有一老道坐于棚中，案上竹签一个，龟壳一个。三缄知与人卜休咎者，因入观不得，遂退至棚前。老道询曰： 子问签乎，卜乎？吾签卜极灵，尔试将所求何物默祷心内，如断不准，誓不作此生涯。 三缄白： 果尔，敬求道长为吾一卜。 老道曰： 尔欲求卜，须报时来。 三缄信口报一 卯 字。老道刚将龟壳一摇，先坠一 爻 字，圆转不歇。老道也不重卜，即书四语云： 今是辰时子报卯，过时之物难取讨；爻子落下自转旋，来人心事忙不了。 下批： 来人祈桃，心忙意急。 三缄惊曰： 敢问道长，何以知吾求桃乎？ 老道曰： 卯加二点为卵，圆物也，故知是桃。然时已冬季，过时之物，谅非所有者。又于所报之时决之，兼之爻子落下，先得干卦，干乃春气，春日忙忙，故知子心极其忙促耳。 三缄曰： 道长之卜果灵。吾本为母求桃，寻至此间，不知桃可得否？ 老道曰： 尔暂候之，必有二人携得雪桃至此，但人每筐内只一枚耳。 三缄曰： 再求道长卜吾父母之疾。 老道卜已，曰： 尔之父母，本年明岁尚无碍处，后载难逃。 三缄曰： 母先乎，父先乎？ 老道曰： 母先耳。 三缄曰： 可有解乎？ 老道曰： 大限已定，如何解之？ 三缄将银谢后，果有二人携筐而前，每筐一桃，大如鹅卵。三缄问曰： 尔桃何仅一枚耶？ 二人曰： 中平者俱已售尽，此桃较大，价高而买之无人，故尚存焉。 三缄于是加倍与银，急急携归。
其母询曰： 吾儿昨夜止宿何所？ 三缄曰： 儿因求桃不得，宿于农家。今天访至纯阳观中，始得此桃持归奉母。 母曰： 儿速剖来，待娘尝之。 三缄刚剖一枚，母食其半，曰： 娘不欲矣。 转以奉父，父亦却而不食。三缄谨将此桃收好，不敢自吞，恐亲索时难于寻觅。是夜母忽呼曰： 拿来，拿来。 三缄曰： 母要桃乎？ 不应。近前大呼，仍不应。
三缄骇，上榻扶之，已不醒人事而没矣。三缄大哭不已，当呼邻舍帮办丧事。家一老婢曰： 相公勿忙，老夫人鼻息如丝，尚未没也。不过夜半，必复活之。 三缄曰： 如是好好候着。 候至鸡鸣，其母四肢微微欲动。老婢曰： 夫人气将回矣。 竭力扶之。三缄遂命二三女婢同登榻上，相为扶持。只听喉中格格作响，响后，四肢运动如常。三缄连呼不辍，母始突睁双目而询曰： 尔三缄耶？ 三缄应之曰： 然。 母曰： 骇煞吾也。 三缄曰： 母卧榻所，无人惊动，何骇之有？ 母曰： 儿来前，待吾一一告尔，可知各人生死各人了，若子若女不得替得丝厘。 三缄曰： 母言如是于昏绝之际，殆有所见乎？
母曰： 吾在榻中正与谈儿，忽然两目朦胧，一物不见。顷刻，又似清爽吾未病时，吾思暂出门前以视园蔬，殊刚出外，倏来二役呼吾同行。吾不肯随，一扭其发，一执其手，拉至宅左，复以黑索加吾项间。步履稍迟，则执索者极力前奔，其项痛入骨髓。行约数里，至一坦道，行人半属拘挛，前后相随，有如行市，男男女女，错杂不分。不知路去几何，远见一台高而且大，男女至此个个向台拜舞，台上黑烟如雾。俟男女皆到后，微风起处，黑雾无存，中现一官长森严可怕，旁有小吏按册唱名。唱一名，官长以朱笔涂之；涂一名，则由台下而去。久之，小吏呼吾姓氏，吾应之，官长停笔移时，向吾言曰： 尔死期尚未至也，可由聚阴台左去看为善之报、冥律之严。 吾云： 路径不知。 官长即命一红绿眉发面貌如雪之女婢，导台左而去焉。由此道游人甚稀，对面一途财人众济济。吾欲询于女婢，视彼默然无语，不敢与谈。过台不久，见一市镇黑气盘旋，往来行人有披发赤足者，有青面獠牙者，吾畏甚，却步不前。女婢曰： 勿畏，随吾而入，自属无妨。 入市数武，耳闻人声呼救，哭泣如麻，皆在一小小室中。极目视之，或以叉刺，或以锤击，或在剑树，或在油鼎刀山，所受之刑纷然不一。骇而问曰： 受刑者何人？ 女婢曰： 皆在阳世造恶者也。
 吾见惨切如斯，心胆俱碎。女婢似知吾畏，导吾西行，亭台楼榭，雕龙刻凤，入目生辉。女婢曰： 是地较前奚若？ 吾曰： 是地美甚，不似前之黑暗难堪。 女婢曰： 尔既云美，可入室以观其尤美者焉。 言已，导吾先入一室，室中尽属道士，有老有幼，各着五彩仙服，其间品坐。吾与女婢刚立片时，忽来紫盖红旗，幢幡羽扇，迎接众道士直入半霄。吾问女婢曰： 此属何功，如是荣耀？ 女婢曰： 此在世上人情看破，学习大道，道成而拔宅升仙者也。 吾曰： 拔宅升仙，宜仅男子，何以有女流耶？ 女婢曰： 大道至公，无分男女；但能精习，俱可成之。 吾曰： 每一仙车，又胡有老翁老妪？ 女婢曰： 人能习道成真，上超七祖九玄，同入大罗，享受仙福，不坠地狱，不落轮回之苦耳。 吾闻之而慨然曰： 惜吾老矣，不能入此道门。 女婢曰： 尔子三缄道骨珊珊，且正青年，习道无难成道。如肯《黄庭》苦诵，尔他日亦仙车中之老母也，何用愁为？ 谈谈论论，又随女婢入一宅中，宅有高楼，楼下尽皆僧侣，各服袈裟一领，亦以仙乐迎之。吾曰： 此何仙也？ 女婢曰： 此世上为僧者，真心一片，能守不二法门，没后成仙，犹之道士也。 吾曰： 学道学释，仙俱可成，不知儒道若何？ 女婢曰： 可前视之。
 前至一带房廊，内坐文人数十辈，概着衮龙绣服，彩色炫人，仙乐鸣时，分队而去。女婢谓吾曰： 尔知之否，此即儒门士也。 吾曰： 士有何道，没享此荣？ 女婢曰： 尔未见前面之旌乎？有书孝子部，悌弟部，忠臣信友等部者，所以各依其类而去之。 吾曰： 三教虽别，成仙则同，奈何世人不肯精习耳，甚有入儒而鄙释，入释而鄙道，安知三教一体，皆成仙之阶级哉！ 女婢曰： 尔不愧仙子之母，颇有颖悟。 吾曰： 吾不过揣其情理，三教之道其实毫不知也，兹者承得女姑导吾，四下往观，地狱天堂，俱为目睹，感恩不浅矣。但未问女姑在聚阴台职居何神，所司何事？ 女婢曰： 吾乃司善神祗，凡阳世好善者来兹，吾即导至西方以享极乐。 吾曰： 司恶可有神乎？ 女婢曰： 司恶而得恶鬼者，牛首夜叉也。 吾欲再为究问，女婢倏然疾声曰： 尔可归矣。 因此一惊而醒，自今思及，若吾生乎为恶，聚阴台遇鬼时，已入群鬼队内坠落地狱矣，焉肯遣彼女婢，导至善境，而问仙问神如是乎？然司善神祗所言儿有道骨，愿儿他日成道，俾尔九玄七祖，同坐仙车，娘之望也。 三缄唯唯而退。


集春山狐鬼斗法凤仪阁师徒降魔
乌背时见龟孙已去，缓缓归里，妻儿庆幸，自不必言。
无如山王庙中，自背时捉神后，已停一月无妇女伴神。至今阴风时起，村人俱病，许以妇女伴之，则疾始愈。村人畏山王之灵，伴神愈多，香火愈甚。
且言意马洞自意淫伏诛，复有数十妖魔争夺于此，后为一千年狐狸独居其间。此狐法力甚高，群妖皆畏，闲暇无事，妖风驾动，四处游观。游至集春山，见一庙宇香烟缭绕，妇女不绝往来。老狐不知何神镇守是地，变一村叟杂入庙内，隐于西廊密室之中。室无多人，惟一及笄闺女设榻相待。二更后，梁上响亮，一伟汉凭空坠下，就榻淫之。老狐默会，知是铜头厉鬼在此宣淫，心抱不平，暗暗近身，将彼扭着。鬼王下榻，与老狐挣持在室。室外听得数十汉子力斗之声，女子家人忙忙坏门，持火入视，见榻上女子已骇半死，两位红眉大汉相扭榻前。
室门甫开，大汉撞出，霎时狂风大作，走石飞沙，庙宇摇摇，几为倒塌，宇上之瓦，毁坏无存。幸东厢一楼伴神之家，急将女子扶转东廊，同躲楼下。是夜狂风不息。待至天晓，村人来视，满山花木尽皆摧折矣。村中父老，以为山王为上天诛戮，各办牲醴，以谢其恩。
不知狐鬼日则停战，夜则兴兵，争斗连朝，不应茩t。鬼王骂曰： 何方野怪，不思各霸一区，敢逞妖威，夺人血食。 老狐亦骂曰： 尔这淫鬼，士民建庙祀尔，享受香烟，已即千古奇逢，何使民间妇女为伴神之举，以资淫荡之乐乎？狐师爷心实不服，特来与尔试试妖法。如斗得过者，则居此庙；法力不及者，为婢为奴。 鬼王曰： 任尔掀天手段，鬼老子也要与尔斗过尽头。 老狐闻得此语，口吐红珠一粒，直击鬼王。鬼王见之，速吐阴雾，将珠盘旋空际，不上不下焉。老狐知已是一赤阳，彼是一阴，阳不胜阴，故红珠弗坠，不能伤及此鬼。
用手一指，顷来数十狐孙狐子，齐吐阳气，以助红珠。红珠腾空团团圆转，鬼王逃北，珠向北行，奔东珠从东滚，于势穷力竭之际，嘬口一乎，野鬼齐临，各吐阴气，珠仍不滚不坠，稳吊虚空。老狐知珠难伤鬼王，急收之入口。
鬼王吼曰： 老妖欲以红珠伤人，可能击得鬼老子否？ 老狐曰： 尔且候之，狐师爷自有伏尔之法。 遂向怀内取出平素所炼连环金钩掌，从空抛来，但见万道赤霞，坠于鬼王头上。
鬼王将头一侧，向南逃去。霞愈生焰，罩着鬼王，四方现出无数金钩，将彼勾定。鬼王用力前奔，金钩向后而拉。鬼王无可如何，嘬口呼之，野鬼复聚，思将金钩取却，以解鬼王之困，无如此钩取去，彼钩又来，鬼王是时已为钩儿连环扣定矣。野鬼愈聚愈多，齐吐阴气，一时金钩散去，鬼王身脱，稳立于北阴角上。老狐见鬼势败，怒詈之曰： 小鬼头知狐爷法力乎？如畏厉害，可将此庙送与狐爷居住。倘若半言不予，另使法力，断必震散尔也。 鬼王曰： 鬼走子，让尔先使法力，知尔必将生平所炼善能伤人者使之，尔已使下二宝，未曾伤及吾躬。此次待吾稍使一二，如逃得过，方算尔能。 老狐曰： 狐师爷在此，任将所炼宝器和盘托出，吾不畏之。 鬼王也不回言，举口仰天，吐出千百小鬼，各执绋子在空，言曰： 吾等善力，能套此犬者，即称神手。 言刚出，数十小鬼同声答曰： 让吾先擒此犬。 只见无数飞绋，直绕老狐之身。老狐东走西驰，四方小鬼手执绋子，四面围之。老狐口吐红珠，珠上生火，执绋小鬼畏火而逃。老狐笑曰： 尔有手法，快快使来。 鬼王暗在腰间取黑巾一幅，望空抛去，用口吹之，其巾化为黑气一团，向老狐蒙头盖下。老狐头刚偏左，黑气满布，身已困于其中。
俄而阴风怒号，哭泣之声惨难入耳。老狐极目四望，概属喷血死尸，稍举动时，死尸披发相随，不离不即。老狐暗思曰： 此小鬼所布阴魂阵也，惜吾火光镜未带身旁，如何破之。 思犹未已，喷血死尸尽皆怒面森森，蜂拥而至，臭气入鼻，令人闷绝不堪。老狐将珠急含口内，死尸似畏不畏，不过稍退数武焉。
老狐手向东招，狐子狐孙近前，问曰： 命吾来兹，有何调用？ 老狐曰： 小鬼头阵布阴魂，非火光镜不能照散，惜此宝物尚在洞中，尔可速归，与吾取至。 狐孙狐子领得是命，各化黑风而出。铜头鬼王见狐困阵，复抛红巾一幅，化为女鬼，披发吐舌，齐向老狐扑之。老狐正难撑持，狐子狐孙已抱镜至矣。
老狐捧镜在手，光生如火，照彻四面，鬼阵渺然。老狐曰： 小鬼头所布之阵安在？ 鬼王曰： 今日罢战，再约明宵。 老狐曰： 如此，让尔灵魂多存一昼。 鬼王于是仍退入庙，暗想： 老狐法力甚高，吾前所统之三千六百野鬼，不知逃向何方。斯时爪牙虽多，然尽属庸庸碌碌，毫无法力，何能胜之。吾与老狐约战明宵，如彼获胜，村中妇女眼见犬子消受矣，安服吾心。吾且乘着阴风，四方访寻，倘得厉鬼助吾，庶不至为彼所败。 寻之已久，野鬼固不乏人，要皆饕餮水饭于村间，不能助力于阵内者。刚逞阴风向西而行，见南角上一缕黑气，如鼎腾沸，由地而升。鬼王不识为何，驱风向南，不久已到。仔细审视，气由冢出，其冢非他，乃古昔时劫运过后所筑之京观也。京观门首立一小鬼，见鬼王而询曰： 尔为谁，来此何事？ 鬼王曰： 吾系铜头鬼王，有务在身，特游此地。 小鬼闻 鬼王 二字，报入观中。
一时恶鬼数十，接连出观，罗拜于鬼王之前，曰： 不知鬼王驾至，小鬼头有失远迎，望其宽恕。 鬼王曰： 皆缘事急，寄信未能，突如其来，有惊尔等。 群鬼曰： 鬼王何事其急如斯？ 鬼王曰： 吾与老狐争夺集春山山王庙宇，老狐法力高妙，兼之狐子狐孙甚众，吾不能擒，特来约尔京观鬼魂，助吾今宵一臂之力。若能胜得老犬，许尔等轮流来庙，同享祭祀焉。 众鬼曰： 如鬼王调用，敢不效劳。 狐有狐群，狗有狗党。鬼王曰： 尔辈既愿助吾一阵，可随吾来。 群鬼应声同行，集于山王庙内。老狐率领狐孙狐子，亦临庙外喊杀连天。鬼王谓众鬼曰： 待吾先出，与彼力战，能胜则已，不能胜时，吾口角呼之，尔等齐集，四方围绕，协力共擒。 嘱咐后手执铜捶，飞奔出庙。老狐持定铁铲而相角力，愈战愈雄。一逞阴风，一嘘妖气，山木摧折，民居坏损者不计其数焉。酣战已久，鬼王隙向老狐一槌击下，老狐眼疾，闪过一旁。鬼王势虚，迎面而来，老狐随手还以一铲，鬼王法甚，倒退数百步。知其胜彼不能，口角一呼，京观群鬼哄然出庙，将老狐围在山腰。老狐急然脱身，口吐红珠，冲出重围，回洞而去。群鬼随后追逐，谁知老狐疾速，不知所往，仍退归山王庙中。
老狐力疲气馁，化一道长，坐于像星山半歇息片时。恰遇紫霞真人化为采药童子，手携畚具，肩负竹筐，见老狐而问之曰： 老道兄何来？ 狐曰： 与铜头鬼王力战，被他搬及京观众鬼，势甚凶猛，吾战不过，因逃至斯。 童子曰： 尔与鬼王战几日矣？ 老狐曰： 已战三日。 童子曰： 京观众鬼有何法力，道兄竟败下风？ 老狐曰： 京观内尽属坠劫鬼魂，在生皆怀毒恶心肠，才遭此难。没后以毒肠而尽作鬼，吾故难以敌之。 童子曰： 尔休与彼斗，不久自有伏之之人。 老狐曰： 吾今归洞炼吾大道，不与鬼头争矣。 言毕竟去。
紫霞思曰： 铜头鬼王逃出阴禁，不守鬼戒，胆敢设局行淫，吾将暗使三缄前去收之，以除民害，然欲收彼，必要云衣子之电光珠。昨命正心子前去请赐，未见言旋，吾且回洞俟之。 无何正心于归，禀之紫霞曰： 云衣真人言宝器不一，吾自急时而赐，不必尔师过忧。 紫霞曰： 三缄而今在何地耶？ 正心子曰： 弟子云头遥视，三缄师徒将近含云岭矣。 紫霞曰： 如此，再候信音。 三缄白出飞凤阁，游到含云岭上含云阁内，暂息征鞭。一夜二更，私语狐疑兄弟曰： 师于明晨命尔二人同入海岛，照吾单内药料，采齐急归。吾见是方晦气频凝，定有大疫，吾将药料办就，以救此岭村人。师之功亦尔兄弟之德也。 狐疑弟兄领命安寝。天光发晓，拜别而行。五日归来，师徒三人炼药成丸，每剂三粒，用纸包定，堆于阁之密室，以待狐孩施之。
三缄仍入市廛，结缘而去。到晚归阁，向狐疑兄弟言曰： 无怪是岭以外数十余里晦气盘空，师入市廛，见贸易者尽怀奸诈，淫荡之妇亦甚多多，而且为父不慈，为子不孝，为兄不友，为弟不恭，能弗见怒上天，大疫为之将下耶？ 狐疑曰： 既为上天所怒疫之，即以诛之也，乌能救之乎？ 三缄曰： 凡求吾药，必先训改恶行，然后予之。上天极爱改过，大疫自不施也。加以吾药之灵，救得女男，即是造先路径。 狐疑兄弟曰： 吾师识见甚高，弟子所不及。
三缄在阁仅住十日之多，果然疫染全村，死亡无数，凡医束手遂命。二狐化为童儿，负药入市，排在案上，大夸海口此症能医，求药人来，不取分文，惟告改过。村人欲顾性命，计从言听，药到症愈，人人皆以为仙。于是染疫之家，迎请视疾者络绎不绝，即是村豪华巨族，亦争迎迓，旁观不识，无不夸其得时。
师徒为救是村，盘桓月余，疫已消散，三缄欲造外功，忙忙促促，离了含云阁，复向前行，日与二狐讲究道旨。凡遇市镇，就地结缘，所游之区已不一处。
一日，来到凤仪村。是村风俗，酷好男孩，不乐女婴。如前有一女，再生四五，尽弃诸水，以为遣盗。习久成俗，沿村效尤，所毙女孙极多。奈无人挽回，女魂相结为魔，吞食男孩，一众村人无法处此。凡家生男孩者，日夜抱之手内，稍置榻间，则呱呱一声，为魔所食矣。久之，小孩食尽，即十一二龄童子，皆被魔吞。是村之中，悲无后嗣者不知凡几。三缄来此，住于大阁。本阁老道偶言及斯，三缄曰： 此魔不除，此村终必孑无遗类。但魔之出没，能令人见乎？ 老道曰： 日夕则出，三五成群，狰狞可畏，达年愈集愈伙。日多欲坠而村门闭矣，门内鸣钟击鼓以畏之，不然则破户而入占据食孩焉。 三缄曰： 如是，待吾今夕出阁一观。 老道曰： 疫起出阁视魔，须持钟在手。魔如捕尔，鸣钟以骇，彼乃畏而之他。 三缄曰： 以吾出阁，不必用此，彼自不敢捕之。 老道曰： 总宜小心，免受惊恐。 三缄笑曰： 毋烦老道友叮咛，吾自有降魔之法。 老道亦不复语。
未几而寺钟响亮，山鸟归林。三缄独出阁来，立于高埠，极目遥望，村外无人，寂寂悄悄，灯火俱静。三缄四面详视，未见魔来何处，暗思此必村人相猜相疑，起是风波，未足以为信也。刚欲转身归阁，忽闻山脚下大叫一声，野谷皆应。顷刻又听山左一声大叫，更甚于前。三缄讶曰： 魔虽未睹，声甚惊人。然必得睹形像若何，吾心方信，否则恐是地盗儿假此魔声，以骇听闻，乘势窃取人物者。 突见山下立二巨人，约有一丈之高，目似灯炬，首如巴斗，遍体鳞甲齿齿，足大于箕，一步一昂头，其行甚速。行至山半，大声一呼，山谷之中声声相应，参差不齐。约略计之，不下数十。应声刚驻，呼声又起，连三四呼，群魔陆续而来。体虽稍逊于巨人，而形像则一，片时之际，皆集于山腰，彼此欣然相扑为戏，输者倒地呼号，声闻数里。候至山生野雾，前巨人大震呼声，各分方隅散去。自兹已后，村中犬吠不绝，钟鸣鼓响，入耳如麻。三缄将魔行藏一一觑定，归阁细忖，知是冤气凝结而成。如不解除，是村何以安耶？
晨起斋后，语老道曰： 是方之魔乃冤所结，尔将村人传集，如其愿解，吾能解之。 老道亦畏魔扰，沿村传说，村人甚喜，群皆赴阁，叩求三缄驱除此魔，以安乡里。三缄曰： 待吾今夜考询诸魔，问是所结何冤，如何能解。凡尔畏魔扰害者，准于朋晨同集阁中，听其音信。 村人拜谢归家，各送斋筵，供奉师徒三人，恃之以为降魔保阵。


紫阳山持斧遇道李妪宅悟道谈元
七窍夫妇遇着李妪，以为良善不暴。殊知张妪之威在外，怒仅击以拳杖，李妪之威在内，怒则割其皮肉。夫妇被割一次，一见李妪，如见毒虎。二人是时反以张妪为贤而怀思不言。
日复一日，刀痕已好。李妪各予一斧，促之上山，曰： 尔夫妇今日采樵，每人重要百斤，少在八十。如数不足，休归见吾。 言罢，笑容可掬，似一慈良之母。七窍夫妇跪地哀告： 祈老母念儿夫妇从未出力。薪重八十，即能采集，万不能荷之而归。还冀垂怜，稍减一二。 李妪曰： 尔夫妇欲傲吾命乎？ 二人泣曰： 命不敢傲，只求老母再为稍减耳。 李妪笑曰： 可再减二十，六十决不可少。吾先悬秤以候，尔夫妇须急急采之。 二人领命，携手上山，将薪采齐，难于担荷。正值计无所出，忽有二农自山左来，见得七窍、珠莲而询曰： 尔二人姊弟耶，夫妇耶？ 七窍曰： 夫妇也。 二农曰： 在此胡为？ 七窍且泣且诉，备将李母毒于驱使，一一与言。二农曰： 如是，尔又得母虎而事之矣。此妪当日曾割死子媳数辈，尔夫妇事彼，终必为其所毙。今幸遇吾二人，且作一顺手情儿，将薪代尔荷归。 夫妇闻之，拜谢不已。二农撩衣扎袖，荷薪前行，其去如飞，转瞬已到李妪之宅。七窍夫妇艰于步履，久之始至。
歇息片刻，同入禀曰： 儿等已荷薪归矣。 李妪喜形于色，以秤称之，每担约计七十余斤。李妪曰： 薪重如此，儿媳均能扭荷，则明日八十之数，运回不难矣。吾粟久熟，速去食之。 食后，李妪曰： 今日已殆，尔夫妇各宜早卧。 二人唯唯。日刚西坠，即入室而卧。七窍在榻私谓珠莲曰： 此日全靠二农，明日老妪又要八十斤之重，吾夫妇纵能采得，无人代荷，如之奈何？ 珠莲曰： 好人还被好人救。如不能荷时，恐又如今日之遇二农，未可知也？ 七窍曰： 安得农人而日日遇之哉！设或一日无遇，则吾夫妇难免碎割矣。 言言语语，竟到天明。老妪在外呼曰： 尔夫妇可早起烹粟，食后上山。趁此晴天，多采柴薪，以防阴雨。 夫妇闻呼即起，烹粟而食。
食毕，持斧竟去。
采到午刻，将薪束好，重而难运。七窍曰： 今日所采，较昨日更重，如何荷归？ 珠莲曰： 暂待一时，必有农人由此归者。 殊待许久，并无行人。七窍曰： 久候无人由此经过，恐逾老妪所定时刻也。且缓缓负之。 珠莲曰： 尔不待人帮荷，薪重若是，乌能胜任？ 七窍沉吟良久，曰： 薪止四束，吾夫妇共荷一束而行，不过三四往来，亦可荷尽。 珠莲曰： 夫言甚屉。 遂共荷一束，曲折下山。行未里余，珠莲呼曰： 肩如刀刺，可暂歇片刻。 歇定后，复向前进。刚行数武，七窍又呼曰： 肩若针锥，可再歇一时。 夫妇二人彼此交歇，直到天色已晚，始荷一束以归。老妪曰： 尔夫妇稍勤一日，又怠惰乎？ 七窍、珠莲跪地言曰： 儿非好惰，实因薪重无力，难以运之。 老妪曰： 昨日所荷匪轻，何以归之又早？ 七窍曰： 昨日早归者，以有农人代荷也。 老妪笑曰： 尔夫妇亦能倩人，今日胡不倩耶？ 七窍曰： 今日此径无人，所以夫妇共荷一束，艰难万状，日夕始归。 老妪曰： 诚如尔言，尔夫妇苦矣。可快餐粟。
珠莲、七窍以为老妪烹粟以待，同入厨中。老妪曰： 今日之粟不必用箸，不必用盏，可以手掬而食。 夫妇闻说，不知所以，恐老妪别有烹粟法儿，在厨待之。移时，老妪捧一木器出，笑谓二人曰： 尔夫妇入山采樵，至晚始归。老身今日无薪作食，此以生粟数合赐尔夫妇，须尽食之。不然，必加以前日之刑罚。 夫妇畏甚，勉强同食。食已，老妪曰： 食此生粟，可能果腹乎？ 七窍曰： 承老母所赐，腹已充矣。 老妪曰： 如是，速将所伐柴薪一一运回，以了今日之事。 夫妇不敢傲，只得又向采薪处，以共荷焉。无如天色昏黑，举趾殊难。夫妇同行，不为荆棘所缠，即为茅茨所刺，受尽无限辛苦。足荷至东方发白，才将所伐运完。老妪曰： 薪既运楚，速去烹粟，以便食后又往采之。
今日宜早荷归，倘再如昨日之迟，决不尔宥。 七窍夫妇应声入厨。不一时，将粟烹好，与老妪共食。老妪嬉笑劝夫妇加餐，面如菩提，温柔可近。食毕，即促持斧上紫阳山。
夫妇坐在山巅，想到受斯折磨，悲泣不已。久之，珠莲曰： 徒事悲泣，有何益哉？不如将薪伐齐，另外设策。 正言之际，倏一道士由山林而出，口内歌曰： 世人都欲享福力，不知此福不长寄；有时荣盛有时衰，荣时欣喜衰时泣。荣时好似上天堂，衰时无殊入地狱；有其衰时受琢磨，何若随我入山去。
修成大道乐逍遥，不受人间半点气；趁此年华尚壮强，如一老矣悔无及。 歌毕，七窍夫妇疾趋上前，跪地牵衣，苦求指示。
道士曰： 指示不难，恐尔心不坚稳，止于半途。 七窍曰： 吾夫妇而今正坠陷阱，如道长垂悯，度吾夫妇出此苦恼，誓愿炼修大道，不敢有违。 道士曰： 如是，尔夫妇今日空手归去，见得老妪，双双跪下。老妪问尔有何所说，尔夫妇同声言曰： 不愿折磨而一道，从此坚心以力造；敢祈老母教导吾，道成自把深恩报。 只说此数语，彼必厚爱于尔。尔见老妪所行所止，一一效法，自然不受折磨矣！ 七窍得兹指示，喜不可言，复进而求曰： 道长何名？须为吾言，以好尸位而祝。 道士曰： 尔闻吾名，吾非他，天灵子即其道号也。 珠莲曰： 道长之言有准乎？ 道士曰： 吾言极准，尔速归之。 七窍夫妇果然空手归来，老妪笑而问： 尔夫妇昨日尚运一束，何于今日一束俱无？ 夫妇跪地，即将道士所教历历言之。老妪曰： 谁教尔者？ 七窍曰： 天灵子。 老妪默然良久，曰： 教导固吾所愿，恐尔夫妇心不坚稳，反受天律之诛。 二人曰： 吾夫妇自此愿从老母习道，并无别心。 老妪曰： 既是如斯，来，来，吾将尔二人幽闭一室，尔能悟何故，吾即教以大道焉。 夫妇如命，同入室中。
老妪将门落锁而去。七窍谓珠莲曰： 这是何故？ 珠莲曰： 不知。 七窍顺想横思，一时不得其诀，心正着急，倏闻暗处有人告曰： 尔从习道用功思之，其诀自得。 七窍灵机触动，猛然悟曰： 入门休为外欲扰，即是参元得道时。 甫得此二语，老妪至于门外，大声呼曰： 闭门之妙可悟得乎？ 七窍曰： 虽已悟之，未知是否？ 老妪曰： 尔所悟者何？ 七窍遂将所悟告之老妪。老妪曰： 尔有灵心，可以谈道矣。 当即开门放夫妇出。七窍偷视老妪，若有喜色。夫妇于是重新拜舞，求指道功。老妪曰： 扶衰不老，无他妙巧；神气坚凝，子精固保；由此上进，丹炉不倒；胎婴出现，封诰自讨；欲为仙真，心要坚好。 七窍夫妇闻此数语，似有省悟于心，但不能深知其妙。
老妪又曰： 果欲习道，尔夫妇自此不可同居。 七窍，珠莲口虽应诺，心实不舍。老妪若先知觉，怒谓二人曰： 既拜吾为师，求指大道，又不舍夫妇异处，则子精何固？子精不固，神气不聚，衰何以扶？ 七窍曰： 夫妇为小之大伦，胡以定在分居，方可习道？ 老妪曰： 妙道起首，在乎寡欲清心。
夫妇同居，心乌能清？欲乌能寡？ 七窍曰： 子精者何？ 老妪曰： 是乃人身根底。无精则无神，无精无神则气不克炼。
此造道者要必以固精为第一也。吾见尔夫妇分居似乎不舍，吾亦不为尔强。尔仍为吾上山伐薪，落得夫妇团聚。 七窍于此又畏薪难采运，迟疑莫决，久不回言。老妪曰： 不舍夫妇，道心尚属乎虚，依然罚尔采樵，任吾驱使。 言毕，将斧抛出。夫妇持斧出了庐外，老妪笑而言曰： 尔其在途细思，如能舍夫妇而各居也，随吾习道，不受此苦。如不舍夫妇而同居也，必终身为伐薪之侣。吾言若是，须自打量。


人主之术：处无为之事，而循行不言之教，清静而不动，一度而不摇，因循而任下，责成而不劳。是故心知规而师傅谕导，口能言而行人称辞，足能行而相者先导，耳能听而执正进谏。是故虑无失策，谋无过事；言为文章，行为仪表于天下；进退应时，动静循理；不为丑美好憎，不为赏罚喜怒；名各自名，类各自类，事犹自然，莫出于己。故古之王者，冕而前旒，所以蔽明也；黈纩塞耳，所以掩聪；天子外屏，所以自障。故所理者远则所在者迩，所治者大则所守者小。夫目妄视则淫，耳妄听则惑，口妄言则乱。夫三关者，不可不慎守也。若欲规之，乃是离之；若欲饰之，乃是贼之。
天气为魂，地气为魄；反之玄房，各处其宅，守而勿失，上通太一。太一之精，通于天道。天道玄默，无容无则，大不可极，深不可测，尚与人化，知不能得。
昔者神农之治天下也，神不驰于胸中，智不出于四域，怀其仁诚之心，甘雨时降，五谷蕃植，春生夏长，秋收冬藏，月省时考，岁终献功，以时尝谷，祀于明堂。明堂之制，有盖而无四方；风雨不能袭，寒暑不能伤。迁延而入之，养民以公。其民朴重端悫，不忿争而财足，不劳形而功成，因天地之资而与之和同，是故威厉而不杀，刑错而不用，法省而不烦，故其化如神。其地南至交阯，北至幽都，东至暘谷，西至三危，莫不听从。当此之时，法宽刑缓、囹圄空虚，而天下一俗，莫怀奸心。
末世之政则不然，上好取而无量，下贪狼而无让，民贫苦而忿争，事力劳而无功，智诈萌兴，盗贼滋彰，上下相怨，号令不行，报政有司，不务反道矫拂其本，而事修其末，削薄其德，曾累其刑，而欲以为治，无以异于执弹而来鸟，掸税而狎犬也，乱乃逾甚。夫水浊则鱼脸，政苛则民乱。故夫养虎豹犀象者，为之圈槛，供其嗜欲，适其饥饱，违其怒恚，然而不能终其天年者，形有所劫也。是以上多故则下多诈，上多事则下多态，上烦扰则下不定，上多求则下交争。不直之于本，而事之于未，譬犹扬垛而弭尘，抱薪以救火也。
故圣人事省而易治，求寡而易澹，不施而仁，不言而信，不求而得，不为而成，块然保真，抱德推诚，天下从之，如响之应声，景之像形，其所修者本也。刑罚不足以移风，杀戮不足以禁奸，唯神化为贵，至精为神。
夫疾呼不过闻百步，志之所在，逾于千里。冬日之阳，夏日之阴，万物归之而莫使之然。故至精之像，弗招而自来，不麾而自往，窈窈冥冥，不知为之者谁，而功自成。智者弗能诵，辩者弗能形。昔孙叔敖恬卧，而邱人无所害其锋；市南宜辽弄丸，而两家之难无怕关其辞。鞅鞈铁铠，瞋目扼腕，其于以御兵刃，县矣！券契束帛，刑罚斧钺，其于以解难，薄矣！待目而照见，待言而使令，其于为治，难矣！
蘧伯玉为相。子贡往观之，曰： 何以治国？ 曰： 以弗治治之。 简子欲伐卫，使史黯往觌焉。还报曰： 蓬伯玉为相，未可以加兵。 固塞险阻，何足以致之！故皋陶瘖而为大理，天下无虐刑，有贵于言者也；师旷瞽而为太宰，晋无乱政，有贵于见者也。故不言之令，不视之见，此伏羲、神农之所以为师也。故民之化也，不从其所言而从所行。
故齐庄公好勇，不使斗争，而国家多难，其渐至于崔杼之乱。项襄好色，不使风议，而民多昏乱，其积至昭奇之难。故至精之所动，若春气之生，秋气之杀也，虽驰传骛置，不若此其亟。故君人者，其犹射者乎！于此豪末，于彼寻常矣。故慎所以感之也。
夫荣启期一弹，而孔子三日乐，感于和：邹忌一徽，而威王终夕悲，感于优。动诸琴瑟，形诸音声，而能使人为之哀乐。县法设赏而不能移风易俗者，其诚心弗施也。甯戚商歌车下，桓公喟然而寤，至精入人深矣！故曰：乐听其音则知其俗，见其俗则知其化。孔子学鼓琴于师襄，而谕文王之志，见微以知明矣。延陵季子听鲁乐而知殷、夏之风，论近以识远也。作之上古，施及千岁，而文不灭，况于并世化民乎！
汤之时，七年旱，以身祷于桑林之际，而四海之云凑，千里之雨至。抱质效诚，感动天地、神谕方外，令行禁止，岂足为哉！古圣王至精形于内，而好憎忘于外，出言以副情，发号以明旨，陈之以礼乐，风之以歌谣，业贯万世而不壅，横扃四方而不穷，禽兽昆虫，与之陶化，又况于执法施令乎！
故太上神化，其次使不得为非，其次赏贤而罚暴。衡之于左右，无私轻重，故可以为平。绳之于内外，无私曲直，故可以为正。人主之于用法，无私好憎。故可以为命。夫权轻重不差蚊首，扶拨在挠不失针锋，直施矫邪不私辟险，好不能枉，谗不能乱，德无所立，怨无所藏，是任术而释人心者也。故为治者不与焉。
夫舟浮于水，车转于陆，此势之自然也。木击折轊，水戾破舟，不怨木石而罪巧拙者，知故不载焉。是故道有智则惑，德有心则险，心有目则眩。兵莫憯于志而莫邪为下；寇莫大于阴阳而抱鼓为小，今夫权衡规矩，一定而不易，不为秦楚变节，不为胡越改容，常一而不邪，方行而不流，一日刑之，万世传之，而以无为为之。故国有亡主，而世无废道；人有困穷，而理无不通。由此观之，无为者，道之宗。故得道之宗，应物无穷；任人之才，难以至治。
汤、武，圣主也，而不能与越人乘斡舟而浮于江湖。伊尹，贤相也，而不能与胡人骑骡马而服驹駼。孔、墨博通，而不能与山居者入棒薄险阻也。由此观之，则人知之于物也，浅矣。而欲以遍照海内，存万方，不因道之数，而专己之能，则其穷不达矣。故智不足以治天下也，梁之力，制觡伸钩，索铁歙金，椎移大牺，水杀鼋鼍，陆捕熊罴，然汤革车三百乘，困之鸣条，擒之焦门。由此观之，勇力不足以持天下矣。智不足以为治，勇不足以为强，则人材不足任，明也。而君人者不下庙堂之上，而知四海之外者，因物以识物，因人以知人也。故积力之所举，则无不胜也。众智之所为，则无不成也。坎井之无鼋鼍，隘也；园中之无修木，小也。夫举重鼎者，力少而不能胜也，及至其移徙之，不待其多力者。故千人之群无绝梁，万人之聚无废功。
夫华骝、绿耳，一日而至千里，然其使之搏兔，不如豺狼，伎能殊也。鸱夜撮蚤蚊，察分秋豪，昼日颠越，不能见丘山，形性诡也。夫螣蛇游雾而动，应龙乘云而举，猨得木而捷，鱼得水而鹜。故古之为车也，漆者不画，凿者不斫，工无二伎，士不兼官，各守其职，不得相奸，人得其宜，物得其安，是以器械不苦，而职事不嫚。夫责少者易偿，职寡者易守，任轻者易权，上操约省之分，下效易为之功，是以君臣弥久而不相厌。
君人之道，其犹零星之尸也，严然玄默，而吉祥受福，是故得道者不为丑饰，不为伪善，一人被之而不褒，万人蒙之而不褊。是故重为惠。若重为暴，则治道通矣。为惠者，尚布施也。无功而厚赏，无劳而高爵，则守职者懈于官，而游居者亟于进矣。为暴者，妄诛也。无罪者而死亡，行直而被刑，则修身者不劝善，而为邪者轻犯上矣。故为惠者生奸，而为暴者生乱。奸乱之俗，亡国之风。
是故明主之治，国有诛者而主无怒焉，朝有赏者而君无与焉，诛者不怨君，罪之所当也。赏者不德上，功之所致也。民知诛赏之来，皆在于身也，故务功修业，不受赣于君。是故朝廷芜而无迹，田野辟而无草。故太上下知有之。桥直植立而不动，俯仰取制焉；人主静漠而不躁，百官得修焉。譬而军之持麾者，妄指则乱矣。慧不足以大宁，智不足以安危，与其誉尧而毁桀也，不如掩聪明而反修其道也。清静无为，则天与之时：廉俭守节，则地生之财；处愚称德，则圣人为之谋。是故下者万物归之，虚者天下遗之。
夫人主之听治也，清明而不暗，虚心而弱志，是故群臣辐凑并进，无愚智贤不肖莫不尽其能，于是乃始陈其礼，建以为基，是乘众势以为车，御众智以为马，虽幽野险涂。则无由惑矣。人主深居隐处以避燥湿，闺门重袭以避奸贼，内不知闾里之情，外不知山泽之形，帷幕之外，目不能见十里之前，耳不能闻百步之外，天下之物无不通者，其灌输之者大，而斟酌之者众也。是故不出户而知天下，不窥牖而知天道。乘众人之智，则天下之不足有也，专用其心，则独身不能保也。
是故人主覆之以德，不行其智，而因万人之所利。夫举踵天下而得所利，故百姓载之上，弗重也；错之前，弗害也；举之而弗高也，推之而弗厌。主道员者，运转而无端，化育如神，虚无因循，常后而不先也。臣道员者运转而无方者，论是而处当，为事先倡，守职分明，以立成功也。是故君臣异道则治，同道则乱，各得其宜，处其当，则上下有以相使也。
夫人主之听治也，虚心而弱志，清明而不暗，是故群臣辐凑并进，无愚智贤不肖莫不尽其能者，则君得所以制臣，臣得所以事君，治国之道明矣。文王智而好间，故圣；武王勇而好问，故胜，夫乘众人之智，则无不任也；用众人之力，则无不胜也。千钩之重，乌获不能举也；众人相一，则百人有余力矣。是故任一人之力者，则乌获不足恃，乘众人之制者，则天下不足有也。
禹决江疏河，以为天下兴利，而不能使水西流；稷辟土晕草，以为百姓力农，然不能使禾冬生。岂其人事不至哉？其势不可也。夫推而不可为之势，而不修道理之数，虽神圣人不能以成其功，而况当世之主乎！夫载重而马羸，虽造父不能以致远；车轻马良，虽中工可使追速。是故圣人举事也，岂能拂道理之数，诡自然之性，以曲为直，以屈为伸哉？未尝不因其资而用之也。是以积力之所举，无不胜也；而众智之所为，无不成也。聋者可令嗺筋，而不可使有闻也；瘖者可使守圉，而不可使言也。形有所不周，而能有所不容也。是故有一形者处一位，有一能者服一事。力胜其任，则举之者不重也；能称其事，则为之者不难也。毋小大修短，各得其宜，则天下一齐，无以相过也。圣人兼而用之，故无弃才。
人主贵正而尚忠，忠正在上位，执正营事，则谗佞奸邪无由进矣。譬犹方员之不相盖，而曲直之不相入。夫鸟兽之不可同群者，其类异也；虎鹿之不同游者，力不敌也，是故圣人得志而在上位，谗佞奸邪而欲犯主者，譬犹雀之见朗而鼠之遇狸也，亦必无余命矣。是故人主之一举也，不可不慎也。所任者得其人，则国家治，上下和，群臣亲，百姓附。所任非其人，则国家危，上下乖，群臣怨，百姓乱。故一举而不当，终身伤。得失之道，权要在主，是故绳正于上，木直于下，非有事焉，所缘以修者然也。
故人主诚正，则直士任事，而奸人伏匿矣。人主不正，则邪人得志，忠者隐蔽矣。夫人之所以莫抓玉石而抓瓜瓤者，何也？无得于玉石，弗犯也，使人主执正持平，如从绳准高下，则群臣以邪来者，犹以卵投石，以火投水。故灵王好细要，而民有杀食自饥也；越王好勇，而民皆处危争死。由此观之，权势之柄，其以移风易俗矣。尧为匹夫，不能仁化一里；桀在上位，令行禁止。由此观之，贤不足以为治，而势可以易俗，明矣。《书》曰： 一人有庆，万民赖之。 此之谓也。
天下多眩于名声，而寡察其实。是故处人以誉尊，而游者以辩显。察其所尊显，无他故焉，人主不明分数利害之地，而贤众口之辩也。治国则不然。言事者必究于法，而为行者必治于官。上操其名以责其实，臣守其业以效其功。言不得过其实，行不得逾其法。群臣辐凑，莫敢专君。事不在法律中而可以便国佐治，必参五行之，阴考以观其归，并用周听以察其化，不偏一曲，不党一事，是以中立而遍，运照海内，群臣公正，莫敢为邪，百官述职，务致其公迹也。主精明于上。官劝力于下，奸邪灭迹，庶功日进，是以勇者尽于军。乱国则不然，有众咸誉者无功而赏，守职者无罪而诛。主上暗而不明，群臣党而不忠，说谈者游于辩，修行者竞于往。主上出令，则非之以与；法令所禁，则犯之以邪。为智者务于巧诈，为勇者务于斗争。大臣专权，下吏持势，朋党周比，以弄其上，国虽若存，古之人曰亡矣。且夫不治官职，而被甲兵，不随南亩，而有贤圣之声者，非所以都于国也。骐骥騄駬，天下之疾马也。驱之不前，引之不止，虽愚者不加体焉。今治乱之机，辙迹可见也，而世主莫之能察，此治道之所以塞。
权势者，人主之车舆；爵禄者，人臣之辔衔也。是故人主处权势之要，而持爵禄之柄，审缓急之度，而适取予之节，是以天下尽力而不倦。夫臣主之相与也，非有父子之厚、骨肉之亲也，而竭力殊死，不辞其躯者何也？势有使之然也。
昔者豫让，中行文子之臣。智伯伐中行氏，并吞其地。豫让背其主而臣智伯。智伯与赵襄子战于晋阳之下，身死为戮，国分为三。豫让欲报赵襄子，漆身为厉，吞炭变音，摘齿易貌。夫以一人之心而事两主，或背而去，或欲身徇之，岂其趋舍厚薄之势异哉？人之恩泽使之然也。纣兼天下，朝诸侯，人迹所及，舟揖所通，莫不宾服。然而武王甲卒三千人，擒之于牧野。岂周民死节，而殷民背叛哉？其主之德义厚而号令行也。夫疾风而波兴，木茂而鸟集，相生之气也。是故臣不得其所欲于君者，君亦不能得其所求于臣也。君臣之施者，相报之势也。是故臣尽力死节以与君，臣计功垂爵以与臣。是故君不能赏无功之臣，臣亦不能死无德之君。君德不下流于民，而欲用之，如鞭蹄马矣。是犹不待雨而求熟稼，必不可之数也。
君人之道，处静以修身，俭约以率下。静则下不扰矣，俭则民不怨矣。下扰则政乱，民怨则德薄；政乱则贤者不为谋，德薄则勇者不为死。是故人主好鸷鸟猛兽，珍怪奇物，狡躁康荒，不爱民力，驰骋田猎，出入不时，如此，则百官务乱，事勤财匮，万民悉苦，生业不修矣。人主好高台深池，雕琢刻镂，黼黻文章，絺绤绮绣，宝玩珠玉；则赋敛无度，而万民力竭矣。尧之有天下也，非贪万民之富而安人主之位也，以为百姓力征，强凌弱，众暴寡，于是尧乃身服节俭之行，而明相爱之仁，以和辑之。是故茅茨不翦，采椽不断，大路不画，越席不缘，大羹不和，粢食不？（精米的意思）。巡狩行教，勤劳天下，周流五岳。岂其奉养不足乐哉！举天下而以为社稷，非有利焉。年衰志悯，举天下而传之舜，犹却行而脱屣也。衰世则不然。一日而有天下之富，处人主之势，则竭百姓之力，以奉耳目之欲，志专在宫室台榭，陂池苑囿，猛兽熊罴，玩好珍怪。是故贫民糟糠不接于口，而虎狼熊罴厌刍豢；百姓短褐不完，而宫室衣锦绣。人主急兹无用之功，百姓黎民，憔悴于天下。是故使天下不安其性。
人主之居也，如日月之明也。天下之所同侧目而视，侧耳而听，延颈举踵而望也。是故非澹薄无以明德，非宁静无以致远，非宽大无以兼覆，非慈厚无以怀众，非平正无以制断。是故贤主之用人也，犹巧工之制木也，大者以为舟航柱梁，小者以为楫楔，修者以为櫩榱，短者以为朱儒枅栌。无小大修短，各得其所宜；规矩方圆，各有所施。天下之物，莫凶于鸡毒，然而良医橐而藏之，有所用也。是故林莽之材，犹无可弃者，而况人乎？今夫朝廷之所不举，乡曲之所不誉，非其人不肖也，其所以官之者非其职也。鹿之上山，獐不能跂也，及其下，牧竖能追之；才有所修短也。是故有大略者，不可责以捷巧；有小智者，不可任以大功。人有其才，物有其形，有任一而太重，或任百而尚轻。是故审豪厘计者，必遗天下之大数；不失小物之选者，惑于大数之举。譬犹狸之不可使搏牛，虎之不可使捕鼠也。今人之才，或欲平九州，并方外，存危国，继绝世，志在直道正邪，决烦理挐，而乃责之以闺阁之礼，隩窔之间；或佞巧小具，谄进愉说，随乡曲之俗，卑下众人之耳目，而乃任之以天下之权，治乱之机。是犹以斧赞刂毛，以刀伐木也，皆失其宜矣。
人主者，以天下之目视，以天下之耳听，以天下之智虑，以天下之力争。是故号令能下究，而臣情得上闻。百官修同，群君辐凑，喜不以赏赐，怒不以罪诛。是故威立而不废，聪明光而不蔽，法令察而不苛，耳目达而不暗，善否之情，日陈于前而无所逆。是故贤者尽其智，而不肖者竭其力。德泽兼覆而不偏，群臣劝务而不怠，近者安其性，远者怀其德。所以然者，何也？得用人之道，而不任己之才者也。故假舆马者，足不劳而致千里；乘舟楫者，不能游而绝江海。
夫人主之情，莫不欲总海内之智，尽众人之力，然而群臣志达效忠者，希不困其身。使言之而是，虽在褐夫刍荛，犹不可弃也；使言之而非也，虽在卿相人君，揄策于庙堂之上，未必可用。是非之所在，不可以贵贱尊卑论也。是明主之听于群臣，其计乃可用，不羞其位；其言可行，而不责其辩。暗主则不然。所爱习亲近者，虽邪枉不正，不能见也；疏远卑贱者，竭力尽忠，不能知也。有言者穷之以辞，有谏者诛之以罪。如此而欲照海内，存万方，是犹塞耳而听清浊，掩目而视青黄也，其离聪明则亦远矣！
法者，天下之度量，而人主之准绳也。县法者，法不法也；设赏者，赏当赏也。法定之后，中程者赏，缺绳者诛。尊贵者不轻其罚，而卑贱者不重其刑，犯法者虽贤必诛，中度者虽不肖必无罪，是故公道通而私道塞矣。古之置有司也，所以禁民，使不得自恣也；其立君也，所以剬有司，使无专行也；法籍礼仪者，所以禁君，使无擅断也。人莫得自恣，则道胜；道胜而理达矣，故反于无为。无为者，非谓其凝滞而不动也，以其言莫从己出也。夫寸生于䅺，䅺生于日，日生于形，形生于景，此度之本也。乐生于音，音生于律，律生于风，此声之宗也。法生于义，义生于众适，众适合于人心，此治之要也。故通于本者不乱于末，睹于要者不惑于详。法者，非天堕，非地生，发于人间，而反以自正。是故有诸己不非诸人，无诸己不求诸人。所立于下者，不废于上；所禁于民者，不行于身。所谓亡国，非无君也，无法也。变法者，非无法也，有法者而不用，与无法等。是故人主之立法，先自为检式仪表，故令行于天下。孔子曰： 其身正，不令而行；其身不正，虽令不从。故禁胜于身，则令行于民矣。
圣主之治也，其犹造父之御。齐辑之于辔衔之际，而急缓之于唇吻之和；正度于胸臆之中，而执节于掌握之间；内得于心中，外合于马志。是故能进退履绳，而旋曲中规；取道致远，而气力有余。诚得其术也。是故权势者，人主之车舆也；大臣者，人主之驷马也。体离车舆之安，而手失驷马之心，而能不危者，古今未有也。是故舆马不调，王良不足以取道；君臣不和，唐、虞不能以为治。执术而御之，则管、晏之智尽矣；明分以示之，则蹠、荞之奸止矣。
夫据除而窥井底，虽达视犹不能见其晴，借明于鉴以照之，则寸分可得而察也。是故明主之耳目不劳，精神不竭，物至而观其象，事来而应其化，近者不乱，远者治也。是故不用适然之数，而行必然之道，故万举而无遗策矣。
今夫御者，马体调于车，御心和于马，则历险致远，进退周游，莫不如志。虽有骐骥騄駬之良，臧获御之，则马反自恣，而人弗能制矣。故治者不贵其自是，而贵其不得为非也。故曰：勿使可欲，毋曰弗求，勿使可夺，毋曰不争。如此，则人材释而公道行矣。美者正于度，而不足者建于用，故海内可一也。
夫释职事而听非誉，弃公劳而用朋党，则奇材佻长而干次，守官者雍遏而不进。如此，则民俗乱于国，而功臣争于朝。故法律度量者，人主之所以执下，释之而不用，是犹无辔衔而驰也，群君百姓反弄其上。是故有术则制人，无术则制于人。吞舟之鱼，荡而失水，则制于蝼蚁，离其居也；猿?失木，而禽于狐狸，非其处也。君人者释所守而与臣下争，则有司以无为持位，守职者以从君取容。是以人臣藏智而弗用，反以事转任其上矣。
夫富贵者之于劳也，达事者之于察也，骄恣者之于恭也，势不及君；君人者不任能而好自为之，则智日困而自负其责也。数穷于下，则不能伸理；行堕于国，则不能专制。智不足以为治，威不足以行诛，则无以与天下交也。喜怒形于心，者（耆）欲见于外，则守职者离正而阿上，有司枉法而从风，赏不当功，诛不应罪，上下离心，而君臣相怨也。是以执政阿主，而有过则无以责之。有罪而不诛，则百官烦乱，智弗能解也；毁誉萌生，而明不能照也。不正本而反自然，则人主逾劳，人臣逾逸，是犹代庖宰剥牲，而为大匠斫也。与马竞走，筋绝而弗能及，上车执辔，则马死于衡下。故伯乐相之，王良御之，明主乘之，无御相之劳而致千里者，乘于人资以为羽翼也。
是故君人者，无为而有守也，有为而无好也。有为则谗生，有好则谀起。昔者齐桓公好味，而易牙烹其首子而饵之；虞君好宝，而晋献以璧马钓之；胡王好音，而秦穆公以女乐诱之。是皆以利见制于人也。故善建者不拔。夫火热而水灭之，金刚而火销之，木强而斧伐之，水流而土遏之，唯造化者，物莫能胜也。故中欲不出谓之扃，外邪不入谓之塞。中扃外闭，何事之不节！外闭中扃，何事之不成？弗用而后能用之，弗为而后能为之。精神劳则越，耳目淫则竭。故有道之主，灭想去意，清虚以待，不伐之言，不夺之事，循名责实，使有司，任而弗诏，责而弗教，以不知为道，以奈何为宝。如此，则百官之事，各有所守矣。
摄权势之柄，其于化民易矣。卫君役子路，权重也；景、桓公臣管晏，位尊也。怯服勇而愚制智，其所托势者胜也。故枝不得大于榦，末不强于本，则轻重大小，有以相制也。若五指之属于臂，搏援攫捷，莫不如志。言以小属于大也。是故得势之利者，所持甚小，其存甚大；所守甚约，所制甚广。是故十围之木，持千钧之屋；五寸之键，制开阖之门。岂其材之巨小足哉？所居要也。孔丘、墨翟，修先圣之术，通六艺之论，口道其言，身行其志，慕义从风，而为之服役者不过数十人。使居天子之位，则天下遍为儒、墨矣。楚庄王伤文无畏之死于宋也，奋袂而起，衣冠相连于道，遂成军宋城之下，权重也。楚文王好服獬冠，楚国效之，赵武灵王贝带鵕翿而朝，赵国化之。使在匹夫布衣，虽冠獬冠，带贝带鵕翿而朝，则不免为人笑也。
夫民之好善乐正，不待禁诛而自中法度者，万无一也。下必行之令，从之者利，逆之者凶，日阴未移，而海内莫不被绳矣。故握剑锋，以离北宫子，司马蒯蒉不使应敌；操其觚，招其末，则庸人能以制胜。今使乌获、藉蕃从后牵牛尾，尾绝而不从者，逆也；若指之桑条以贯其鼻，则五尺童子，牵而周四海者，顺也。夫七尺之桡而制船之左右者，以水为资；天子发号，令行禁止，以众为势也。
夫防民之所害，开民之所利，威行也，若发（土咸）决唐。故循流而下易以至，背风而驰易以远。桓公立政，去食肉之兽，食粟之鸟，係罝之网，三举而百姓说。纣杀王子比干而骨肉怨，斮朝涉者之胫而万民叛，再举而天下失矣。故义者，非能遍利天下之民也，利一人而天下从风；暴者，非尽害海内之众也，害一人而天下离叛。故桓公三举而九合诸侯，纣再举而不得为匹夫。故举错不可不审。人主租敛于民也。必先计岁收，量民积聚，知饥馑有余不足之数，然后取车舆衣食供养其欲。高台层榭，接屋连阁，非不丽也，然民有掘穴狭庐所以托身者，明主弗乐也。肥醲甘脆，非不美也，然民有糟糠菽粟不接于口者，则明主弗甘也。匡床蒻席，非不宁也，然民有处边城，犯危难，泽死暴骸者，明主弗安也。故古之君人者，其惨怛于民也。国有饥者，食不重味；民有寒者，而冬不被裘。岁登民丰，乃始县钟鼓，陈干戚，君臣上下，同心而乐之，国无哀人。
故古之为金石管弦者，所以宣乐也；兵革斧钺者，所以饰怒也；觞酌俎豆，酬酢之礼，所以效善也；衰绖菅屦，辟踊哭泣，所以谕哀也。此皆有充于内而成像于外。及至乱主，取民则不裁其力，求于下则不量其积，男女不得事耕织之业，以供上之求，力勤财匮，君臣相疾也。故民至于焦唇沸肝，有今无储，而乃始撞大钟，击鸣鼓，吹竽笙，弹琴瑟，是犹贯甲胄而入宗庙，被罗纨而从军旅，失乐之所由生矣。
夫民之为生也，一人跖耒而耕，不过十亩，中田之获，卒岁之收，不过亩四石，妻子老弱，仰而食之，时有涔旱灾害之患，无以给上之征赋车马兵革之费。由此观之，则人之生，悯矣！夫天地之大，计三年耕而余一年之食，率九年而有三年之畜，十八年而有六年之积，二十七年而有九年之储，虽涔旱灾害之殃，民莫困穷流亡也。故国无九年之畜，谓之不足；无六年之积，谓之悯急；无三年之畜，谓之穷乏。故有仁君明王，其取下有节，自养有度，则得承受于天地，而不离饥寒之患矣。若贪主暴君，挠于其下，侵渔其民，以适无穷之欲，则百姓无以被天和而履地德矣。
食者，民之本也；民者，国之本也；国者，君之本也。是故人君者，上因天时，下尽地财，中用人力，是以群生遂长，五谷蕃殖，教民养育六畜，以时种树，务修田畴，滋植桑麻，肥墧高下，各因其宜。丘陵阪险不生五谷者，以树竹木，春伐枯槁，夏取果苽(㼌)，秋畜疏食，冬伐薪蒸，以为民资。是故生无乏用，死无转尸。故先王之法，畋不掩群，不取麛夭。不涸泽而渔，不焚林而猎。豺未祭兽，罝罦不得布于野；獭未祭鱼，网罟不得入于水；鹰隼未挚，罗网不得张于溪谷；草木未落，斤斧不得入山林；昆虫未蛰，不得以火烧田。孕育不得杀，（士冖鳥殳）卵不得探，鱼不长尺不得取，彘不期年不得食。是故草木之发若蒸气，禽兽之归若流泉，飞鸟之归若烟云，有所以致之也。故先王之政，四海之云至，而修封疆；虾蟆鸣燕降，而达路除道；阴降百泉，则修桥梁；昬张中，则务种谷；大火中，则种黍菽；虚中，则种宿麦；昴中，则收敛畜积，伐薪木。上告于天，下布之民。先王之所以应时修备，富国利民，实旷来远者，其道备矣。非能目见而足行之也，欲利之也。欲利之也，不忘于心，则官自备矣。心之于九窍四支也，不能一事焉。然而动静听视皆以为主者，不忘于欲利之也。故尧为善而众善至矣，桀为非而众非来矣。善积则功成，非积则祸极。
凡人之论，心欲小而志欲大，智欲员而行欲方，能欲多而事欲鲜。所以心欲小者，虑患未生，备祸未发，戒过慎微，不敢纵其欲也；志欲大者，兼包万国，一齐殊俗，并覆百姓，若合一族，是非辐凑而为之毂；智欲员者，环复转运，终始无端，旁流四达，渊泉而不竭，万物并兴，莫不响应也；行欲方者，直立而不挠，素白而不污，穷不易操，通不肆志；能欲多者，文武备具，动静中仪，举动废置，曲得其宜，无所击戾，无不毕宜也；事欲鲜者，执柄持术，得要以应众，执约以治广，处静持中，运于璇枢，以一合万，若合符者也。故心小者，禁于微也；志大者，无不怀也；智员者，无不知也；行方者，有不为也；能多者，无不治也；事鲜者，约所持也。
古者天子听朝，公卿正谏，博士诵诗，瞽箴师诵，庶人传语，史书其过，宰彻其膳。犹以为未足也，故尧置敢谏之鼓，舜立诽谤之木，汤有司直之人，武王立戒慎之鞀。过若豪厘，而既已备之也。夫圣人之于善也，无小而不举；其于过也，无微而不改。尧、舜、禹、汤、文、武，皆坦然天下而南面焉。当此之时，鼛鼓而食，奏《雍》而彻，已饭而祭灶，行不用巫祝，鬼神弗敢祟，山川弗敢祸，可谓至贵矣。然而战战栗栗，日慎一日。由此观之，则圣人之心小矣。《诗》云：惟此文王，小心翼翼，昭事上帝，聿怀多福。 其斯之谓欤！武王伐纣，发钜桥之粟，散鹿台之钱，封比干之墓，表商容之闾，朝成汤之庙，解箕子之囚。使各处其宅，田其田，无故无新，惟贤是亲，用非其有，使非其人，晏然若故有之。由此观之，则圣人之志大也。文王、周公观得失，遍览是非，尧、舜所以昌，桀、纣所以亡者，皆著于明堂，于是略智博问，以应无方。由此观之，则圣人之智员矣。成、康继文、武之业，守明堂之制，观存亡之迹，见成败之变，非道不言，非义不行，言不苟出，行不苟为，择善而后从事焉。由此观之，则圣人之行方矣。孔子之通，智过于苌弘，勇服于孟贲，足蹑效菟，力招城关，能亦多矣。然而勇力不闻，伎巧不知，专行教道，以成素王，事亦鲜矣。《春秋》二百四十二年，亡国五十二，弑君三十六，采善Θ丑，以成王道，论亦博矣。然而围于匡，颜色不变，弦歌不辍，临死亡之地，犯患难之危，据义行理而志不慑，分亦明矣。然为鲁司寇，听狱必为断，作为《春秋》，不道鬼神，不敢专己。夫圣人之智，固已多矣。其所守者约，故举而必荣。愚人之智，固已少矣，其所事者多，故动而必穷矣。吴起、张仪，智不若孔、墨，而争万乘之君，此其所以车裂支解也。夫以正教化者，易而必成；以邪巧世者，难而必败。凡将设行立趣于天下，舍其易成者，而从事难而必败者，愚惑之所致也。凡此六反者，不可不察也。
遍知万物而不知人道，不可谓智；遍爱群生而不爱人类，不可谓仁。仁者爱其类也，智者不可惑也。仁者虽在断割之中，其所不忍之色可见也。智者虽烦难之事，其不暗之效可见也。内恕反情，心之所欲，其不加诸人，由近知远，由己知人，此仁智之所合而行也。小有教而大有存也，小有诛而大有宁也，唯恻隐推而行之，此智者之所独断也。故仁智错，有时合，合者为正，错者为权，其义一也。
府吏守法，君制义，法而无义，亦府吏也，不足以为政。耕之为事也劳，织之为事也扰，扰劳之事而民不舍者，知其可以衣食也。人之情不能无衣食，衣食之道，必始于耕织，万民之所公见也。物之若耕织者，始初甚劳，终必利也。众愚人之所见者寡，事可权者多，愚之所权者少，此愚者之所多患也。物之可备者，智者尽备之；可权者，尽权之；此智者所以寡患也。故智者先忤而后合，愚者始于乐而终于哀。
今日何为而荣乎？旦日何为而义乎？此易言也。今日何为而义，旦日何为而荣，此难知也。问瞽师曰： 白素何如？ 曰： 缟然。 曰： 黑何若？ 曰： 《黑甚》然。 授白黑而示之，则不处焉。人之视白黑以目，言白黑以口，瞽师有以言白黑，无以知白黑，故言白黑与人同，其别白黑与人异。入孝于亲，出忠于君，无愚智贤不肖，皆知其为义也，使陈忠孝行而知所出者，鲜矣！凡人思虑，莫不先以为可而后行之，其是或非，此愚智之所以异。
凡人之性，莫贵于仁，莫急于智。仁以为质，智以行之，两者为本，而加之以勇力、辩慧、捷疾、劬录、巧敏、迟利、聪明、审察，尽众益也。身材未修，伎艺曲备，而无仁智以为表干，而加之以众美，则益其损。故不仁而有勇力果敢，则狂而操利剑；不智而辩慧怀给，则弃骥而不式。虽有材能，其施之不当，其处之不宜，适足以辅伪饰非，伎艺之众，不如其寡也。故有野心者，不可借便势；有愚质者，不可与利器。
鱼得水而游焉则乐，唐决水涸，则为蝼蚁所食。有掌修其堤防，补其缺漏，则鱼得而利之，国有以存，人有以生。国之所以存者，仁义是也；人之所以生者，行善是也。国无义，虽大必亡；人无善志，虽勇必伤。治国上使不得与焉。孝于父母，弟于兄嫂，信于朋友，不得上令而可得为也。释己之所得为，而责于其所不得制，悖矣。士处卑隐，欲上达，必先反诸己。上达有道，名誉不起，而不能上达矣；取誉有道，不信于友，不能得誉；信于友有道，事亲不说，不信于友；说亲有道，修身不诚，不能事亲矣；诚身有道，心不专一，不能专诚。道在易而求之难，验在近而求之远，故弗得也。


洞同天地，浑沌为朴，未造而成物，谓之太一。同出于一，所为各异，有鸟有鱼有兽，谓之分物。方以类别，物以群分，性命不同，皆形于有。隔而不通，分而为万物，莫能及宗，故动而谓之生，死而谓之穷，皆为物矣，非不物而物物者也，物物者亡乎万物之中。
稽古太初，人生于无，形于有，有形而制于物。能反其所生，若未有形，谓之真人。真人者，未始分于太一者也。圣人不为名尸，不为谋府，不为事任，不为智主，藏无形，行无迹，游无朕。不为福先，不为祸始，保于虚无，动于不得已。欲福者或为祸，欲利者或离害。故无为而宁者，失其所以宁则危：无事而治者，失其所以治则乱。星列于天而明，故人指之；义列于德而见，故人视之。人之所指，动则有章；人之所视，行则有迹。动有章则词，行有迹则议，故圣人掩明于不形，藏迹于无为。王子庆忌死于剑，羿死于桃棓，子路菹于卫，苏秦死于口。人莫不贵其所有，而贱其所短，然而皆溺其所贵，而极其所贱，所贵者有形，所贱者无朕也，故虎豹之强来射，蝯貁之捷来措。人能贵其所贱，贱其所贵，可与言至论矣。
自信者不可以诽誉迁也，知足者不可以势利诱也，故通性之情者，不务性之所无以为；通命之情者，不忧命之所无奈何；通于道者，物莫不足滑其调。詹何曰： 未尝闻身治而国乱者也。未尝闻身乱而国治者也。 矩不正，不可以为方；规不正；不可以为员；身者，事之规矩也，未尝枉己而能正人者也。原天命，治心术，理好憎，适情性，则治道通矣。原天命则不惑祸福，治心术，则不妄喜怒；理好憎则不贪无用，适情性则欲不过节。不惑祸福则动静循理，不妄喜怒则赏罚不阿，不贪无用则不似欲用害性，欲不过节则养性知足。凡此四者，弗求于外，弗假于人，反己而得矣。天下不可以智为也，不可以事治也，不可以仁附也，不可以强胜也。五者，皆人才也，德不盛，不能成一焉。德立则五无殆，五见则德无位矣。故得道则愚者有余，失道则智者不足。渡水而无游数，虽强必沉；有游数，虽羸必遂；又况托于舟航之上乎！
为治之本，务在于安民。安民之本，在于足用。足用之本，在于勿夺时。勿夺时之本，在于省事。省事之本，在于节欲。节欲之本，在于反性。反性之本，在于去载。去载则虚，虚则平。平者，道之素也；虚者，道之舍也。能有天下者必不失其国，能有其国者必不丧其家，能治其家者必不遗其身，能修其身者必不忘其心，能原其心者必不亏其性，能全其性者必不惑于道。故广成子曰： 慎守而内，周闭而外亲，多知为败，毋亲毋听，抱神以静，形将自正。不得之己而能知彼者，未之有也。 故《易》曰： 括囊，无咎无誉。 能成霸王者，必得胜者也；能胜敌者，必强者也；能强者，必用人力者也；能用人力者，必得人心也。能得人心者，必自得者也；能自得者，必柔弱也。强胜不若己者，至于与同则格；柔胜出于己者，其力不可度。故能以众不胜成大胜者，唯圣人能之。
善游者，不学刺舟而便用之；劲坺者，不学骑马而便居之。轻天下者，身不累于物，故能处之。泰王亶父处邠，狄人攻之，事之以皮币珠玉而不听，乃谢耆者而徙岐周，百姓携幼扶老而从之，遂成国焉。推此意，四世而有天下，不亦宜乎！无以天下为者，必能治天下者。霜雪雨露，生杀万物，天无为焉，犹之贵天也。厌文搔法，治官理民者，有司也，君无事焉。犹尊君也。辟地垦草者，后稷也；决河濬江者，禹也；听狱制中者，皋陶也；有圣名者，尧也。故得道以御者，身虽无能，必使能者为己用。不得其道，伎艺虽多，未有益也。方船济乎江，有虚船从一方来，触而覆之，虽有忮心，必无怨色。有一人在其中，一谓张之，一谓歙之，再三呼而不应，必以丑声随其后。向不怒而今怒，向虚而今实也。人能虚己以游于世，孰能訾之！
释道而任智者必危，弃数而用才者必困，有以欲多而亡者，未有以无欲而危者也；有以欲治而乱者，未有以守常而失者也。故智不足免患，愚不足以至于失宁。守其分，循其理，失之不忧，得之不喜，故成者非所为也，得者非所求也。入者有受而无取，出者有授而无予，因春而生，因秋而杀；所生者弗德，所杀者非怨，则几于道也。
圣人不为可非之行，不憎人之非已也；修足誉之德，不求人之誉己也。不能使祸不至，信己之不迎也；不能使福必来，信己之不攘也。祸之至也，百其求所生，故穷而不忧；福之至也，非其求所成，故通而弗矜。知祸福之制不在于己也，故闲居而乐，无为而治。圣人守其所以有，不求其所未得。求其所无，则所有者亡矣；修其所有，则所欲者至。故用兵者，先为不可胜，以待敌之可胜也；治国者，先为不可夺，以待敌之可夺也。舜修之历山而海内从化，文王修之歧周而天下移风。使舜趋天下之利，而忘修己之道，身犹弗能保，何尺地之有！故治未固于不乱，而事为治者，必危；行未固于无非，而急求名者，必剉也。福莫大无祸，利莫美不丧。动之为物，不损则益，不成则毁，不利则病，皆险也，道之者危。故秦胜乎戎而败乎骰，楚胜乎诸夏而败乎柏莒。故道不可以劝而就利者，而可以宁避害者。故常无祸，不常有福；常无罪，不常有功。
圣人无思虑，无设储，来者弗迎，去者弗将，人虽东西南北，独立中央。故处众枉之中不失其直，天下皆流，独不离其坛域。故不为善，不避丑，遵天之道；不为始，不专己，循天之理。不豫谋，不弃时。与天为期；不求得，不辞福，从天之则。不求所无，不失所得，内无祸，外无福，祸福不生，安有人贼？为善则观，为不善则议；观则生贵，议则生患。故道术不可以进而求名，而可以退而修身；不可以得利，而可以离害。故圣人不以行求名，不以智见誉。法修自然，己无所与。虑不胜数，行不胜德，事不胜道。为者有不成，求者有不得。人有穷，而道无不通，与道争则凶。故《诗》曰： 弗识弗知，顺帝之则。 有智而无为，与无智者同道；有能而无事，与无能者同德。其智也，皆之者至，然后觉其动也；使之者至，然后觉其为也。有智若无智，有能若无能，道理为正也，故功盖天下，不施其美；泽及后世，不有其名；道理通而人伪灭也。
名与道不两明，人受名，则道不用，道胜人则名息矣，道与人竞长。章人者，息道者也。人章道息，则危不远矣。故世有盛名，则衰之日至矣。欲尸名者必为善。货欲为善者必生事，事生则释公而就私，货数而任己。欲见誉于为善，而立名于为质，则治不修故，而事不须时。治不修故，则多责；事不须时，则无功。责多功鲜，无以塞之，则妄发而邀当，妄为而要中。功之成也，不足以更责，事之败也，不足以獘身。故重为善若重为非，而几于道矣。
天下非无信士也，临货分财必探筹而定分，以为有心者之于平，不若无心者也。天下非无廉士也，然而守重宝者必关户而全封，以为有欲者之于廉，不若无欲者也。人举其疵则怨人，鉴见其丑则善鉴。人能接物而不与己焉，则兔于累矣。公孙龙粲于辞而贸名，邓析巧辩而乱法，苏秦善说而亡国。由其道则善无章，修其理则巧无名。故以巧斗力者，始于阳，常卒于阴；以慧治国者，始于治，常卒于乱。使水流下，孰弗能治；激而上之，非巧不能。故文胜则质掩，邪巧则正塞之也。
德可以自修，而不可以使人暴；道可以自治，而不可以使人乱。虽有圣贤之宝，不遇暴乱之世，可以全身，而未可以霸王也。汤、武之王也，遇桀、纣之暴也。桀、纣非以汤、武之贤暴也，汤、武遭桀、纣之暴而王也。故虽贤王，必待遇。遇者，能遭于时而得之也，非智能所求而成也。君子修行而使善无名，布施而使仁无章，故士行善而不知善之所由来，民诣利而不知利之所由出。故无为而自治。善有章则士争名，利有本则民争功利二争者生，虽有贤者，弗能治。故圣人掩迹于为善，而息名于为仁也。
外交而为援，事大而为安，不叵内治而待时。凡事人者，非以宝币，必以卑辞。事以玉帛，则货弹而欲不餍；卑体婉辞，则谕说而交不结；约束誓盟，则约定而反无日；虽割国之锱锤以事人，而无自恃之道，不足以为全。若诚外释交之策，而慎修其境内之事，尽其地力以多其积，厉其民死以牢其城，上下一心，君臣同志，与之守社稷，教死而民弗离，则为名者不伐无罪，而为利者不攻难胜，此必全之道也。
民有道所同道，有法所同守，为义之不能相固，威之不能相必也，故立君以一民。君执一则治，无常则乱。君道者，非所以为也，所以无为也。何谓无为？智者不以位为事，勇者不以位为暴，仁者不以位为患，可谓无为矣。夫无为，则得于一也。一也者，万物之本也，无敌之道也。凡人之性，少则猖狂，壮则暴强，老则好利。一身之身既数变矣，又况君数易法，国数易君！人以其位通其好憎，下之径衙不可胜理，故君失一则乱，甚于无君之时。故《诗》曰： 不愆不忘，率由旧章。 此之谓也。
君好智，则倍时而任己，弃数而用虑。天下之物博而智浅，以浅搪博，未有能者也。独任其智，失必多。矣。故好智，穷术也；好勇，则轻敌而简备，自偩而辞助。一人之力以御强敌，不杖众多而专用身才，必不堪也。故好勇，危术也。好与，则无定分。上之分不定，则下之望无止。若多赋敛，实府库，则与民为仇。少取多与，数未之有也。故好与，来怨之道也。仁智勇力，人之美才也，而莫足以治天下。由此观之，贤能之不足任也，而道术之可修明矣。
圣人胜心，众人胜欲。君子行正气，小人行邪气。内便于性，外合于义，循理而动，不系于物者，正气也。重于滋味，淫于声色，发于喜怒，不顾后患者，邪气也。邪与正相伤，欲与性相害，不可两立。一置一废，故圣人损欲而从事于性。目好色，耳好声，口好味，接而说之。不知利害嗜欲也，食之不宁于体，听之不合于道，视之不便于性。三官交争，以义为制者，心也。割痤疽非不痛也，饮毒药非不苦也，然而为之者，便于身也。渴而饮水非不快也，饥而大飱非不澹也，然而弗为者，害于性也。此四者，耳目鼻口不知所取去，心为之制，各得其所。由是观之，欲之不可胜，明矣。凡治身养性，节寝处，适饮食，和喜怒，便动静，使在己者得，而邪气因而不生，岂若忧瘤疵之与痤疽之发，而豫备之哉！夫函牛之鼎沸而蝇蚋弗敢入，昆山之玉滇而尘垢弗能污也。圣人无去之心而心无丑，无取之美而美不失。故奈把思亲不求福，飨宾修敬不思德，唯弗求者能有之。
处尊位者，以有公道而无私说，故称尊焉，不称贤也；有大地者，以有常术而无铃谋，故称平焉，不称智也。内无暴事以离怨于百姓，外无贤行以见忌于诸侯，上下之礼，袭而不离，而为论者然不见所观焉，此所谓藏无形者。非藏无形，孰能形！三代之所道者，因也。故禹决江河，因水也；后稷播种树谷，因地也；汤、武平暴乱，因时也。故天下可得而不可取也，霸王可受而不可求也。在智则人与之讼，在力则人与之争。未有使人无智者，有使人不能用其智于己者也；未有使人无力者，有使人不能施其力于己者也。此两者常在久见。故君贤不见，诸侯不备；不肖不见，则百姓不怨。百姓不怨则民用可得，诸侯弗备则天下之时可承。事所与众同也，功所与时成也，圣人无焉。故老子曰： 虎无所措其爪，兕无所措其角。 盖谓此也。鼓不灭于声，故能有声；镜不没于形，故能有形。金石有声，弗叩弗鸣；管萧有音，弗吹无声。圣人内藏，不为物先倡，事来而制，物至而应。饰其外者伤其内，扶其情者害其神，见其文者蔽其质。无须臾忘为质者，必困于性；百步之中不忘其容者必累其形。故羽翼美者伤骨骸，枝叶美者害根茎。能两美者，天下无之也。
天有明，不忧民之晦也，百姓穿户凿牖，自取照焉。地有财，不忧民之贫也，百姓伐木芟草，自取富焉。至德道者若丘山，嵬然不动，行者以为期也。直己而足物，不为人赣，用之者亦不受其德，故宁而能久。天地无予也，故无夺也；日月无德也，故无怨也。喜德者必多怨，喜予者必善夺。唯灭迹于无为，而随天地自然者，唯能胜理，而为受名。名兴则道行，道行则人无位矣。故誉生则毁随之，善见则怨从之。利则为害始，福则为祸先。唯不求利者为无害，唯不求福者为无祸。侯而求霸者，必失其侯，霸而求王者必丧其霸。故国以全为常，霸王其寄也；身以生为常，富贵其寄也，能不以天下伤其国，而不以国害其身者，焉可以托天下也。不知道者，释其所已有，而求其所未得也。苦心愁虑以行曲，故福至则喜，祸至则怖，神劳于谋，智遽干事；祸福萌生，终身不悔，己之所生，乃仅愁人。不喜则忧，中未尝平；持无所监，谓之狂生。
人主好仁，则无功者赏，有罪者释；好刑，则有功者废，无罪者诛。及无好者，诛而无怨，施而不德，放准循绳，身无与事，若天若地，何不覆载。故合而舍之者君也，制而诛之者法也，民已受诛，怨无所灭，谓之道。道胜，则人无事矣。圣人无屈奇之眼，无瑰异之行，眼不视，行不观，言不议，通而不华，穷而不慑，荣而不显，隐而不穷，异而不见怪，容而与众同，无以名之，此之谓大通。升降揖让，趋翔周游，不得已而为也。非性所有于身，情无符检，行所不得已之事，而不解构耳，岂加故为哉！故不得已而歌者，不事为悲；不得已而舞者：不矜为丽。歌舞而不事为悲丽者，皆无有根心者。善博者不欲牟，不恐不胜，平心定意，捉得其齐，行由其理，虽不必胜，得筹必多。何则？胜在于数，不在于欲。驰者不贪最先，不恐独后，缓急调乎手，御心调乎马，虽不能必先载，马力必尽矣。何则？先在于数，而不在于欲也。是故灭欲则数胜，弃智则道立矣。贾多端则贫，工多技则穷，心不一也。故木之大者害其条，水之大者害其深。有智而无术，虽钻之不通；有百技而无一道，虽得之弗能守。故《诗》曰： 淑人君子，其仪一也。其仪一也，心如结也。 君子其结于一乎！
舜弹五弦之琴，而歌《南风》之诗，以治天下。周公骰蠕不收于前，钟鼓不解于悬，以辅成王而海内平。匹夫百晦一守，不逞启处，无所移之也。以一人兼听天下，日有余而治不足，使人为之也。处尊位者如尸，守官者如祝宰。尸虽能剥狗烧彘，弗为也，弗能无亏；俎豆之列次，黍稷之先后，虽知弗教也，弗能害也。不能祝者，不可以为祝，无害于为尸；不能御者，不可以为仆，无害于为佐。故位愈尊而身愈佚，身愈大而事愈少。譬如张琴，小弦虽急，大弦必缓。
无为者，道之体也；执后者，道之容也。无为制有为，术也；执后之制先，数也。放于术则强，审于数则宁。今与人卞氏之壁，未受者，先也；求而致之，虽怨不逆者，后也。三人同舍，二人相争，争者各自以为直，不能相听，一人虽愚，必从而决之，非以智，不争也。两人相斗，一赢在侧，助一人则胜，救一人则免，斗者虽强，必制一赢，非以勇也，以不斗也。由此观之，后之制先，静之胜躁，数也。倍道弃数，以求苟遇，变常易故，以知要遮，过则自非，中则以为候，暗行缪改，终身不瞎：此之谓狂。有祸则础，有福则赢，有过则悔，有功则矜，遂不知反：此谓狂人。
员之中规，方之中矩，行成兽，止成文，可以将少，而不可以将众。萝菜成行，瓶瓯有堤，量粟而春，数米而炊，可以治家，而不可以治国，涤杯而食，洗爵而饮，浣而后馈，可以养家老，而不可以飨三军。非易不可以治大，非简不可以合众。大乐必易，大礼必简。易故能天，简故能地。大乐无怨，大礼不责，四海之内，莫不系统，故能帝也。
心有忧者，筐床袄席，弗能安也，菰饭刍牛，弗能甘也，琴瑟鸣芋弗能乐也。患解忧除，然后食甘寝宁，居安游乐。由是观之，生有以乐也，死有以哀也。今务益性之所不能乐，而以害性之所以乐，故虽富有天下，贵为天子，而不免为哀之人。
凡人之性，乐恬而憎悯，乐佚而憎劳。心常无欲，可谓恬矣；形常无事，可谓佚矣。游心于恬，舍形于佚，以俟天命，自乐于内，无急于外，虽天下之大，不足以易其一概日月廋而无溉于志，故虽贱如贵，虽贫如富。大道无形，大仁无亲，大辩无声，大廉不嗛，大勇不矜，五者无弃，而几乡方矣。
军多令则乱，酒多约则辩。乱则降北，辩则本贼。故始于都者常大于鄙，始于乐者，常大于悲，其作始简者，其终本必调。今有美酒嘉肴以相飨，卑体婉辞以接之，欲以合欢，争盈爵之间反生斗，斗而相伤，三族结怨，反其所憎，此酒之败也。《诗》之失僻，乐之失刺，礼之失责。徵音非无羽声也，羽音非无徵声也。五音莫不有声，而以徵羽定名者，以胜者也。故仁义智勇，圣人之所以备有也，然而皆立一名者，言其大者也。阳气起于东北，尽于西南；阴气起于西南，尽于东北。阴阳之始，皆调适相似，日长其类，以侵相远，或热焦沙，或寒凝水，故圣人谨慎其所积。水出于山而入于海，稼生于野而藏于凛，见所始则知终矣。席之先雚蕈，樽之上玄酒，沮之先生鱼，豆之先泰羹，此皆不快于耳目，不适于口腹，而先王贵之，先本而后未。圣人之接物，千变万轸，必有不化面应化者。夫寒之与暖相反，大寒地诉水凝，火弗为衰其暑；大热烁石流金，火弗为益其烈。寒暑之变，无损益于己，质有之也。
圣人常后而不先，常应而不唱；不进而求，不退而让；随时三年，时去我先；去时三年，时在我后；无去无就，中立其所。天道无亲，唯德是与。有道者，不失时与人；无道者，失于时而取人。直己而待命，时之至不可迎而反也；要遮而求合，时之去不可追而援也。故不曰我无以为而天下远，不曰我不欲而天下不至。古之存己者，乐德而忘贱，故名不动志；乐道而忘贫，故利不动心。名利充天下，不足以概志，故廉而能乐，静而能澹。故其身治者，可与言道矣。自身以上至于荒芒尔远矣；自死而天下无穷尔滔矣，以数杂之寿，忧天下之乱，犹忧河水之少，泣而益之也。龟三千岁，浮游不过三日，以浮游而为龟忧养生之具，人必笑之矣。故不忧天下之乱，而乐其身之治者，可与言道矣。君子为善不能使福必来，不为非，而不能使祸无至。福之至也，非其所求，故不伐其功；祸之来也，非其所生，故不悔其行。内修极而横祸至者，皆天也，非人也。故中心常恬漠，累积其德；狗吠而不惊，自信其情。故知道者不惑，知命者不忧。万乘之主卒，葬其骸于广野之中，祀其鬼神于明堂之上，神贵于形也。故神制则形从，形胜则神穷，聪明虽用，必反诸神，谓之太冲。


魄问于魂曰： 道何以为体？ 曰： 以无有为体。 魄曰： 无有有形乎？ 魂曰： 无有。  何得而闻也？ 魂曰： 吾直有所遇之耳！视之无形，听之无声，谓之幽冥。幽冥者，所以喻道，而非道也。 魄曰： 吾闻得之矣！乃内视而自反也。 魂曰： 凡得道者，形不可得而见，名不可得而扬。今汝已有形名矣，何道之所能乎！ 魄曰： 言者，独何为者？  吾将反吾宗矣。 魄反顾，魂忽然不见，反而自存，亦以沦于无形矣。
人不小学，不大迷；不小慧，不大愚。人莫鉴于沫雨，而鉴于澄水者，以其休止不荡也。詹公之钓，千岁之鲤不能避；曾子攀柩车，引輴者为之止也；老母行歌而动申喜，精之至也。瓠巴鼓瑟，而淫鱼出听；伯牙鼓琴，驷马仰秣；介子歌龙蛇，而文君垂泣。故玉在山而草木润，渊生珠而岸不枯；蚓无筋骨之强，爪牙之利，上食晞堁，下饮黄泉，用心一也。清之为明，杯水见眸子；浊之为暗，河水不见太山。视目者眩，听雷者聋，人无为则治，有为则伤。无为而治者，载无也，为者，不能有也；不能无为者，不能有为也。人无言而神，有言者则伤。无言而神者载无，有言则伤其神。之神者，鼻之所以息，耳之所以听，终女以其无用者为用矣。物莫不因其所有而用其所无，以为不信，视籁与竿。念虑者不得卧，止念虑，则有为其所止矣。两者俱忘，则至德纯矣。
圣人终身言治，所用者非其言也，用所以言也。歌者有诗，然使人善之者，非其诗也。鹦鹉能言，而不可使长。是何则？行其所言，而不得其所以言。故循迹者，非能生迹者也。神蛇能断而复续，而不能使人勿断也。神龟能见梦元王，而不能自出渔者之笼。四方皆道之门户牖向也，在所从窥之。故钓可以教骑，骑可以教御，御可以教刺舟。越人学远射，参天而发，适在五步之内，不易仪也。世已变矣，而守其故，譬犹越人之射也。月望，日夺其光，阴不可以乘阳也。日出，星不见，不能与之争光也。故未不可以强于本，指不可以大于臂。下轻上重，其覆必易。一渊不两鲛。水定则清正，动则失平。故惟不动，则所以无不动也。江河所以能长百谷者，能下之也。夫惟能下之，是以能上之。
天下莫相憎于胶漆，而莫相爱于冰炭。胶漆相贼，冰炭相息也。墙之坏，愈其立也；冰之泮，愈其凝也，以其反宗。
泰山之容，巍巍然高，去之千里，不见捶垛，远之故也。秋豪之未，沦于不测。是故小不可以为内者，大不可以为外矣。兰生幽谷，不为莫服而不芳。舟在江海，不为莫乘而不浮。君子行义，不为莫知而止休。夫玉润泽而有光，其声舒扬，涣乎其有似也。无内无外，不匿瑕秽。近之而濡，望之而隧。夫照镜见眸子，微察秋豪，明照晦冥。故和氏之壁，随侯之珠，出于山渊之精，君子服之，顺祥以安宁，侯王宝之，为天下正。
陈成子恒之劫子渊捷也，子罕之辞其所不欲而得其所欲，孔子之见黏蝉者，自公胜之倒杖策也，卫姬之请罪于桓公，子见子夏曰： 何肥也 ，魏文侯见之反被裘而负刍也，儿说之为宋王解闭结也，此皆微吵可以观论者。人有嫁其子而教之曰： 尔行矣，慎无为善。 曰： 不为善，将为不善邪？ 应之曰： 善且由弗为，况不善乎！ 此全其天器者。拘囹圄者以日为修，当死市者，以日为短。日之修短有度也，有所在而短，有所在而修也，则中不平也。故以不平为平者，其平不平也。嫁女于病消者，夫死则后难复处也。故沮舍之下不可以坐，倚墙之傍，不可以立。执狱牢者无病，罪当死者肥泽，刑者多寿，心无累也。良医者，常治无病之病，故无病。圣人者，常治无患之患，故无患也。夫至巧不用剑，善闭者不用关健。淳于髠之告失火者，此其类。
以清入浊必困辱，以浊入清必覆倾。君子之于善也，犹采薪者见一芥掇之，见青葱则拔之。天二气则成虹，地二气则泄藏，人二气则成病。阴阳不能且冬且夏；月不知昼，日不知夜。善射者发不失的，善于射矣，而不善所射。善钓者无所失，善于钓矣，而不善所钓。故有所善，则不善矣。钟之与磐也，近之则钟音充，远之则磐音章。物固有近不若远，远不若近者。今曰稻生于水，而不能生于湍懒之流；紫芝生于山，而不能生于盘石之上；慈石能引铁，及其于铜，则不行也。
水广者鱼大。山高者木修。广其地而薄其德，譬犹晦人为器也，谍挺其土而不益厚，破乃愈疾。圣人不先风吹，不先雷毁，不得已而动，故无累。月盛衰于上，则蠃蛖应于下，同气相动，不可以为远。执弹而招鸟，挥税而呼狗，欲致之，顾反走。故鱼不可以无饵钓也，兽不可以虚气召也。剥牛皮，鞟以为鼓，正三军之众，然为牛计者，不若服于轭也。狐白之裘，天子被之而坐庙堂，然为狐计者，不若走于泽。亡羊而得牛，则莫不利失也；断指而免头，则莫不利为也。故人之情，于利之中则争取大焉，于害之中则争取小焉。将军不敢骑白马，亡者不敢夜揭炬，保者不敢畜噬狗。鸡知将旦，鹤知夜半，而不免于鼎俎。山有猛兽，林木为之不斩；园有螫虫，藜藿为之不采。为儒而踞里闾，为墨而朝吹竽，欲灭迹而走雪中，拯溺者而欲无儒，是非所行而行所非。今夫暗饮者，非尝不遗饮也，使之自以平，则虽愚无失矣。是故不同于和而可以成事者，天下无之矣。
求美则不得美，不求美则美矣；求丑则不得丑，求不丑则有丑矣；不求美又不求丑，则无美无丑矣，是谓玄同。申徒狄负石自沉于渊，而溺者不可以为抗；弦高诞而存郑，诞不可以为常。事有一应，而不可循行。人有多言者，犹百舌之声；人有少言者，犹不脂之户也。六畜生多耳目者不详，谶书著之。百人抗浮，不若一人挈而趋。物固有众而不若少者，引车者二六而后之。事固有相待而成者，两人俱溺，不能相拯，一人处陆则可能。故同不可相治，必待异而后成。千年之松，下有获菩，上有兔丝；上有丛蓍，下有伏龟；圣人从外知内，以见知隐也。喜武非侠也，喜文非儒也，好方非医也，好马非驺也，知音非瞽也，知味非庖也，此有一概而未主名也。被甲者，非为十步之内也，百步之外，则争深浅，深则达五藏，浅则至肤而止矣。死生相去，不可为道里。楚王亡其猿，而林木为之残；宋君亡其珠，池鱼为之殚；故泽失火而林忧。上求材，臣残木；上求鱼，臣于谷：上求揖，而下致船；上言若丝，下言若纶。上有一善，下有二誉；上有三衰，下有九杀。大夫种知所以强越，而不知所以存身；苌弘知周之所存，而不知身所以亡；知远而不知近。畏马之辟也不敢骑，惧车之覆也不敢乘，是以虚祸距公利也。不孝弟者或署父母，生子者所不能任其必孝也，然犹养而长之。范氏之败，有窃其钟，负而走者，然有声，惧人闻之，遽掩其耳。憎人闻之可也，自掩其耳，悖矣。升之不能大于石也，升在石之中；夜之不能修其岁也，夜在岁之中；仁义之不能大于道德也，仁义在道德之包。先针而后缕，可以成帷；先缕而后针，不可以成衣。针成幕，蔂成城。事之成败，必由小生，言有渐也。染者先青而后黑则可，先黑而后青则不可。工人下漆而上丹则可，下丹而上漆则不可。万事由此，所先后上下，不可不审。
水浊而鱼，形劳则神乱。故国有贤君，折冲万里。因媒而嫁，而不因媒而成，因人而交，不因人而亲。行合趋同，千里相从；行不合趋不同，对门不通。海水虽大，不受胔芥。日月不应非其气，君子不容非其类也。人不爱倕之手，而爱己之指；不爱江、汉之珠，而爱己之钩。以束薪为鬼，以火烟为气。以束薪为鬼，朅而走；以火烟为气，杀豚烹狗。先事如此，不如其后。巧者善度，知者善豫。羿死桃部，不给射；庆忌死剑锋，不给搏。灭非者户告之曰： 我实不与我谀乱。 谤乃愈起。止言以言，止事以事，譬犹扬堁而弭尘，抱薪而救火。流言雪污，譬犹以涅拭素也。矢之于十步贯兕甲，于三百步不能入鲁缟；骐骥一日千里，其出致释驾而僵。大家攻小家则为暴，大国并小国则为贤。小马非大马之类，小知非大知之类也。被羊裘而赁，固其事也；貂裘而负笼，甚可怪也。以洁白为污辱，譬犹沐浴而抒溷，薰燧而负彘。治疽不择善恶丑肉而并割之，农夫不察苗莠而并耘之，岂不虚哉。坏塘以取龟，同屋而求狸，掘室而求鼠，割唇而治龋：桀、跖之徒，君子不与。杀戎马而求狐狸，援两鳖而失灵龟，断右臂而争一毛，折镆邪而争锥刀。用智如此，岂足高乎！宁百刺以针，无一刺以刀；宁一引重，无久持经；宁一月饥，无一旬饿。万人之，愈于一人之隧。有誉人之力俭者，春至旦，不中员呈，犹谪之。察之，乃其母也。故小人之誉人，反为损。东家母死，其子哭之不哀。西家子见之，归谓其母曰： 社何爱速死，吾必悲哭社。 夫欲其母之死者，虽死亦不能悲哭矣。谓学不暇者，虽暇亦不能学矣。
见窾木浮而知为舟，见飞蓬转而知为车，见鸟迹而知著书。以类取之。以非义为义，以非礼为礼，譬犹裸走而追狂人，盗财而予乞者，窃简而写法律，蹲踞而诵《诗》《书》。割而舍之，镇邪不断肉；执而不释，马牦截玉。圣人无止，无以岁贤昔，日愈昨也。马之似鹿者千金，天下无千金之鹿；玉待礛诸而成器，有千金之壁而无锱锤之礛诸。受光于隙照一隅，受光于牖照北壁，受光于户照室中无遗物，况受光于宇宙乎？天下莫不藉明于其前矣！由此观之，所受者小则所见者浅，所受者大则所照者博。江出岷山，河出昆仑，济出王屋，颖出少室，汉出，分流舛驰，注于东海，所行则异，嶓冢，分流舛驰，注于东海，所行则异，所归则一。通于学者若车轴，转毂之中，不运于己，与之致千里，终而复始，转无穷之源。不通于学者若迷惑，告之以东西南北，所居聆聆，背而不得，不知凡要。寒不能生寒，热不能生热，不寒不热，能生寒热。故有形出于无形，未有天地能生天地者也，至深微广大矣！雨之集无能沾，待其止而能有濡；矢之发无能贯，待其止而能有穿。唯止能止众止。因高而为台，就下而为池，各就其势，不敢更为。圣人用物，若用朱丝约刍狗若为土龙以求雨。刍狗待之而求福，土龙待之而得食。
鲁人身善制冠，妻善织履，往徙于越而大困穷。以其所修而游不用之乡，譬若树荷山上，而畜火井中。操钓上山，揭斧入渊，欲得所求，难也。方车而蹠越，乘桴而入胡，欲无穷，不可得也。楚王有白蝯，王自射之，则搏矢而熙。使养由基射之，始调弓矫矢，未发而蝯拥柱号矣。有先中中者也。呙氏之壁，夏后之璜，揖让而进之，以合欢，夜以投人，则为怨；时与不时。画西施之面，美而不可说；规孟贲之目，大而不可畏；君形者亡焉。人有昆弟相分者，无量，而众称义焉。夫惟无量，故不可得而量也。登高使人欲望，临深使人欲窥，处使然也。射者使人端，钓者使人恭，事使然也。曰杀罢牛可以赎良马之死，莫之为也。杀牛，必亡之数。以必亡赎不必死，未能行之者矣。季孙氏劫公家，孔子说之，先顺其所为而后与之入政，曰： 举在与直，如何而不得？举直与枉，勿与遂往。 此所谓同污而异涂者。众曲不容直，众枉不容正，故人众则食狼，狼众则食人。欲为邪者，必相明正，欲为曲者必相达直。公道不立，私欲得容者，自古及今，未尝闻也。此以善托其丑。众议成林，无翼而飞，三人成市虎，一里能挠椎。夫游没者，不求沐浴，已自足其中矣。故食草之兽不疾易获，水居之虫，不疾易水。行小变而不失常。信有非礼而失礼：尾生死其梁柱之下，此信之非也；孔氏不丧出母，此礼之失者。曾子立孝，不过胜母之阎；墨子非乐，不入朝歌之邑；曾子立廉，不饮盗泉；所谓养志者也。纣为象著而箕子唏，鲁以偶人葬而孔子叹，故圣人见霜而知冰。
有鸟将来，张罗而待之，得鸟者，罗之一目也；今为一目之罗，则无时得鸟矣。今被甲者，以备矢之至，若使人必知所集，则悬一札而已矣。事或不可前规，物或不可虑卒然不戒而至，故圣人畜道以待时。
髠屯犁牛，既[牛+科]以[牛+脩]，决鼻而羁，生子而牺，尸祝斋戒以沉诸河，河伯岂羞其所从出，辞而不享哉！
得万人之兵，不如闻一言之当。得隋侯之珠，不若得事之所由。得呙氏之壁，不若得事之所适。
撰良马者，非以逐狐狸，将以射麋鹿。砥利剑者，非以斩缟衣，将以断兕犀。故 高山仰止，景行行止 ，向者其人。见弹而求鸮炙见卵而求晨夜，见磨而求成布，虽其理哉，亦不病暮。
象解其牙，不憎人之利之也，死而弃其招箦，不怨人取之。人能以所不利利人，则可。
狂者东走，逐者亦东走，东走则同，所以东走则异。溺者入水，拯之者亦入水，入水则同，所以入水者则异。故圣人同死生，愚人亦同死生，圣人之同死生通于分理，愚人之同死生不知利害所在。
徐偃王以仁义亡国，国亡者非必仁义；比干以忠靡其体；被诛者非必忠也。故寒颤，惧者亦颤，此同名而异实。
明月之珠出于蛖蜃。周之简圭生于垢石，大蔡神龟，出于沟壑。
万乘之主，冠锱锤之冠，履百金之车。牛皮为贱，正三军之众。欲学歌讴者，必行徵羽乐风；欲美和者，必先始于《阳阿》《采菱》；此皆学其所不学，而欲至其所欲学者。
燿蝉者务在明其火；钓鱼者务在芳其饵。明其火者，所以耀而致之也；芳其饵者，所以诱而利之了。欲致鱼者先通水，欲致鸟者先树木。水积而鱼聚，木茂而鸟集。好戈者先具缴与矰，好鱼者先具署与罛，未有无其具而得其利。遗人马而解其羁，遗人车而税其轙。所爱者少，而所亡者多，故里人谚曰： 烹牛而不盐，败所为也。
桀有得事，尧有遗道，嫫母有所美，西施有所丑。故亡国之法有可随者，治国之俗有可非者。琬琰之玉，在洿泥之中，虽廉者弗释；弊箄甑瓾，在[礻+丹]茵之上，虽贪者不搏。美之所在，虽污辱，世不能贱；恶之所在，虽高隆，世不能贵。春贷秋赋民皆欣；春赋秋货众皆怨；得失同，喜怒为别，其时异也。为鱼德者，非挚而入渊；为蝯赐者，非负而缘木，纵之其所而已。貂裘而杂，不若狐裘而粹，故人莫恶于无常行。有相马而失马者，然良马犹在相之中。今人放烧，或操火往益之，或接水往救之，两者皆未有功，而怨德相去亦远矣。
郢人有买屋栋者，求大三围之木，而入予车毂，跪而度之，巨虽可，而修不足。蘧伯玉以德化，公孙鞅以刑罪，所极一也。病者寝席，医之用针石，巫之用糈籍，所救钧也。貍头愈鼠，鸡头已瘘，虻散积血，斵木愈龋，此类之推者也。膏之杀鳖，鹊矢中蝟，烂灰生蝇，漆见蟹而不于，此类之不推者也。推与不推，若非而是，若是而非，孰能通其微！天下无粹白狐，而有粹白之裘，掇之众白也。善学者，若齐王之食鸡，必食其蹠数十而后足。刀便剃毛，至伐大木。非斧不克。物固有以克适成不逮者。视方寸于牛，不知其大于羊；总视其体，乃知其大相去之远。孕妇见兔而子缺唇，见麋而子四目。小马大目，不可谓大马；大马之目眇，可谓之眇马；物固有似然而似不然者。故决指而身死，或断臂而顾活，类不可必推。厉利剑者必以柔抵，击钟磐者必以濡木，毂强必以弱辐，两坚不能相和，两强不能相服。故梧桐断角，马牦截玉。媒但者，非学谩也，但成而生不信。立懂者，非学斗争也，慬立而生不让。故君子不入狱，为其伤恩也；不入市，为其侳廉也；积不可不慎者也。
走不以手，缚手走不能疾；飞不以尾，屈尾飞不能远；物之用者必待不用者。故使之见者，乃不见者也；使鼓鸣者，乃不鸣者也。尝一脔肉，知一镌之味；悬羽与炭，而知燥湿之气；以小明大。见一叶落，而知岁之将暮；睹瓶中之冰，而知天下之寒；以近论远。三人比肩，不能外出户；一人相随，可以通天下。足蹍地而为迹，暴行而为影，此易而难。庄王诛里史，孙叔敖冠浣衣。文公弃荏席，后霉黑，咎犯辞归。故桑叶落而长年悲也。鼎错日用而不足贵，周鼎不爨而不可贱，物固有以不用而为有用者。地平则水不流，重钩则衡不倾，物之尤必有所感，物固有以不用为大用者。先倮而浴则可，以浴而倮则不可；先祭而后飨则可，先飨而后祭则不可；物之先后各有所宜也。祭之日而言狗生，取妇夕而言衰麻，置酒之日而言上家，度江、河而言阳侯之波。或曰知其且赦也而多杀人，或曰知其且赦也而多活人，其望赦同，所利害异。故或吹火而然，或吹火而灭。所以吹者异也。烹牛以飨其里，而骂其东家母，德不报而身见殆。文王污膺，鲍申伛背，以成楚国之治。裨谌出郭而知，以成子产之事。朱儒问径天高于修人，修人曰： 不知。 曰： 子虽不知，犹近之于我。 故凡问事必于近者。寇难至，躄者告盲者，盲者负而走，两人皆活，得其所能也。故使盲者语，使躄者走，失其所也。郢人有鬻其母，为请于买者曰： 此母老矣，幸善食之而勿苦。 此行大不义，而欲为小义者。介虫之动以固，贞虫之动以毒螫，熊羆动以攫搏，兄牛之动以抵触，物莫措其所修而用其短也。治国者若耨田，去害苗者而已。今沐者堕发，而犹为之不止，以所去者少，所利者多。砥石不利而可以利金，擏不正而可以正弓。物固有不正而可以正，不利而可以利。力贵齐，知贵捷。得之同，返为上；胜之同，迟为下。所以贵镇邪者，以其应物而断割也；靡勿释，牛车绝辚。为孔子之穷于陈、蔡而废六艺，则惑；为医之不能自治其病，病而不就药，则勃矣。


天地未形，冯冯翼翼，洞洞灟灟，故曰太昭。道始于虚廓，虚廓生宇宙，宇宙生气，气有涯垠，清阳者薄靡而为天，重浊者凝滞而为地，清妙之合专易，重浊之凝竭难，故天先成而地后定。天地之袭精为阴阳，阴阳之专精为四时，四时之散精力万物。积阳之热气生火，火气之精者为日；积阴之寒气为水，水气之精者为月。日月之淫为精者为星辰。天受日月星辰，地受水潦尘埃。昔者共工与颛顼争为帝，怒而触不周之山，天柱折，地维绝。天倾西北，故日月星辰移焉；地不满东南，故水潦尘埃归焉。
天道曰圆，地道曰方；方者主幽，圆者主明。明者吐气者也，是故火曰外景；幽者含气者也，是故水曰内景。吐气者施，含气者化，是故阳施阴化。天之偏气，怒者为风；地之含气，和者为雨。阴阳相薄，感而为雷，激而为霆，乱而为雾。阳气胜则散而为雨露，阴气胜则凝而为霜雪。
毛羽者，飞行之类也，故属于阳；介鳞者，蛰伏之类也，故属于阴。日者阳之主也，是故春夏则群兽除，日至而麋鹿解；月者阴之宗也，是以月虚而鱼脑减，月死而赢蛖膲。火上荨，水下流，故鸟飞而高，鱼动而下。
物类相动，本标相应。故阳燧见日，则燃而为火；方诸见月，则津而为水。虚啸而谷风至，龙举而景云属，麒麟斗而日月食，鲸鱼死而彗星出，蚕珥丝而商弦绝，贲星坠而勃海决。人主之情上通于天，故诛暴则多飘风，在法令则多虫螟，杀不辜则国赤地，令不收则多淫雨。
四时者，天之吏也；日月者，天之使也；星辰者，天之期也；虹蜺彗星者，天之忌也。
天有九野，九千九百九十九隅，去地五亿万里；五星，八风，二十八宿，五官，六府紫宫，太微，轩辕，咸池，四守，天阿。
何谓九野？中央曰钧天，其星角、亢、氏。东方曰苍天，其星房、心、尾。东北曰变天，其星箕、斗、牵牛。北方曰玄天，其星须女、虚、危、营室。西北方曰幽天，其星东壁、奎、娄。西方曰颢天，其星胃、昂、毕。西南方曰朱天，其星觜巂、参、东井。南方曰炎天，其星舆鬼、柳、七星。东南方曰阳天，其星张、翼、轸。
何谓五星？东方，木也，其帝太皞，其佐句芒，执规而治春，其神为岁星，其兽苍龙，其音角，其日甲乙。南方，火也，其帝炎帝，其佐朱明，执衡而治夏，其神为荧惑，其兽朱鸟，其音徽，其日丙丁。中央，土也，其帝黄帝，其佐后土，执绳而制四方，其神为镇星，其兽黄龙，其音宫，其日戊己。西方，金也，其帝少吴，其佐蓐收，执矩而治秋，其神为太白，其兽白虎，其音商，其日庚辛。北方，水也，其帝颛顼，其佐玄冥，执权而治冬，其神为辰星，其兽玄武，其音羽，其日壬癸。
太阴在四仲，则岁星行三宿；太阴在四钩，则岁星行二宿。二八十六，三四十二，故十二岁而行二十八宿。日行十二分度之一，岁行三十度十六分度之七，十二岁而周。荧惑常以十月入太微，受制而出行列宿，司无道之国，为乱为贼，为疾为丧，为饥为兵，出入无常，辩变其色，时见时匿。镇星以甲寅元始建斗，岁镇行一宿，当居而弗居，其国亡土；未当居而居之，其国益地，岁熟。日行二十八分度之一，岁行十三度百一十二分度之五，二十八岁而周。太白元始，以正月建寅，与荧惑晨出东方。二百四十日而入，入百二十日而夕出西方；二百四十日而入，入三十五日而复出东方；出以辰戌，入以丑未；当出而不出，未当入而入，天下惬兵；当入而不入，当出而不出，天下兴兵。辰星正四时，常以二月春分劾奎、娄，以五月夏至效东井、舆鬼，以八月秋分效角、亢，以十一月冬至効斗、牵牛。出以辰戌，入以丑未，出二旬而入，晨候之东方，夕候之西方；一时不出，其时不和，四时不出，天下大饥。
何谓八风？距日冬至四十五日，条风至；条风至四十五日，明庶风至；明庶风至四十五日，清明风至；清明风至四十五日，景风至；景风至四十五日，凉风至；凉风至四十五日，阊阖风至；阊阖风至四十五日，不周风至：不周风至四十五日，广莫风至。条风至，则出轻系，去稽留；明庶风至，则正封疆，修田畴；清明风至，则出币帛，使诸候；景风至，则爵有位，赏有功；凉风至，则报地德，祀四郊；阊阖风至，则收县垂，琴瑟不张；不周风至，则修宫室，缮边城；广莫风至，则闭关梁，决刑罚。
何谓五官？东方为田，南方为司马，西方为理，北方为司空，中央为都。
何谓六府？子午、丑未、寅申、卯西、辰戌、巳亥是也。
太微者，太一之庭也。紫宫者，太一之居也。轩辕者，帝妃之舍也。咸池者，水鱼之囿也。天阿者，群神之闭也。四宫者，所以为司赏罚。太微者主朱雀。紫宫执斗而左旋，日行一度，以周于天。日冬至峻狼之山，日移一度，凡行百八十二度八分度之五，而夏至牛首之山。反覆三百六十五度四分度之一而成一岁，天一元始，正月建寅，日月俱入营室五度。天一以始建七十六岁，日月复以正月入营室五度，无余分，名曰一纪，凡二十纪，一千五百二十岁大终，日月星辰复始甲寅元。日行一度而岁有奇四分度之一，故四岁而积千四百六十一日而复合，故舍八十岁而复故曰。
子午、卯酉为二绳，丑寅、辰巳、未申、戌亥为四钩。东北为报德之维也，西南为背阳之维，东南为常羊之维，西北为蹄通之维。
日冬至则斗北中绳，阴气极，阳气萌，故曰冬至为德。日夏至则斗南中绳，阳气极，阴气萌，故曰夏至为刑，阴气极则北至北极，下至黄泉，故不可以凿地穿井。万物闭藏，蛰虫首穴，故曰德在室。阳气极则南至南极，上至朱天，故不可以夷丘上屋。万物蕃息，五谷兆长，故曰德在野。
日冬至则水从之，日夏至则火从之，故五月火正而水漏，十一月水正而阴胜。阳气为火，阴气为水。水胜，故夏至湿；火胜，故冬至燥。燥故炭轻，湿故炭重。日冬至，井水盛，盆水溢，羊脱毛，麋角解，鹊始巢，八尺之修，日中而景丈三尺。日夏至而流黄泽，石精出，蝉始鸣，半夏生，蚊虻不食驹犊，鸷鸟不搏黄口，八尺之景，修径尺五寸，景修则阴气胜，景短则阳气胜。阴气胜则为水，阳气胜则为旱。
阴阳刑德有七舍。何谓七舍？室、堂、庭、门、巷、术、野。十二月德居室三十日，先日至十五日，后日至十五日，而徙所居各三十日。德在室则刑在野，德在堂则刑在术，德在庭则刑在巷。阴阳相德则刑德合门。八月、二月，阴阳气均，日夜分平，故曰刑德合门。德南则生，刑南则杀，故曰二月会而万物生，八月会而草木死。
两维之间，九十一度十六分度之五而升，日行一度，十五日为一节，以生二十四时之变。斗指子则冬至，音比黄钟。加十五日指癸则小寒，音比应钟。加十五日指丑是大寒，音比无射。加十五日指报德之维，则越阴在地，故曰距日冬至四十六日而立春，阳气冻解，音比南吕。加十五日指寅则雨水，音比夷则。加十五日指甲则雷惊蛰，音比林钟。加十五日指卯中绳，放曰春分则雷行，音比蕤宾。加十五日指乙则清明风至，音比仲吕。加十五日指辰则谷雨，音比姑洗。加十五日指常羊之维则春分尽，故曰有四十六日而立夏，大风济，者比夹钟。加十五日指已则小满，音比太蔟。加十五日指丙则芒种，音比大吕。加十五日指午则阳气极，故曰有四十六日而夏至，音比黄钟。加十五日指丁则小暑，音比大吕。加十五日指未则大暑，音比太蔟。加十五日指背阳之维则夏分尽，故曰有四十六日而立秋，凉风至，音比夹钟。加十五日指申则处暑，音比姑洗。加十五日指庚则白露降，音比仲吕。加十五日指西中绳，故曰秋分雷戒，蛰虫北乡，音比蕤宾。加十五日指辛则寒露，音比林钟。加十五日指戌则霜降，音比夷则。加十五日指蹄通之维则秋分尽，故曰有四十六日而立冬，草木毕死，音比南吕。加十五日指亥则小雪，音比无射。加十五日指壬则大雪，音比应钟。加十五日指子，故曰阳生于子，阴生于午。阳生于子，故十一月日冬至，鹊始加巢，人气钟首。阴生于午，故五月为小刑，荠麦亭历枯，冬生草木必死。
斗杓为小岁，正月建寅，月从开行十二辰。咸池为太岁，二月建卯，月从右行四仲，终而复始。太岁迎者辱，背者强；左者衰，右者昌。小岁东南则生，西北则杀，不可迎也，而可背也；不可左也，而可右也，其此之谓也。大时者，咸池也；小时者，月建也。天维建元，常以寅始起，右徒一岁而移，十二岁而大周天，终而复始。淮南元年冬，太一在丙子，冬至甲午，立春丙子。二阴一阳成气二；二阳一阴成气三。合气而为音，合阴而为阳，合阳而为律，故曰五音六律。音自倍而为日，律自倍而为辰，故日十而辰十二。月日行十三度七十六分度之二十六，二十九日九百四十分日之四百九十九而为月，而以十二月为岁。岁有余十日九百四十分之八百二十七，故十九岁而七闰。
日冬至子午，夏至卯西。冬至加三日，则夏至之日也。岁迁六日，终而复始。壬午冬至，甲子受制，木用事，火烟青。七十二日，丙子受制，火用事，火烟赤。七十二日戊子受制，土用事，火烟黄。七十二日，庚子受制，金用事，火烟白。七十二日，壬子受制，水用事，火烟黑。七十二日而岁终，庚子受制。岁迁六日，以数推之，七十岁而复至甲子。甲子受制则行柔惠，挺群禁，开阖扇，通障塞，毋伐木。丙子受制，则举贤良，赏有功，立封侯，出货财。戊子受制，则养老鳏寡，行粰鬻，施恩泽。庚子受制，则缮墙垣，修城郭，审群禁，饰兵甲，做百官，诛不法。壬子受制，则闭门闾，大搜客，断刑罚，杀当罪，息关梁，禁外徙。
甲子气燥浊，丙子气燥阳，戊子气湿浊，庚子气燥寒，壬子气清寒。丙子干甲子，蛰虫早出，故雷早行。戊子干甲子，胎夭卵毈，鸟虫多伤。庚子干甲子，有兵。壬子干甲子，春有霜。戊子干丙子，霆。庚子干丙子，夷。壬子干丙子，雹。甲子干丙子，地动。庚子干戊子，五谷有殃。壬子干戊子，夏寒雨霜。甲子干戊子，介虫不为。丙子干戊子，大旱，苽封熯。壬子干庚子，大刚，鱼不为。甲子干庚子，草木再死再生。丙子干庚子，草木复荣，戊子干庚子，岁或存或亡。甲子干壬子，冬乃不藏。丙子干壬子，星坠。戊子干壬子，蛰虫冬出其乡。庚子干壬子，冬雷其乡。
季春三月，丰隆乃出，以将其雨。至秋三月，地气不藏，乃收其杀，百虫蛰伏，静居闭户，青女乃出，以降霜雪。行十二时之气，以至于促春二月之夕，乃收其藏而闭其寒。女夷鼓歌，以司天和，以长百谷禽鸟草木。孟夏之月，以熟谷禾，雄鸠长鸣，为帝候岁。是故天不发其阴，则万物不生；地不发其阳，则万物不成。天圆地方，道在中央。日为德，月为刑。月归而万物死，日至而万物生。远山则山气藏，远水则水虫蛰，远木则木叶槁。日五日不见，失其位也，圣人不与也。
日出于旸谷，浴于咸池，拂于扶桑，是谓晨明。登于扶桑，爱始将行，是谓胐明。至于曲阿，是谓旦明。至于曾泉，是谓蚤食。至于桑野，是谓晏食。至于衡阳，是谓隅中。至于昆吾，是谓正中。至于鸟次，是谓小还。至于悲谷，是谓餔时。至于女纪，是谓大还。至于渊虞，是谓高舂。至于连石，是谓下舂。至于悲泉，爱止其女，爱息其马，是谓县车。至于虞渊，是谓黄昏。至于蒙谷，是谓定昏。日入于虞渊之汜，曙于蒙谷之浦，行九州七舍，有五亿万七千三百九里，禹以为朝昼昏夜。夏日至则阴乘阳，是以万物就而死；冬日至则阳乘阴，是以万物仰而生。昼者阳之分，夜者阴之分，是以阳之胜则日修而夜短，阴令胜则日短而夜修。
帝张四维，运之以斗，月徙一辰，复反其所。正月指寅，十二月指丑，一岁而匝，终而复始。指寅，则万物螾螾也，律受太蔟；太蔟者，簇而未出也。指卯，卯则茂茂然，律受夹钟；夹钟者，种始荚也。指辰，辰则振之也，律受姑洗；姑洗者，陈去而新来也。指巳，巳则生已定也，律受仲吕；仲吕者，中充大也。指午，午者忤也，律受蕤宾；蕤宾者，安而服也。指未，未，昧也，律受林钟；林钟者，引而止也。指申，申者，呻之也，律受夷则；夷则者，易其则也，德以去矣。指西，西者饱也，律受南吕；南吕者，任包大也。指戌，戌者灭也，律受无射；无射，入无厌也。指亥，亥者阂也，律受应钟；应钟者，应其钟也。指子，子者兹也，律受黄钟；黄钟者，钟已黄也。指丑，丑者纽也，律受大吕；大吕者，旅旅而去也，其加卯西，则阴阳分，日夜平矣。故曰：规生矩杀，衡长权藏，绳居中央，为四时根。
道曰规，始于一，一而不生，故分而为阴阳，阴阳合和而万物生，故曰： 一生二，二生三，三生万物。 天地三月而为一时，故祭祀三饭以为礼，丧纪三踊以为节，兵重三罕以为制。以三参物，三三如九，故黄钟之律九寸而宫音调。因而九之，九九八十一，故黄钟之数立焉。黄者土德之色，钟者气之所种也。日冬至，德气为土，土色黄，故曰黄钟。律之数六，分为雌雄，故曰十二钟，以副十二月。十二各以三成，故置一而十一，三之，为积分十七万六千一百四十七，黄钟大数立焉。凡十二律，黄钟为宫，太蔟为商，姑洗为角，林钟为徽，南吕为羽。物以三成，音以五立，三与五如八，故卵生者八窍。律之初生也，写凤之音，故音以八生。黄钟为宫，宫者音之君也，故黄钟位子，其数八十一，主十一月，下生林钟。林钟之数五十四，主六月，上生太蔟。太簇之数七十二，主正月，下生南吕。南吕之数四十八，主八月，上生姑洗。姑洗之数六十四，主三月，下生应钟。应钟之数四十二，主十月，上生蕤宾。蕤宾之数五十七，主五月，上生大吕。大吕之数七十六，主十二月，下生夷则。夷则之数五十一，主七月，上生夹钟。夹钟之数六十八，主二月，下生无射。无射之数四十五，主九月，上生仲吕。仲吕之数六十，主四月，极不生。徽生宫，宫生商，商生羽，羽生角，角生姑洗。姑洗生应钟，比于正音，故为和。应钟生蕤宾，不比正音，故为缪。日冬至，音比林钟，浸以浊。日夏至，音比黄钟，浸以清。以十二律应二十四时之变：甲子，仲吕之徽也；丙子，夹钟之羽也；戊子，黄钟之宫也；庚子，无射之商也；壬子，夷则之角也。
古之为度量，轻重生乎天道。黄钟之律修九寸，物以三生，三九二十七，故幅广二尺七寸。音以八相生，故人修八尺，寻自倍，故八尺而为寻。有形则有声。音之数五，以五乘八，五八四十，故四丈而为匹。匹者，中人之度也。一匹而为制。秋分蔈定，寞定而禾熟。律之数十二，故十二蔈而当一粟，十二粟而当一寸。律以当辰，音以当日。日之数十，故十寸而为尺，十尺而为丈。其以为量，十二粟而当一分，十二分而当铢，十二铢而当半两。衡有左右，因倍之，故二十四铢而为一两。天有四时，以成一岁，因而四之，四四十六，故十六两而为一觔。三月而为一时，三十日为一月，故三十觔为一钧。四时而为一岁，故四钧为一石。其以为音也，一律而生五音，十二律而为六十音。因而六之，六六三十六，故三百六十音以当一岁之日。故律历之数，天地之道也。下生者倍，以三除之；上生者四，以三除之。
太阴元始，建于甲寅，一终而建甲戌，二终而建甲午，三终而复得甲寅之元。岁徙一辰，立春之后，得其辰而迁其所顺，前三后五，百事可举。太阴所建，蛰虫首穴而处，鹊巢乡而为户。太阴在寅，朱鸟在卯，勾陈在子，玄武在戌，白虎在西，苍龙在辰。寅为建，卯为除，辰为满，已为平，主生；午为定，未为执，主陷；申为破，主衡；西为危，主构；戌为成，主少德；亥为收，主大德；子为开，主太岁；丑为闭，主太阴。
太阴在寅，岁名曰摄提格，其雄为岁星，舍斗、牵牛，以十一月与之晨出东方，东井、舆鬼为对。太阴在卯，岁名曰单阏，岁星舍须女、虚、危，以十二月与之；晨出东方，柳、七星、张为对。大阴在辰，岁名曰执除，岁星舍营室、东壁，以正月与之；晨出东方，翼、较为对。太阴在已，岁名曰大荒落，岁星舍奎、娄，以二月与之；晨出东方，角、亢为对。太阴在午，岁名曰敦牂，岁星舍胃、昴、毕，以三月与之；晨出东方，氐、房、心为对。太阴在未，岁名曰协洽，岁星舍觜巂、参，以四月与之；晨出东方，尾箕为对。太阴在申，岁名曰涒滩，岁星舍东井、舆鬼，以五月与之；晨出东方，斗、牵牛为对。太阴在西，岁名曰作鄂，岁星舍柳、七星、张，以六月与之；晨出东方，须女、虚、危为对。太阴在戌，岁名曰阉茂，岁星舍翼、轸，以七月与之；晨出东方，营室、东壁为对。太阴在亥，岁名曰大渊献，岁星舍角、亢，以八月与之；晨出东方，奎、娄为对。太阴在子，岁名曰困敦，岁星舍氐、房、心，以九月与之；晨出东方，胃、昂、毕为对。太阴在丑，岁名曰赤奋若，岁星舍尾、箕，以十月与之；晨出东方，觜巂、参为对。太阴在甲子，刑德合东方宫，常徒所不胜，合四岁而离，寓十六岁而复合。所以离者，刑不得入中宫，而徒于木。太阴所居，日德，辰为刑；德，纲日自倍，因柔日徒所不胜。刑，水辰之木，木辰之水，金火立其处。凡徙诸神，朱鸟在太阴前一，钩陈在后三，玄武在前五，白虎在后六，虚垦乘钩陈，而天地袭矣。
凡日，甲刚乙柔，丙刚丁柔，以至于癸。木生于亥，壮于卯，死于未，三辰皆木也。火生于寅，壮于午，死于戌，三辰皆火也。土生于午，壮于戌，死于寅，三辰皆土也。金，生于巳，壮于酉，死于丑，三辰皆金也。水生于申，壮于子，死于辰，三辰皆水也。故五胜生一，壮五，终九，五九四十五，故神四十五日而一徙。以三应五，故八徙而岁终。凡用太阴，左前刑，右背德，击钧陈之冲辰，以战必胜，以攻必克。欲知天道，以日为主，六月当心；左周而行，分而为十二月，与日相当，天地重袭，后必无殃。
星，正月建营室，二月建奎、娄，三月建胃，四月建毕，五月建东井，六月建张，七月建翼，八月建亢，九月建房，十月建尾，十一月建牵牛，十二月建虚。
星分度：角十二，亢九，氏十五，房五，心五，尾十八，箕十一四分一，斗二十六，牵牛八，须女十二，虚十，危十七，营室十六，东壁九，奎十六，娄十二，胃十四，昂十一，毕十六，觜巂二，参九，东井三十三，舆鬼四，柳十五，星六，张、翼各十八，轸十七，凡二十八宿也。
星部地名：角、亢郑；氐、房、心宋；尾、箕燕；斗、牵牛：越；须女：吴；虚、危：齐；营室、东壁：卫；奎、娄：鲁；胃、昂、毕：魏；觜巂、参：赵；东井、舆鬼：秦；柳、七星、张：周；翼、轸：楚。岁星之所居，五谷丰昌，其对为冲，岁乃有殃。当居而不居，越而之他处，主死国亡。
太阴治春，则欲行柔惠温凉。太阴治夏，则欲布施宣明。太阴治秋，则欲修备缮兵。太阴治冬，则欲猛毅刚强。三岁而改节，六岁而易常，故三岁而一饥，六岁而一衰，十二岁一康。
甲齐，乙东夷，丙楚，丁南夷，戊魏，己韩，庚秦，辛西夷，壬卫，癸越。子周，丑翟，寅楚，卯郑，辰晋，巳卫，午秦，未宋，申齐，西鲁，戌赵，亥燕。
甲乙寅卯，木也；丙丁巳午，火也；戊己四季，土也；庚辛申西，金也；壬癸亥子，水也。水生木，木生火，火生土，土生金，金生水。子生母曰义，母生子曰保，子母相得曰专，母胜子曰制，子胜母曰困。以胜击杀，胜而无报。以专从事而有功。以义行理，名立而不堕。以保畜养，万物蕃昌。以困举事，破灭死亡。
北斗之神有雌雄，十一月始建于子，月从一辰，雄左行，雌右行，五月合午谋刑，十一月合子谋德。太阴所居辰为厌日，厌日不可以举百事，堪舆徐行，雄以音知雌，故为奇辰，数从甲子始，子母相求，所合之处为合。十日十二辰，周六十日，凡八合，合于岁前则死亡，合于岁后则无殃。甲戌，燕也，乙酉，齐也，丙午，越也，丁巳，楚也，庚申，秦也，辛卯，戌也，壬子，代也，癸亥，胡也，戊戌、己亥，韩也，己酉、已卯，魏也，戊午、戊子，八合天下也。
太阴、少岁、星、日、辰五神皆合，其日有云气风雨，国君当之。天神之贵者，莫贵于青龙，或曰天一，或曰太阴。大阴所居，不可背而可向。北斗所击，不可与敌。
天地以设，分而为阴阳。阳生于阴，阴生于阳，阴阳相错，四维乃通，或死或生，万物乃成。歧行喙息，莫贵于人，孔窍肢体，皆通于天。天有九重，人亦有九窍；天有四时以制十二月，人亦有四肢以使十二节；天有十二月以制三百六十日，人亦有十二肢以使三百六十节。故举事而不顺天者，逆其生者也。以日冬至数来岁正月朔日，五十日者，民食足；不满五十日，日减一斗；有余日，日益一升。有其岁司也：
辰卯甲
丁午丙寅
未火已火
壮水木生
木土金土
老生生老壮老
井东鬼舆柳星七张翼轸角亢氏房心尾箕
丑子亥辛庚申
戍
金水木火酉水
老
老壮生土金
壮壮生
斗牛牵女须虚危室壁奎娄胃昂毕觜参
摄提格之岁，岁早水晚旱，稻疾，蚕不登，菽麦昌，民食四升。寅在甲曰阏蓬，单阉之岁，岁和，稻菽麦蚕昌，民食五升。卯在乙曰旃蒙，执徐之岁，岁早旱晚水，小饥，蚕闭，麦熟，民食三升。辰在丙曰柔兆，大荒落之岁，岁有小兵，蚕小登，麦昌，寂疾，民食二升。已在丁曰强国。敦牂之岁，岁大旱，蚕登，稻疾，菽麦昌，禾不为，民食二升。午在戊曰著雍协洽之岁，岁有小兵，蚕登，稻昌，菽麦不为，民食三升。未在己曰屠维沼滩之岁，岁和，小雨行，蚕登，菽麦昌，民食三升。申在庚曰上章作鄂之岁，岁有大兵，民疾，蚕不登，寂麦不为，禾虫，民食五升。西在辛曰重光掩茂之岁，岁小饥，有兵，蚕不登，麦不为，寂昌，民食七升。戌在壬曰玄默大渊献之岁，岁有大兵，大饥，蚕开，菽麦不为，禾虫，民食三升。困敦之岁，岁大雾起，大水出，乔稻麦昌，民食三斗。子在癸曰昭阳赤奋若之岁，岁有小兵，早水，蚕不出，稻疾，菽不为，麦昌，民食一升。
正朝夕，先树一表东方，操一表却去前表十步，以参望，日始出北廉，日直入。又树一表于东方，因西方之表以参望，日方入北廉，则定东方。两表之中，与西方之表，则东西之正也。日冬至，日出东南维，入西南维；至春、秋分，日出东中，入西中。夏至，出东北维，入西北维，至则正南。
欲知东西南北广袤之数者，立四表以为方一里歫。先春分若秋分十余日，从炬北表参望日始出及旦，以候相应，相应则此与日直也。辄以南表参望之，以入前表数为法，除举广，除立表袤，以知从此东西之数也。假使视日出，入前表中一寸，是寸得一里也。一里积万八千寸，得从此东万八千里。视日方入，入前表半寸，则半寸得一里。半寸而除一里，积寸得三万六千里，除则从此西里数也。并之，东西里数也，则极径也。未春分而直，已秋分而不直，此处南也。未秋分而直，已春分而不直，此处北也。分至而直，此处南北中也。从中处欲知中南也，未秋分而不直，此处南北中也。从中处欲知南北极远近，从西南表参望日，日夏至始出，与北表参，则是东与东北表等也。正东万八千里，则从中北亦万八千里也。倍之，南北之里数也。其不从中之数也，以出入前表之数益损之，表入一寸，寸减日近一里，表出一寸，寸益远一里。
欲知天之高，树表高一丈，正南北相去千里，同日度其阴。北表一尺，南表尺九寸，是南千里阴短寸。南二万里则无景，是直日下也。阴二尺而得高一丈者，南一而高五也，则置从此南至日下里数，因而五之，为十万里，则天高也。若使景与表等，则高与远等也。


以一世之度制治天下，譬犹客之乘舟，中流遗其剑，速契其舟桅，暮薄而求之，其不知物类亦甚矣！夫随一隅之迹，而不知因天地以游，惑莫大焉。虽时有所合，然而不足贵也。譬若旱岁之土龙，疾疫之刍狗，是时为帝者也。曹氏之裂布，蛷者贵之，然非夏后氏之璜。无古无今，无始无终，未有天地而生天地，至深微广大矣。足以蹍者浅矣，然待所不蹍而后行；智所知者褊矣，然待所不知而后明。游者以足蹶，以手柿，不得其数，愈蹶愈败，及其能游者，非手足者矣。鸟飞反乡，兔走归窟，狐死首丘，寒将翔水，各哀其所生。毋贻盲者镜，毋予躄者履，毋赏越人章甫，非其用也。椎固有柄，不能自椓，目见百步之外，不能自见其眦。狗彘不择甂瓯而食，偷肥其体而顾近其死；凤皇高翔千仞之上，故莫之能致。月照天下，蚀于詹诸；腾蛇游雾，而殆于蝍蛆。乌力胜日，而服于鵻礼；能有修短也。莫寿于殇子，而彭祖为夭矣。短绠不可以汲深，器小不可以盛大，非其任也。怒出于不怒，为出于不为。视于无形，则得其所见矣；听干无声，则得其所闻矣。至味不慊，至言不文，至乐不笑，至音不叫，大匠不斵，大豆不具，大勇不斗，得道而德从之矣。譬若黄钟之比宫，太簇之比商，无更调焉。以瓦鉒者全，以金鉒者跋，以玉鉒者发，是故所重者在外，则内为之掘。逐兽者目不见太山，嗜欲在外，则明所蔽矣。听有音之音者聋，听无音之音者聪；不聋不聪，与神明通。
卜者操龟，筮者端策，以问于数，安所问之哉！舞者举节，坐者不期而皆如一，所极同也。日出旸谷，入于虞渊，莫知其动，须臾之间，俛人之颈。人莫欲学御龙，而皆欲学御马，莫欲学治鬼，而皆欲学治人，急所用也。解门以为薪，塞井以为臼，人之从事，或时相似。
水火相憎，鏏在其间，五味以和。骨肉相爱，谗贼问之，而父子相危。夫所以养而害所养，譬犹削足以适履，杀头而便冠。昌羊去蚤虱而来岭穷，除小害而致大贼，欲小快而害大利。墙之坏也，不若无也，然逾屋之覆。壁瑗成器，礛诸之功；镆邪断割，砥砺之力。狡兔得而猎犬烹，高鸟尽而强弩藏。虻与骥，致千里而不飞，无糗粮之资而不饥。失火而遇雨，失火则不幸，遇雨则幸也，故祸中有福也。鬻棺者欲民之疾病也，畜粟者欲岁之荒饥也。水静则平，平则清，清则见物之形弗能匿也，故可以为正。川竭而谷虚，丘夷而渊塞，唇竭而齿寒。河水之深，其壤在山。钩之缟也，一端以为冠，一端以为，冠则戴致之，纬则履之。知己者不可诱以物，明于死生者不可却以危，故善游者不可惧以涉。亲莫亲于骨肉，节族之属连也，心失其制，乃反自害，况疏远乎！圣人之于道，犹葵之与日也，虽不能与终始哉，其乡之诚也。宫池涔则溢，旱则涸；江水之原，渊泉不能竭。盖非撩，不能蔽日，轮非辐不能追疾，然而橑、辐未足恃也。金胜木者，非以一刃残林也；土胜水者，非以一墣塞江也。
躄者见虎而不走，非勇，势不便也。倾者易覆也，倚者易驸也，几易助也，湿易雨也。设鼠者机动，钓鱼者泛杭，任动者车鸣也。刍狗能立不能行，蛇床似麋芜而不能芳。谓许由无德，乌获无力，莫不丑于色，人莫不奋于其所不足。以免之走，使犬如马，则逮日归风；及其为马，则又不能走矣。冬有雷电，夏有霜雪，然而寒暑之势不易，小变不足以妨大节。黄帝生阴阳，上骈生耳目，桑林生臂手，此女蜗所以七十化也。终日之言必有圣之事，百发之中必有羿、逢蒙之巧，然而世不与也，其守节非也。牛蹄彘颅亦骨也，而世弗的，必问吉凶于龟者，以其历岁久矣。近敖仓者不为之多饭，临江、河者，不为之多饮，期满腹而已。兰芝以芳，未尝见霜；鼓造辟兵，寿尽五月之望。舌之与齿，孰先砻也？錞之与刃，孰先弊也？绳之与矢，孰先直也？今鳝之与蛇，蚕之与蝎，状相类而爱憎异。晋以垂棘之壁得虞、虢，骊戎以美女亡晋国。聋者不歌，无以自乐；高盲者不观，无以接物。观射者遗其，观书者忘其爱，意有所在，则忘其所守。古之所为不可更，则推车至今无蝉匷。
使但吹竿，使氏厌窍，虽中节而不可听，无其君形者也。与死者同病，难为良医；与亡国同道，难与为谋。为客治饭而自藜藿，名尊于实也。乳狗之噬虎也，伏鸡之搏狸也，恩之所加，不量其力。使景曲者，形也；使响浊者，声也。情泄者，中易测。华不时者，不可食也。
蹠越者或以舟，或以车，虽异路，所极一也。佳人不同体，美人不同面，而皆说于目。梨、橘、枣、栗不同味，而皆调于口。人有盗而富者，富者未必盗；有廉而贫者，贫者未必廉。蔐苗类絮而不可为絮，磨不类布，而可以为布。出林者不得直道，行险者不得履绳。羿之所以射远中微者，非弓矢也；造父之所以追速致远者，非辔衔也。海内其所出，故能大。轮复其所过，故能远。羊肉不慕蚁，蚁慕于羊肉，羊肉膻也。醯酸不慕蚋，蚋慕于醯酸。尝一脔肉而知一镬之味，悬羽与炭而知燥湿之气，以小见大，以近喻远。十顷之波可以灌四十顷，而一顷之陂可以灌四顷，大小之衰然。明月之光可以远望，而不可以细书；甚雾之朝可以细书，而不可以远望寻常之外。画者谨毛而失貌，射者仪小而遗大。治鼠穴而坏里闾，溃小疱而发痤疽，若珠之有类，玉之有瑕，置之而全，去之而亏。榛巢者处林茂，安也；窟穴者托埵防，便也。王子庆忌足蹑麋鹿，手搏兕虎，置之冥室之中，不能搏龟鳖，势不便也。汤放其主而有荣名，崔杼弑其君而被大谤，所为之则同，其所以为之则异。吕望使老者奋，项托使婴儿矜，以类相慕。
使叶落者风摇之，使水浊者鱼挠之。虎豹之文来射，蝯狖之捷来乍。行一棋不足以见智，弹一弦不足以见悲。三寸之管而无当，天下弗能满；十石而有塞，百斗而足矣。以篙测江，篙终而以水为测，惑矣。渔者走渊，木者走山，所急者存也。朝之市则走，夕过市则步，所求者亡也。豹裘而杂，不若狐裘之粹；白壁有考，不得为宝；言至纯之难也。战兵死之鬼憎神巫，盗贼之辈丑吠狗。无乡之社易为黍肉，无国之稷易为求福。鳖无耳，而目不可以瞥，精干明也。替无目，而耳不可以察，精于聪也。遗腹子不思其父，无貌于心也；不梦见像，无形于目也。蝮蛇不可为足，虎豹不可使缘木。马不食脂，桑扈不啄粟，非廉也。秦通崤塞，而魏筑城也。饥马在厩，寂然无声；投刍其旁，争心乃生。引弓而射，非弦不能发矢，弦之为射，百分之一也。道德可常，权不可常，故遁关不可复，亡汗不可再。环可以喻员，不必以轮；条可以为繶，不必以紃。日月不并出，狐不二雄，神龙不匹，猛兽不群，鸷鸟不双。循绳而斵则不过，悬衡而量则不差，植表而望则不惑。损年则嫌于弟，益年则疑于兄，不如循其理，若其当。人不见龙之飞，举而能高者，风雨奉之。蠹众则木折，隙大则墙坏。悬垂之类，有时而隧；枝格之属，有时而弛。当冻而不死者，不失其适；当暑而不喝者，不亡其适；未尝适，亡其适。
汤沐具而虮虱相吊，大厦成而而燕雀相贺，忧乐别也。柳下惠见馅，曰可以养老；盗跖见饴，曰可以黏牡；见物同，而用之异。蚕食而不饮，二十二日而化；蝉饮而不食，三十日而脱；蚌游不食不饮，三日而死。人食署石而死，蚕食之而不饥；鱼食巴寂而死，鼠食之而肥；类不可必推。瓦以火成，不可以得火；竹以水生，不可以得水。扬垛而欲弭尘，被裘而以翣翼，岂若适衣而已哉！槁竹有火，弗钻不然；土中有水，弗掘无泉。蛖象之病，人之宝也；人之病，将有谁宝之者乎？为酒人之利而不酤，则竭；为车人之利而不漱，则不达。握火提人，反先之热。邻之母死，往哭之，妻死而不泣，有所劫以然也。
西方之倮国，鸟兽弗辟，与为一也。一膊炭熯，掇之则烂指；万石俱熯，去之十步而不死，同气异积也。大勇小勇，有似于此。今有六尺之席，卧而越之，下材弗难；植而逾之，上材弗易；势施异也。百梅足以为百人酸，一梅不足以为一人和。有以饭死者而禁天下之食，有以车为败者而禁天下之乘，则悖矣。钓者静之者扣舟，罩者抑之；罣者举之，为之异，得鱼一也。见象牙乃知其大于牛，见虎尾乃知其大于狸，一节见而百节知也。小国不斗于大国之间，两鹿不斗于伏兕之。佐祭者得尝，救斗者得伤。荫不祥之木，为雷电所扑。或谓冢，或谓陇；或谓笠，或谓签。头虱与空木之瑟，名同实异也。日月欲明而浮云盖之，兰芝欲修而秋风败之。
虎有子，不能搏攫者，辄杀之，为堕武也。龟纽之玺，贤者以为佩；土壤布在田，能者以为富。予拯溺者金玉，不若寻常之缠索。视书，上有酒者，下必有肉，上有年者，下必有月，以类而取之。
蒙尘而眯，固其理也；为其不出户而堁之也。屠者羹藿，为车者步行，陶者用缺盆，匠人处狭庐，为者不必用，用者弗肯为。毂立，三十辐各尽其力，不得相害。使一辐独入，众辐皆弃，岂能致千里哉？夜行者掩目而前其手，涉水者解其马载水舟，事有所宜，而有所不施。橘袖有乡，雚苇有丛。兽同足者相从游，鸟同翼者相从翔。田中之潦，流入于海；附耳之言，闻于千里也。苏秦步，曰何故，趍，曰何趍驰；有为则议，多事固苛。皮将弗睹，毛将何顾！畏首畏尾，身凡有几！欲观九州之上，足无千里之行；心无政教之原，而欲为万民之上；则难。旳旳者获，提提者射，故大白若辱，大德若不足。未尝稼稿粟满仓，未尝桑蚕丝满囊，得之不以道，用之必横。海不受流胔，太山不上小人，光不升俎，聊驳不入牲。
中夏用箑，快之，至冬而知去，褰衣涉水，至陵而不知下；未可以应变。有山无林，有谷无风，有石无金。满堂之坐，视钩各异，于环带一也。献公之贤，欺于骊姬；叔孙之智，欺于竖牛。故郑詹入鲁，《春秋》曰： 佞人来。佞人来。 君子有酒，鄙人鼓缶，虽不见好，亦不见丑。人性便丝衣帛；或射之，则被铠甲：为其所不便以得所便。辐之入毂，各值其凿，不得相通，犹人臣各守其职，不得相干。当被甲而免射者，被而入水；尝抱壶而渡水者，抱而蒙火，可谓不知类矣。
君子之居民上，若以腐索御奔马，若跟薄冰，蛟在其下；若入林而遇乳虎。善用人者，若蚈之足，众而不相害；若唇之与齿，坚柔相摩而不相败。
清醠之美，始于耒耜；黼黻之美，在于杼轴。布之新不如紵紵之獘不如布，或善为新，或恶为故。在颊则好，在颡则丑。绣以为裳则宜；以为冠则讥。马齿非牛蹄，檀根非椅枝，故见其一本而万物知。石生而坚，兰生而芳，少自其质，长而愈明。扶之与提，谢之与让，故之与先，诺之与已也，之与矣相去千里。污准而粉其颡；腐鼠在坛，烧薰于宫，入水而憎濡，怀臭而求芳；虽善者弗能为工。再生者不获，华大旱者不胥时落。毋曰不幸，甑终不堕井。抽簪招，有何为惊！使人无度河，可；中河使无度，不可。见虎一文，不知其武；见骥一毛，不知善走。水虿为蟌孓孓为，兔啮为螚。物之所为，出于不意，弗知者惊，知者不怪。铜英青，金英黄，玉英白，磨烛确，膏烛泽也，以微知明，以外知内。象肉之味不知于口，鬼神之貌不著于目，捕景之说不形于心。冬冰可折，夏木可结，时难得而易失。木方茂盛，终日采而不知；秋风下霜，一夕而殚。病热而强之餐，救喝而饮之寒，救经而引其索，拯溺而授之石，欲救之，反为恶。虽欲谨亡马，不发户磷；虽欲豫就酒，不怀蓐。孟责探鼠穴，鼠无时死，必噬其指，失其势也。
山云蒸，柱础润；伏苓掘，兔丝死。一家失熛，百家皆烧；夫阴谋，百姓暴骸。粟得水湿而热，颤得火而液，水中有火，火中有水。疾雷破石，阴阳相薄。汤沐之于河，有益不多。流潦注海，虽不能益，犹愈于已。一目之罗，不可以得鸟；无饵之钓，不可以得鱼；遇士无礼，不可以得贤。兔丝无根而生，蛇无足而行，鱼无耳而听，蝉无口而鸣，有然之者也。鹤寿千岁，以极其游；蜉蝣朝生而暮死，而尽其乐。纣醢梅伯，文王与诸侯构之；桀辜谏者，汤使人哭之。狂马不触木，猘狗不自投于河，虽聋虫而不自陷，又况人乎！爱熊而食之盐，爱獭而饮之酒，虽欲养之，非其道。心所说，毁舟为杕；心所欲，毁钟为铎。管子以小辱成大荣，苏秦以百诞成一诚。质的张而弓矢集，林木茂而斧斤入，非或召之，形势所致者也。待利而后拯溺人，亦必利溺人矣。舟能沉能浮，愚者不加足。骐骥驱之不进，引之不止，人君不以取道里。刺我行者，欲与我交；訾我货者，欲与我市。以水和水不可食，一弦之瑟不可听。骏马以抑死，直士以正穷，贤者摈于朝，美女摈于宫。行者思于道，而居者梦于床；慈母吟于巷，适子怀于荆。赤肉悬则乌鹊集，鹰隼鸷则众鸟散，物之散聚，交感以然。食其食者不毁其器，食其实者不折其枝。塞其源者竭，背其本者枯。交画不畅，连环不解，其解之不以解。临河而羡鱼，不如归家织网。明月之珠，蛖之病而我之利；虎爪象牙，禽兽之利而我之害。易道良马，使人欲驰；饮酒而乐，使人欲歌。是而行之，故谓之断；非而行之，必谓之乱。矢疾，不过二里也，步之迟，百舍不休，千里可致。
圣人处于阴，众人处于阳；圣人行于水，众人行于霜。异音者不可听以一律，异形者不可合于一体。农夫劳而君子养焉，愚者言而智者择焉。舍茂林而集干枯，不弋鹊而弋乌，难与有图。寅丘无壑，泉原不溥；寻常之壑，灌千顷之泽。见之明白，处之如玉石；见之暗晦，必留其谋。以天下之大，托于一人之才，譬若悬千钩之重于木之一技。负子而登墙，谓之不祥，为其一人陨而两人伤。善举事者，若乘舟而悲歌，一人唱而千人和。不能耕而欲黍粱，不能织而喜采裳，无事而求其功，难矣。有荣华者必有憔悴，有罗纨者必有麻蒯。鸟有沸波者，河伯为之不潮，畏其诚也。故一夫出死，千乘不轻。蝮蛇螫人，傅以和堇财愈，物故有重而害反为利者。圣人之处乱世，若夏暴而待暮，桑榆之间，逾易忍也。水虽平，必有波；衡虽正，必有差；尺寸虽齐，必有诡。非规矩不能定方圆，非准绳不能正曲直，用规矩准绳者，亦有规矩准绳焉。舟覆乃见善游，马奔乃见良御。嚼而无味者弗能内于喉，视而无形者不能思于心。兕虎在于后，随侯之珠在于前，弗及掇者，先避患而后就利。逐鹿者不顾兔，决于金之货者不争铣两之价。弓先调而后求劲，马先驯而后求良，人先信而后求能。陶人弃索，车人掇之；屠者弃销，而锻者拾之；所缓急异也。百星之明不如一月之光，十牖之开，不如一户之明。矢之于十步贯兄甲，及其极，不能入鲁编。太山之高，背而弗见；秋豪之末，视之可察。山生金，反自刻；木生蠹，反自食；人生事，反自贼。巧冶不能铸木，工巧不能斵金者，形性然也。白玉不琢，美珠不文，质有余也。故跬步不休，跛鳖千里；累积不辍，可成丘阜。城成于上，木直于下，非有事焉，所缘使然。
凡用人之道，若以燧取火，疏之则弗得，数之则弗中，正在疏数之间。从朝视夕者移，从在准直者亏；圣入之偶物也，若以镜视形，曲得其情。杨子见逵路而哭之，为其可以南可以北；墨子见练丝而泣之，为其可以黄可以黑。趍舍之相合，犹金石之一调，相去千岁，合一音也。鸟不干防者，虽近旨射；其当道，虽远旨释。酤酒而酸，买肉而臭，然酤酒买肉不离屠沽之家，故求物必于近之者。以诈应诈，以谲应谲，若披蓑而救火，毁读而止水，乃愈益多。西施、毛嫱，状貌不可同，世称其好，美钧也。尧、舜、禹、汤，法籍殊类，得民心一也。圣人者，随时而举事，因资而立功，涔则具摆对，早则修土龙。临淄之女，织纨而思行者，为之悖戾。室有美貌，缯为之纂绎。徽羽之操，不入鄙人之耳；抮和切适，举坐而善。过府而负手者，希不有盗心；故侮人之鬼者，过社而摇其枝。晋阳处父伐楚以救江，故解捽者不在于捌格，在于批伔。木大者根攫，山高者基扶，蹠巨者志远，体大者节疏。狂者伤人，莫之怨也；婴儿署老，莫之疾也，贼心。尾生之信，不如随牛之诞，而又况一不信者乎！忧父之疾者子，治之者医，进献者祝，治祭者庖。


夫作为书论者，所以纪纲道德，经纬人事，上考之天，下揆之地，中通诸理，虽未能抽引玄妙之中才，繁然足以观终始矣。总要举凡，而语不剖判纯朴，靡■大宗，惧为人之惽惽然弗能知也；故多为之辞，博为之说，又恐人之离本就末也。故言道而不言事，则无以与世浮沉；言事而不言道，则无以与化游息。故著二十篇，有《原道》、有《俶真》、有《天文》、有《坠形》、有《时则》、有《览冥》、有《精神》、有《本经》、有《主术》、有《缪称》、有《齐俗》、有《道应》、有《氾论》、有《诠言》、有《兵略》、有《说山》、有《说林》、有《人间》、有《修务》、有《泰族》也。
《原道》者，卢牟六合，混沌万物，象太一之容，测窈冥之深，以翔虚无之轸，托小以苞大，守约以治广，使人知先后之祸富，动静之利害。诚通其志，浩然可以大观矣。欲一言而寤，则尊天而保真；欲再言而通，则贱物而贵身；欲参言而究，则外物而反情。执其大指，以内治五藏，瀸濇肌肤，被服法则，而与之终身，所以应待万方，鉴耦百变也。若转丸掌中，足以自乐也。
《俶真》者，穷逐终始之化，嬴垀有无之精，离别万物之变，合同死生之形。使人遗物反己，审仁义之间，通同异之理，观至德之统，知变化之纪，说符玄妙之中，通回造化之母也。
《天文》者，所以和阴阳之气，理日月之光，节开塞之时，列星辰之行，知逆顺之变，避忌讳之殃，顺时运之应，法五神之常，使人有以仰天承顺，而不乱其常者也。
《地形》者，所以穷南北之修，极东西之广，经山陵之形，区川谷之居，明万物之主，知生类之众，列山渊之数，规远近之路。使人通回周备，不可动以物，不可惊以怪者也。
《时则》者，所以上因天时，下尽地力，据度行当，合诸人则，形十二节，以为法式，终而复始，转于无极，因循仿依，以知祸福，操舍开塞，各有龙忌，发号施令，以时教期。使君人者知所以从事。
《览冥》者，所以言至精之通九天也，至微之沦无形也，纯粹之入至清也，昭昭之通冥冥也。乃始揽物引类，览取挢掇，浸想宵类，物之可以喻意象形者，乃以穿通窘滞，决渎壅塞，引人之意，系之无极，乃以明物类之感，同气之应，阴阳之合，形埒之朕，所以令人远观博见者也。
《精神》者，所以原本人之所由生，而晓寤其形骸九窍，取象与天，合同其血气，与雷霆风雨比类其喜怒，与昼宵寒暑并明，审死生之分，别同异之迹，节动静之机，以反其性命之宗，所以使人爱养其精神，抚静其魂魄，不以物易己，紧守虚无之宅者也。
《本经》者，所以明大圣之德，通维初之道，埒略衰世古今之变，以褒先世之隆盛，而贬末世之曲政也。所以使人黜耳目之聪明，精神之感动，樽流遁之观，节养性之和，分帝王之操，列小大之差者也。
《主术》者，君人之事也。所以因作任督责，使群臣各尽其能也。明摄权操柄，以制群下，提名责实，考之参伍，所以使人主秉数持要，不妄喜怒也。其数直施而正邪，外私而立公，使百官条通而辐辏，各务其业，人致其功。此主术之明也。
《缪称》者，破碎道德之论，差次仁义之分，略杂人间之事，总同乎神明之德，假象取耦，以相譬喻，断短为节，以应小具。所以曲说攻论，应感而不匮者也。
《齐俗》者，所以一群生之短修，同九夷之风气，通古今之论，贯万物之理，财制礼义之宜，擘画人事之终始者也。
《道应》者，揽掇遂事之踪，追观往古之迹，察祸福利害之反，考验乎老庄之术，而以合得失之势者也。
《氾论》者，所以箴缕縩繺之间，扌韱揳啮之郄也。接径直施，以推本朴，而兆见得失之变，利病之反，所以使人不妄没于势利，不诱惑于事态，有符严晲，兼稽时势之变，而与化推移者也。
《诠言》者，所以譬类人事之指，解喻治乱之体也。差择微言之眇，诠以至理之文，而补缝过失之阙者也。
《兵略》者，所以明战胜攻取之数，形机之势，诈谲之变，体因循之道，操持后之论也。所以知战阵分争之非道不行也，知攻取坚守之非德不强也。诚明其意，进退左右无所失击危，乘势以为资，清静以为常，避实就虚，若驱群羊，此所以言兵者也。
《说山》、《说林》者，所以窍窕穿凿百事之壅遏，而通行贯扃万物之窒塞者也。假譬取象，异类殊形，以领理人之意，解除结细，说捍抟囷而以明事埒事者也。
《人间》者，所以观祸福之变，察利害之反，钻脉得失之迹，标举终始之坛也。分别百事之微，敷陈存亡之机，使人知祸之为福，亡之为得，成之为败，利之为害也。诚喻至意，则有以倾侧偃仰世俗之间，而无伤乎谗贼螫毒者也。
《修务》者，所以为人之于道未淹，味论未深，见其文辞，反之以清静为常，恬淡为本，则懈堕分学，纵欲适情，欲以偷自佚，而塞于大道也。今夫狂者无忧，圣人亦无忧。圣人无忧，和以德也；狂者无忧，不知祸福也。故通而无为也，与塞而无为也同；其无为则同，其所以无为则异。故为之浮称流说其所以能听，所以使学者孳孳以自几也。
《泰族》者，横八极，致高乘，上明三光，下和水土，经古今之道，治伦理之序，总万方之指，而归之一本，以经纬治道，纪纲王事，乃原心术，理性情，以馆清平之灵，澄彻神明之精，以与天和相婴薄，所以览五帝三王，怀天气，抱天心，执中含和，德形于内，以莙凝天地，发起阴阳，序四时，正流方，绥之斯宁，推之斯行，乃以陶冶万物，游化群生，唱而和，动而随，四海之内，一心同归。故景星见，祥风至，黄龙下，凤巢列树，麟止郊野。德不内形，而行其法藉，专用制度，神祇弗应，福祥不归，四海不宾，兆民弗化。故德形于内，治之大本。此《鸿烈》之《泰族》也。
凡属书者，所以窥道开塞，庶后世使知举错取舍之宜适，外与物接而不眩，内有以处神养气，宴炀至和，而己自乐所受乎天地者也。故言道而不明终始，则不知所仿依；言终始而不明天地四时，则不知所避讳；言天地四时而不引譬援类，则不知精微；言至精而不原人之神气，则不知养生之机；原人情而不言大圣之德，则不知五行之差；言帝道而不言君事，则不知小大之衰；言君事而不为称喻，则不知动静之宜；言称喻而不言俗变，则不知合同大指；已言俗变而不言往事，则不知道德之应；知道德而不知世曲，则无以耦万方；知氾论而不知诠言，则无以从容；通书文而不知兵指，则无以应卒已；知大略而不知譬喻，则无以推明事；知公道而不知人间，则无以应祸福；知人间而不知修务，则无以使学者劝力。欲强省其辞，览总其要，弗曲行区入，则不足以穷道德之意。故著书二十篇，则天地之理究矣，人间之事接矣，帝王之道备矣！
其言有小有巨，有微有粗，指奏卷异，各有为语。今专言道，则无不在焉，然而能得本知末者，其唯圣人也。今学者无圣人之才，而不为详说，则终身颠顿乎混溟之中，而不知觉寤乎昭明之术矣。今《易》之《乾》、《坤》，足以穷道通义也，八卦可以识吉凶、知祸福矣，然而伏羲为之六十四变，周室增以六爻，所以原测淑清之道，而扌麏逐万物之祖也。夫五音之数不过宫商角徵羽，然而五弦之琴不可鼓也。必有细大驾和，而后可以成曲。今画龙首，观者不知其何兽也，具其形，则不疑矣。今谓之道则多，谓之物则少，谓之术则博，谓之事则浅，推之以论，则无可言者，所以为学者，固欲致之不言而已也。夫道论至深，故多为之辞，以抒其情；万物至众，故博为之说，以通其意。辞虽坛卷连漫，绞纷远缓，所以洮汰涤荡至意，使之无凝竭底滞，卷握而不散也。夫江河之腐胔，不可胜数，然祭者汲焉，大也。一杯酒白，蝇渍其中，匹夫弗尝者，小也。诚通乎二十篇之论，睹凡得要，以通九野，径十门，外天地，捭山川，其于逍遥一世之间，宰匠万物之形，亦优游矣。若然者，挟日月而不烑，润万物而不秏。曼兮洮兮，足以览矣，藐兮浩兮，旷旷兮，可以游矣。
文王之时，纣为天子，赋敛无度，杀戮无止，康梁沉湎，宫中成市，作为炮烙之刑，刳谏者，剔孕妇，天下同心而苦之。文王四世累善，修德行义，处岐周之间，地方不过百里，天下二垂归之。文王欲以卑弱制强暴，以为天下去残除贼而成王道，故太公之谋生焉。
文王业之而不卒，武王继文王之业，用太公之谋，悉索薄赋，躬擐甲胄，以伐无道而讨不义，誓师牧野，以践天子之位。天下未定，海内未辑，武王欲昭文王之令德，使夷狄各以其贿来贡，辽远未能至，故治三年之丧，殡文王于两楹之间，以俟远方。武王立三年而崩，成王在褓襁之中，未能用事，蔡叔、管叔，辅公子禄父而欲为乱，周公继文王之业，持天子之政，以股肱周室，辅翼成王，惧争道之不塞，臣下之危上也，故纵马华山，放牛桃林，败鼓折枹，搢笏而朝，以宁静王室，镇抚诸侯。成王既壮，能从政事，周公受封于鲁，以此移风易俗。孔子修成、康之道，述周公之训，以教七十子，使服其衣冠，修其篇籍，故儒者之学生焉。
墨子学儒者之业，受孔子之术，以为其礼烦扰而不说，厚葬靡财而贫民，服伤生而害事，故背周道而行夏政。禹之时，天下大水，禹身执蔂垂，以为民先，剔河而道九岐，凿江而通九路，辟五湖而定东海，当此之时，烧不暇撌，濡不给扢，死陵者葬陵，死泽者葬泽，故节财、薄葬、闲服生焉。
齐桓公之时，天子卑弱，诸侯力征，南夷北狄，交伐中国，中国之不绝如线。齐国之地，东负海而北障河，地狭田少，而民多智巧，桓公忧中国之患，苦夷狄之乱，欲以存亡继绝，崇天子之位，广文、武之业，故《管子》之书生焉。齐景公内好声色，外好狗马，猎射亡归，好色无辨。作为路寝之台，族铸大钟，撞之庭下，郊雉皆呴，一朝用三千钟赣，梁丘据、子家哙导于左右，故晏子之谏生焉。
晚世之时，六国诸侯，溪异谷别，水绝山隔，各自治其境内，守其分地，握其权柄，擅其政令。下无方伯，上无天子，力征争权，胜者为右，恃连与国，约重致，剖信符，结远援，以守其国家，持其社稷，故纵横修短生焉。
申子者，朝昭厘之佐，韩、晋别国也。地墽民险，而介于大国之间，晋国之故礼未灭，韩国之新法重出，先君之令未收，后君之令又下，新故相反，前后相缪，百官背乱，不知所用。故刑名之书生焉。
秦国之俗，贪狼强力，寡义而趋利。可威以刑，而不可化以善；可劝以赏，而不可厉以名。被险而带河，四塞以为固，地利形便，畜积殷富。孝公欲以虎狼之势而吞诸侯，故商鞅之法生焉。
若刘氏之书，观天地之象，通古今之事，权事而立制，度形而施宜，原道之心，合三王之风，以储与扈冶。玄眇之中，精摇靡览，弃其畛挈，斟其淑静，以统天下，理万物，应变化，通殊类，非循一迹之路，守一隅之指，拘系牵连之物，而不与世推移也。故置之寻常而不塞，布之天下而不窕。


古者有鍪而绻领以王天下者矣，其德生而不辱，予而不夺。天下不非其服，同怀其德。当此之时，阴阳和平，风雨时节，万物蕃息。乌鹊之巢可俯而探也，禽兽可羁而从也。岂必褒衣博带，句襟委章甫哉！
古者民泽处复穴，冬日则不胜霜雪雾露，夏日则不胜暑热蚊虻；圣人乃作，为之筑土构木以为宫室，上栋下宇以蔽风雨，以避寒暑，而百姓安之。伯余之初作衣也，掞麻索缕，手经指挂，其成犹网罗。后世为之机杼胜複，以便其用，而民得以揜形御寒。古者剡耜耜而耕，摩蜃而耨，木钩而樵，抱甀而汲，民劳而利薄，后世为诔耜鉏，斧柯而樵，桔皋而汲，民逸而利多焉，古者大川名谷冲绝道路，不通往来也，乃为窬木方版以为舟航，故地势有无得相委输。乃为靻蹻而超千里，肩荷负儋之勤也，而作为之揉轮建舆，驾马服牛，民以致远而不劳。为鸷禽猛兽之害伤人而无以禁御也，而作为之铸金锻铁，以为兵刃。猛兽不能为害。故民迫其难则求其便，困其患则造其备。人各以其所知去其所害，就其所利。常故不可循，器械不可因也，则先王之法度有移易者矣。
古之制，婚礼不称主人，舜不告而娶，非礼也。立子以长，文王舍伯邑考而用武王，非制也。礼三十而娶，文王十三而生武王，非法也。夏后氏殡于阼阶之上，殷人殡于两楹之间，周人殡于西阶之上，此礼之不同者也。有虞氏用瓦棺，夏后氏堲周，殷人用槨，周人墙置翣，此葬之不同者也。夏后氏祭于闇，殷人祭于阳，周人祭于日出以朝，此祭之不同者也。尧《大章》，舜《九韶》，禹《大夏》，汤《大濩》，周《武象》，此乐之不同者也。故五帝异道而德覆天下，三王殊事而名施后世，此皆因时变而制礼乐者。譬犹师旷之施瑟柱也，所推移上下者，无寸尺之度，而靡不中音。故通于礼乐之情者能作音，有本主于中而以知榘彟之所周者也。
鲁昭公有慈母而爱之。死为之练冠，故有慈母之服。阳侯杀蓼侯而窃其夫人，故大飨废夫人之礼。先王之制，不宜则废之；未世之事，善则著之；是故礼乐未始有常也。故圣人制礼乐，而不制于礼乐。治国有常，而利民为本；政教有经，而令行为上。苟利于民，不必法古；苟周于事，不必循旧。夫夏商之衰也，不变法而亡。三代之起也，不相袭而王。故圣人法与时变，礼与俗化，衣服器械各便其用，法度制令各因其宜，故变古未可非，而循俗未足多也。
百川异源而皆归于海，百家殊业，而皆务于治。王道缺而《诗》作；周室废、礼义坏而《春秋》作。《诗》《春秋》，学之美者也。皆衰世之造也，儒者循之以教导于世，岂若三代之盛哉！以《诗》《春秋》为古之道而贵之，又有未作《诗》《春秋》之时。夫道其缺也，不若道基全也。诵先王之收《诗》《书》，不若闻得其言。闻得其言，不若得其所以言。得其所以言者，言弗能言也。故道可道者，非常道也。
周公事文王也，行无专制，事无由己，身若不胜衣。言若不出口，有奉持于文王，洞洞属属，而将不能，恐失之，可谓能子矣。武王崩，成王幼少。周公继文王之业，履天子之籍，听天下之政，平夷狄之乱，诛管、蔡之罪，负扆而朝诸侯，诛赏制断，无所顾问，威动天地，声慑四海，可谓能武矣。成王既壮，周公属籍致政，北面委质而臣事之，请而后为，复而后行，无擅恣之志，无伐矜之色，可谓能臣矣。故一人之身而三变者，所以应时矣。何况乎君数易世，国数易君，人以其位达其好憎，以其威势供嗜欲，而欲以一行之礼，一定之法，应时偶变，其不能中权亦明矣。
故圣人所由曰道，所为曰事。道犹金石，一调不更；事犹琴瑟，每弦改调。故法制礼义者，治人之具也，而非所以为治也。故仁以为经，义以为纪，此万世不更者也。若乃人考其才而时省其用，虽日变可也。天下岂有常法哉！当于世事，得于人理，顺于天地，祥于鬼神，则可以正治矣。
古者人醇工庞，商朴女重，是以政教易化，风俗易移也。今世德益衰，民俗益薄，欲以朴重之法，治既弊之民，是犹无镝衔橜策錣而御馯马也。昔者，神农无制令而民从，唐虞有制令而无刑罚，夏后氏不负言，殷人誓，周人盟，逮至当今之世，忍訽而轻辱，贪得而寡羞，欲以神农之道治之，则其乱必矣。伯成子高辞为诸侯而耕，天下高之。今之时人辞官而隐处，为乡邑之下，岂可同哉！古之兵，弓剑而已矣，槽矛无击，修戟无刺。晚世之兵，隆冲以攻，渠幨以守，连弩以射，销车以斗。古之伐国，不杀黄口，不获二毛，于古为义，于今为笑。古之所以为荣者，今之所以为辱也。古之所以为治者，今之所以为乱也。
夫神农、伏羲，不施赏罚而民不为非，然而立政者不能废法而治民；舜执干戚而服有苗，然而征伐者不能释甲兵而制强暴。由此观之，法度者，所以论民俗而节缓急也；器械者，因时变而制宜适也。
夫圣人作法而万物制焉，贤者立礼而不肖者拘焉。制法之民，不可与远举；拘礼之人，不可使应变。耳不知清浊之分者，不可令调音；心不知治乱之源者，不可令制法。必有独闻之耳，独见之明，然后能擅道而行矣。
夫殷变夏，周变殷，春秋变周，三代之礼不同，何古之从？大人作而弟子循，知法治所由生，则应时而变；不知法治之源，虽循古，终乱。今世之法籍与时变，礼义与俗易，为学者循先袭业，据籍守旧教，以为非此不治，是犹持方枘而周圆凿也，欲得宜适致固焉，则难矣。今儒、墨者称三代文武而弗行，是言其所不行也；非今时之世而弗改，是行其非也，称其所是，行其所非，是以尽日极虑而无益于治，劳形竭智而无补于主也。今夫图工好画鬼魅，而憎图狗马者何也？鬼魅不世出，而狗马可日见也。夫存危治乱，非智不能，道而先称古，虽愚有余。故不用之法，圣王弗行；不验之言，圣王弗听。
天地之气，莫大于和。和者阴阳调、日夜分而生物，春分而生，秋分而成，生之与成，必得和之精。故圣人之道，宽而栗，严而温，柔而直，猛而仁。太刚则折，太柔则卷，圣人正在刚柔之间，乃得道之本。积阴则沉，积阳则飞，阴阳相接，乃能成和。
夫绳之为度也，可卷而伸也，引而伸之，可直而睎，故圣人以身体之。夫修而不横，短而不穷，直而不刚，久而不忘者，其唯绳乎！故恩推则懦，懦则不威；严推则猛，猛则不和；爱推则纵，纵则不令；刑推则虐，虐则无亲。昔者齐简公释其国家之柄而专任大臣，将相摄威擅势，私门成党，而公道不行。故使陈成田常、鸱夷子皮得成其难，使吕氏绝祀而陈氏有国者，此柔懦所生也。郑子阳刚毅而好罚，其于罚也，执而无赦。舍人有折弓者，畏罪而恐诛，则因猘狗之惊以杀子阳，此刚猛之所致也。今不知道者，见柔懦者侵，则矜为刚毅；见刚毅者亡，则矜为柔懦；此本无主于中，而见闻舛驰于外者也，故终身而无所定趋。譬犹不知音者之歌也，浊之则郁而无转，清之则燋而不讴。及至韩娥、秦青、薛谈之讴，侯同、曼声之歌，愤于志，积于内，盈而发音，则莫不比于律而和于人心，何则？中有本主以定清浊，不受于外而自为仪表也。今夫盲者行于道，人谓之左则左，谓之右则右，遇君子则易道，遇小人则陷沟壑，何则？目无以接物也。故魏两用楼翟、吴起而亡西河，湣王专用淖齿而死于东庙，无术以御之也。文王两用吕望、召公奭而王，楚庄王专任孙叔敖而霸，有术以御之也。
夫弦歌鼓舞以为乐，盘旋揖让以修礼，厚葬久丧以送死，孔子之所立也，而墨子非之。兼爱尚贤，右鬼非命，墨子之所立也，而杨子非之。全性保真，不以物累形，杨子之所立也，而孟子非也。趋舍人异，各有晓心。故是非有处，得其处则无非，失其处则无是。丹穴、太蒙、反踵、空同、大夏、北户、奇肱、修股之民，是非各异，习俗相反。君臣上、下、夫妇、父子，有以相使也。此之是，非彼之是也；此之非，非彼之非也；譬若斤斧椎凿之各有所施也。
禹之对以五音听治，县钟鼓磬铎，置鞀，以待四方之士，为号曰： 教寡人以道者击鼓，谕寡人以义者击钟，告寡人以事者振铎，谕寡人以忧者击磐，有狱讼者摇鞀。 当此之时，一馈而十起，一沐而三捉发，以劳天下之民，此而不能达善效忠者，则才不足也。秦之时，高为台榭，大为苑囿，远为驰道，铸金人，发适戍，入刍稾，头会箕赋，输于少府。丁壮丈夫，西至临洮狄道，东至会稽浮石，南至豫章桂林，北至飞狐阳原，道路死人以沟量。当此之时，忠谏者谓之不祥，而道仁义者谓之狂。逮至高皇帝，存亡继绝，举天下之大义，身自奋袂执锐，以为百姓请命于皇天。当此之时，于下雄俊豪英，暴露于野泽，前蒙矢石而后堕谿壑，出百死而给一生，以争天下之权，奋武厉诚，以决一旦之命。当此之时，丰衣博带而道儒墨者，以为不肖。逮至暴乱已胜，海内大定，继文之业，立武之功，履天子之图籍，造刘氏之貌冠，总邹鲁之儒墨，通行圣之遗教，戴天子之旗，乘大路，建九旋，撞大钟，击鸣鼓，奏《咸池》，扬干戚。当此之时，有立武者见疑。一世之间，而文武代为雌雄，有时而用也。今世之为武者则非文也，为文者则非武也。文武更相非，而不知时世之用也。此见隅曲之一指，而不知八极之广大也。故东面而望，不见西墙；南面而视，不睹北方。唯无所响者，则无所不通。
国之所以存者，道德也；家之所以亡者，理塞也。尧无百户之郭，舜无置锥之地，以有天下。禹无十人之众，汤无七里之分，以王诸侯。文王处岐周之间也，地方不过百里，而立为天子者，有王道也。夏桀、殷纣之盛也，人迹所至，舟车所通，莫不为郡县，然而身死人手，而为天下笑者，有亡形也。故圣人见化以观其征。德有盛衰，风先萌焉。故得王道者，虽小必大；有亡形者，虽成必败。夫夏之将亡，太史令终古先奔于商，三年而桀乃亡。殷之将败也，太史令向艺先归文王，期年而纣乃亡。故圣人之见存亡之迹、成败之际也，非待鸣条之野、甲子之日也。今谓强者胜则度地计众，富者利则量粟称金。若此，则千乘之君无不霸王者，而万乘之国无不破亡者矣。存亡之迹，若此其易知也，愚夫惷妇皆能论之。
赵襄子以晋阳之城霸，智伯以三晋之地擒，湣王以大齐亡，田单以即墨有功。故国之亡也，虽大不足恃；道之行也，虽小不可轻。由此观之，存在得道，而不在于大也；亡在失道，而不在于小也。《诗》云： 乃眷西顾，此惟与宅。 言去殷而迁于周也。故乱国之君，务广其地而不务仁义，务高其位而不务道德，是释其所以存，而造其所以亡也。故桀囚于焦门而不能自非其所行，而悔不杀汤于夏台。纣居于宣室而不反其过，而悔不诛文王于羑里。二君处强大势位，修仁义之道，汤武救罪之不给，何谋之敢当？若上乱三光之明，下失万民之心，虽微汤武，孰弗能夺也？今不审其在己者，而反备之于人，天下非一汤武也，杀一人则必有继之者也。且汤武之所以处小弱而能以王者，以其有道也；桀、纣之所以处强大而见夺者，以其无道也。今不行人之所以王者，而反益己之所以夺，是趋亡之道也。
武王克殷，欲筑宫于五行之山，周公曰： 不可！夫五行之山，固塞险阻之地也，使我德能覆之，则天下纳其贡职者迴也；使我有暴乱之行，则天下之伐我难矣。 此所以三十六世而不夺也，周公可谓能持满矣。
昔者，《周书》有言曰： 上言者下用也，下言者上用也。上言者常也，下言者权也。 此存亡之术也。唯圣人为能知权。言而必信，期而必当，天下之高行也。直躬其父攘羊而子证之，尾生与妇人期而死之。直而证父，信而溺死，虽有直信，孰能责之？夫三军矫命，过之大者也。秦穆公兴兵袭郑，过周而东。郑贾人弦高将西贩牛，道遇秦师于周、郑之间，乃矫郑伯之命，犒以十二牛，宾秦师而却之，以存郑国。故事有所至，信反为过，诞反为功。何谓失礼而有大功？昔楚恭王战于阴陵，潘尪、养由基、黄衰微、公孙丙相与篡之，恭王惧而失体，黄衰微举足蹴其体，恭王乃觉，怒其失礼，夺体而起，四大夫载而行。昔苍吾绕娶妻而美，以让兄，此所谓忠爱而不可行者也。是故圣人论事之局曲直，与之屈伸偃仰，无常仪表，时屈时伸。卑弱柔如蒲苇，非摄夺也；刚强猛毅，志厉青云，非本矜也，以乘时应变也。
夫君臣之接，屈膝卑拜，以相尊礼也。至其迫于患也，则举足蹴其体，天下莫能非也。是故忠之所在，礼不足以难之也。孝子之事亲，和颜卑体，奉带运履。至其溺也，则捽其发而拯，非敢骄侮，以救其死也。故溺则捽父，祝则名君，势不得不然也，此权之所设也。故孔子曰： 可以共学矣，而未可以适道也。可与适道，未可以立也。可以立，未可与权。 权者，圣人之所独见也。故忤而后合者，谓之知权；合而后舛者，谓之不知权。不知权者，善反丑也。故礼者，实之华而伪之文也，方于卒迫穷遽之中也，则无所用矣。是故圣人以文交于世，而以实从事于宜，不结于一迹之涂，凝滞而不化，是故败事小而成事多，号令行于天下而莫之能非矣。
猩猩知往而不知来，干鹄知来而不知往，此修短之分也。昔者苌弘，周室之执数者也。天地之气，日月之行，风雨之变，律历之数，无所不通，然而不能自知，车裂而死。苏秦，匹夫徒步之人也，靻蹻嬴盖，经营万乘之主，服诺诸侯，然不自免于车裂之患。徐偃王被服慈惠，身行仁义，陆地之朝者三十二国，然而身死国亡，子孙无类。大夫种辅翼越王勾践，而为之报怨雪耻，擒夫差之身，开地数千里，然而身伏属镂而死。此皆达于治乱之机，而未知全性之具者。故苌弘知天道而不知人事，苏秦知权谋而不知祸福，徐偃王知仁义而不知时，大夫种知忠而不知谋。圣人则不然，论世而为之事，权事而为之谋，是以舒之天下而不窕，内之寻常而不塞。使天下荒乱，礼义绝，纲纪废，强弱相乘，力征相攘，臣主无差，贵贱无序，甲胄生虮虱，燕雀处帷幄，而兵不休息，而乃始服属臾之貌、恭俭之礼，则必灭抑而不能兴矣。天下安宁，政教和平，百姓肃睦，上下相亲，而乃始立气矜，奋勇力，则必不免于有司之法矣。是故圣者，能阴能阳，能弱能强，随时而动静，因资而立功，物动而知其反，事萌而察其变，化则为之象，运则为之应。是以终身行而无所困。
故事有可行而不可言者，有可言而不可行者，有易为而难成者，有难成而易败者，所谓可行而不可言者，趋舍也；可言而不可行者，伪诈也；易为而难成者，事也；难成而易败者，名也。此四策者，圣人之所独见而留意也。誳寸而伸尺，圣人为之；小枉而大直，君子行之。周公有杀弟之累，齐桓公有争国之名，然而周人以义补缺，桓公以功灭丑，而皆为贤。今以人之小过，揜其大美，则天下无圣王贤相矣。故目中有疵，不害于视，不可的也。喉中有病，无害于息，不可凿也。河上之丘冢，不可胜数，犹之为易也。水激兴波，高下相临，差以寻常，犹之为平。昔者曹子为鲁将兵，三战不胜，亡地千里。使曹子计不顾后，足不旋踵，刎颈于陈中，则终身为破军擒将矣。然而曹子不羞其败，耻死而无功，柯之盟，揄三尺之刃，造桓公之胸，三战所亡，一朝而反之，勇闻于天下，功立于鲁国。管仲辅公子纠而不能遂，不可谓智；遁逃奔走，不死其难，不可谓勇；束缚，桎梏，不讳其耻，不可谓贞。当此三行者，布衣弗友，人君弗臣。然而管仲免于累绁之中，立齐国之政，九合诸侯，一匡天下。使管仲出死捐躯，不顾后图，岂有此霸功哉？
今人君论其臣也，不计其大功，总其略行，而求其小善，则失贤之数也。故人有厚德，无间其小节，而有大誉，无疵其小故。夫牛蹄之涔不能生鳣鲔，而蜂房不容鹄卵，小形不足以包大体也。夫人之情莫不有所短，诚其大略是也，虽有小过，不足以为累，若其大略非也，虽有闾里之行，未足大举。夫颜喙聚，梁父之大盗也，而为齐忠臣。段干木，晋国之大驵也，而为文侯师。孟卯妻其嫂，有五子焉，然而相魏，宁其危，解其患。景阳淫酒，被发而御于妇人，威服诸侯。此四人者，皆有所短，然而功名不灭者，其略得也。季襄、陈仲子立节抗行，不入湾君之朝，不食乱世之食，遂饿而死。不能存亡接绝者何？小节伸而大略屈。故小谨者无成功，訾行者不容于众；体大者节疏，蹠距者举远。
自古及今，五帝三王，未有能全其行者也。故《易》曰： 小过亨，利贞。 言人莫不有过，而不欲其大也。
夫尧、舜、汤、武，世主之隆也；齐桓、晋文，五霸之豪英也。然尧有不慈之名，舜有卑父之谤，汤、武有放弑之事，五伯有暴乱之谋。是故君子不责备于一人。方正而不以割，廉直而不以切，博通而不以訾，文武而不以责。求于一人则任以人力，自修则以道德。责人以人力，易偿也；自修以道德，难为也。难为则行高矣，易偿则求澹矣。夫夏后氏之璜，不能无考；明月之珠，不能无颣；然而天下宝之者何也？其小恶不足妨大美也。今志人之所短，而忘人之所修，而求得其贤乎天下，则难矣。
夫百里奚之饭牛，伊尹之负鼎，太公之鼓刀，宁戚之商歌，其美有存焉者矣。众人见其位之卑贱，事之洿辱，而不知其大略，以为不肖。及其为天子三公，而立为诸侯贤相，乃始信于异众也。夫发于鼎俎之间，出于屠酤之肆，解于累绁之中，兴于牛颔之下，洗之以汤沐，祓之以爟火，立之于本朝之上，倚之于三公之位，内不惭于国家，外不愧于诸侯，符势有以内合。故未有功而知其贤者，尧之知舜；功成事立而知其贤者，市人之知舜也。为是释度数而求之于朝肆草莽之中，其失人也必多矣。何则？能效其求，而不知其所以取人也。
夫物之相类者，世主之所乱惑也；嫌疑肖象者，众人之所眩耀。故狠者类知而非知，愚者类仁而非仁，戆者类勇而非勇。使人之相去也，若玉之与石，美之与恶，则论人易矣。夫乱人者，芎之与藁本也，蛇床之与糜芜也，此皆相似者。故剑工惑剑之似莫邪者，唯欧冶能名其种；玉工眩玉之似碧卢者，唯猗顿不失其情；暗主乱于奸臣小人之疑君子者，唯圣人能见微以知明。故蛇举首尺，而修短可知也；象见其牙，而大小可论也；薛烛庸子见若狐甲于剑，而利钝识矣；臾儿易牙，淄渑之水合者，尝一哈水而甘苦知矣。故圣人之论贤也，见其一行而贤不肖分矣。孔子辞廪丘，终不盗刀钩；许由让天子，终不利封侯。故未尝的而不敢握火者，见其有所烧也；未尝伤而不敢握刃者，见其有所害也。由此观之，见者可以论未发也，而观小节可以知大体矣。故论人之道，贵则观其所举，富则观其所施，穷则观其所不受，贱则观其所不为，贫则观其所不取。视其更难以知其勇，动以喜乐以观其守，委以财货以论其仁，振以恐惧以知其节，则人情备矣。
古之善赏者，费少而劝众；善罚者，刑省而奸禁；善予者，用约而为德；善取者，人多而无怨。赵襄子围于晋阳，罢围而赏有功者五人，高赫为赏首。左右曰： 晋阳之难，赫无大功，今为赏首何也？ 襄子曰： 晋阳之围，寡人社稷危，国家殆，群臣无不有骄侮之心，唯赫不失君臣之礼 ，故赏一人，而天下为忠之臣者莫不终忠于其君，此赏少而劝善者众也。齐威王设大鼎于庭中，而数无盐令曰： 子之誉日闻吾耳，察子之事，田野芜，仓廪虚，囹圄实，予以奸事我者也。 乃烹之。齐以此三十二岁道路不拾遗。此刑省奸禁者也，秦穆公出游而车败，右服失马，野人得之，穆公追而及之岐山之阳，野人方屠而食之。穆公曰： 夫食骏马之肉，而不还饮酒者，伤人。吾恐其伤汝等。 遍饮而去之。处一年，与晋惠公为韩之战。晋师围穆公之车，梁由靡扣穆公之骖，获之。食马肉者三百余人皆出死为穆公战于车下，遂克晋，虏惠公以归。此用约而为德者也。齐桓公将欲征伐，甲兵不足，令有重罪者出犀甲一朝，有轻罪者赎以金分，讼而不胜者出一束箭。百姓皆说，乃矫箭为矢，铸金而为刃，以伐不义而征无道，遂霸天下，此入多而无怨者也。故圣人因民之所喜而劝善，因民之所恶而禁奸，故赏一人而天下誉之，罚一人而天下畏之。故至赏不费，至刑不滥。孔子诛少正卯，而鲁国之邪塞；子产诛邓析，而郑国之奸禁；以近喻远，以小知大也。故圣人守约而治广者，此之谓也。
天下莫易于为善，而莫难于为不善也。所谓为善者，静而无为也。所谓为不善者，躁而多欲也。适情辞余，无所诱惑，循性保真，无变于己。故曰为善易。越城郭，逾险塞，奸符节，盗管金，篡弑矫诬，非人之性也，故曰为不善难。今之所以犯囹圄之罪而陷于刑戮之患者，由嗜欲无厌，不循度量之故也。何以知其然？天下县官法曰： 发墓者诛，窃盗者刑。 此执政之所司也。夫法令网其奸邪，勒率随其踪迹，无愚夫意妇皆知为奸之无脱也，犯禁之不得免也。然而不材子不胜其欲，蒙死亡之罪，而被刑戮之羞，然而立秋之后，司寇之徒继踵于门，而死市之人血流于路。何则？惑于财利之得而蔽于死亡之患也。夫今陈卒设兵，两军相当，将施令曰： 斩首拜爵，而屈挠者要斩！ 然而队阶之卒皆不能前遂斩首之功，而后被要斩之罪，是去恐死而就必死也。故利害之反，祸福之接，不可不审也。
事或欲之，适足以失之；或避之，适足以就之。楚人有乘船而遇大风者，波至而自投于水。非不贪生而畏死也，惑于恐死而反忘生也。故人之嗜欲，亦犹此也。齐人有盗金者，当市繁之时，至掇而走，勒问其故曰： 而盗金于市中，何也？ 对曰： 吾不见人，徒见金耳。 志所欲则忘其为矣。是故圣人审动静之变，而适受与之度，理好憎之情，和喜怒之节。夫动静得，则患弗过也；受与适，则罪弗累也；好憎理，则忧弗近也；喜怒节，则怨弗犯也。故达道之人，不苟得，不让福，其有弗弃，非其有弗索，常满而不溢，恒虚而易足。今夫霤水足以溢壶榼，而江河不能实漏巵。故人心犹是也。自当以道术度量，食充虚，衣御寒，则足以养七尺之形矣。若无道术度量而以自俭约，则万乘之势不足以为尊，天下之富不足以为乐矣。孙叔敖三去令尹而无忧色，爵禄不能累也。荆佽非两蛟夹绕其船而志不动，怪物不能惊也。圣人心平志易，精神内守，物莫足以惑之。
夫醉者，俯入城门，以为七尺之闺也；超江淮，以为寻常之沟也，酒浊其神也。怯者，夜见立表，以为鬼也；见寝石，以为虎也；惧揜其气也。又况无天地之怪物乎？夫雌雄相接，阴阳相薄，羽者为刍，毛者为驹犊，柔者为皮肉，坚者为齿角，人弗怪也。水生蚘蜃，山生金玉，人弗怪也。老槐生火，久血为燐，人弗怪也。山出枭阳，水生罔象，木生毕方，井生坟羊，人怪之，闻见鲜而识物浅也，天下之怪物，圣人之所独见；利害之反复，知者之所独明达也。
同异嫌疑者，世俗之所眩惑也。夫见不可布于海内，闻不可明于百姓。是故因鬼神擎祥而为之立禁，总形推类而为之变象。何以知其然也？世俗言曰： 飨大高者而彘为上牲，葬死人者裘不可以藏，相戏以刃者太祖軵其肘，枕户橉而卧者鬼神蹠其首。 此皆不著于法令，而圣人之所不口传也。夫飨大高而彘为上牲者，非彘能贤于野兽麋鹿也，而神明独飨之，何也？以为彘者，家人所常畜而易得之物也，故因其便以尊之。裘不可以藏者，非能具绨绵曼帛温暖于身也。世以为裘者难得贵贾之物也，而不可传于后世，无益于死者，而足以养生，故因其资以詟之。相戏以刃，太祖軵其肘者，夫以刃相戏，必为过失，过失相伤，其患必大，无涉血之仇争忿斗，而以小事自内于刑戮，愚者所不知忌也，故因太祖以累其心。枕户橉而卧，鬼神履其首者，使鬼神能玄化，则不待户牖之行。若循虚而出入，则亦无能履也。夫户牖者，风气之所从往来，而风气者，阴阳相捔角也，离者必病，故托鬼神以伸诫之也。凡此之属，皆不可胜著于书策竹帛而藏于官府者也，故以祥明之，为愚者之不知其害，乃借鬼神之威以声其教，所由来者远矣。而愚者以为祥，而狠者以为非，唯有道者能通其志。
今世之祭井灶门户箕帚臼杵者，非以其神为能飨之也，恃赖其德，烦苦之无已也。是故以时见其德，所以不忘其功也。触石而出，肤寸而合，不崇朝而雨天下者，唯太山。赤地三年而不绝流，泽及百里而润草木者，唯江河也。是以天子秩而祭之，故马免人于难者，其死也葬之。牛，其死也，葬以大车为荐。牛马有功犹不可忘，又况人乎！此圣人所以重仁袭恩。故炎帝于火，死而为灶；禹劳天下，死而为社；后稷作稼穑，列而为稷；羿除天下之害，死而为宗布。此鬼神之所以立。
北楚有任侠者，其子孙数谏而止之，不听也，县有贼，大搜其庐，事果发觉，夜惊而走，追，道及之，其所施德者皆为之战，得免而遂反，语其子曰： 汝数止吾为侠，今有难，果赖而免身，而谏我，不可用也。 知所以免于难，而不知所以无难。论事如此，岂不惑哉？
宋人有嫁子者，告其子曰： 嫁未必成也。有如出，不可不私藏。私藏而富，其于以复嫁易。 其子听父之计，窃而藏之。若公知其盗也，逐而去之。其父不自非也，而反得其计。知为出藏财，而不知藏财所以出也。为论如此，岂不勃哉！
今夫僦载者，救一车之任，极一牛之力，为轴之折也，有如辕轴其上以为造，不知轴辕之趣轴折也。楚王之佩玦而逐菟，为走而破其玦也，因佩两玦以为之豫，两玦相触，破乃逾疾。乱国之治，有似于此。
夫鸱目大而眎不若鼠，蚈足众而走不若蛇，物固有大不若小，众不若少者。及至夫强之弱，弱之强，危之安，存之亡也，非圣人，孰能观之？大小尊卑，未足以论也，唯道之在者为贵。何以明之？天子处于效亭，则九卿趋，大夫走，坐者伏，倚者齐。当此之时，明堂太庙，悬冠解剑，缓带而寝。非郊亭大而庙堂狭小也，至尊居之也。天道之贵也，非特天子之为尊也，所在而众仰之。夫蛰虫鹊巢，皆向天一者，至和在焉尔。帝者诚能包禀道，合至和，则禽兽草木莫不被其泽矣，而况兆民乎！


地形之所载，六合之间，四极之内，照之以日月，经之以星辰，纪之以四时，要之以太岁。天地之间，九州八极。土有九山，山有九塞，泽有九薮，风有八等，水有六品。
何谓九州？东南神州曰农土，正南次州曰沃土，西南戎州曰滔土，正西弇州曰并土，正中冀州曰中土，西北台州曰肥土，正北泲州曰成土，东北薄州曰隐土，正东阳州曰申土。
何谓九山？会稽、泰山、王屋、首山、太华、岐山、太行、羊肠、孟门。何谓九塞？曰：太汾、渑阨、荆阮、方城、殽阪、井陉、令疵、句注、居庸。何谓九薮？曰：越之具区，楚之云梦，秦之阳纡，晋之大陆，郑之圃田，宋之孟诸，齐之海隅，赵之巨鹿，燕之昭余。
何谓八风？东北曰炎风，东方曰条风，东南曰景风，南方曰巨风，西南曰凉风，西方曰飂风，西北曰丽风，北方曰寒风。
何谓六水？曰：河水、赤水、辽水、黑水、江水、淮水。
阖四海之内，东西二万八千里，南北二万六千里；水道八千里，通谷其名川六百；陆径三千里。禹乃使太章步自东极，至于西极，二亿三万三千五百里七十五步；使竖亥步自北极，至于南极，二亿三万三千五百里七十五步。凡鸿水渊薮，自三百侧以上，二亿三万三千五百五十里，有九渊。禹乃以息土填洪水，以为名山。掘昆仑虚以下地，中有增城九重，其高万一千里百一十四步二尺六寸，上有木禾，其修五寻，珠树、玉树、璇树、不死树在其西，沙棠、琅环在其东，绛树在其南，碧树、瑶树在其北。有四百四十门，门间四里，里间九纯，纯丈五尺。荡有九井玉横，维其西北之隅，北门开以不周之风。倾宫、旋室、县圃、凉风、樊桐，在昆仑阊阖之中，是其疏圃。疏圃之池，浸之黄水，黄水三周复其原，是谓丹水，饮之不死。河水出昆仑东北陬，贯渤海，入禹所导积石山。赤水出其东南陬，西南注南海丹泽之东。赤水之东，弱水出自穷石，至于合黎，余波入于流沙。绝流沙，南至南海。洋水出其西北陬，入于南海羽民之南。凡四水者，帝之神泉，以和百药，以润万物。
昆仑之丘，或上倍之，是谓凉风之山，登之而不死；或上倍之，是谓悬圃，登之乃灵，能使风雨；或上倍之，乃维上天，登之乃神，是谓太帝之居。扶木在阳州，日之所曊。建木在都广，众帝所自上下，日中无景，呼而无响，盖天地之中也。若木在建木西，末有十日，其华照下地。
九州之大，纯方千里。九州之外，乃有八殥，亦方千里。自东北方曰大泽，曰元通；东方曰大渚，曰少海；东南方曰具区，曰元泽；南方曰大梦，曰浩泽；西南方曰渚资，曰丹泽；西方曰九区，曰泉泽；西北方曰大夏，曰海泽；北方曰大冥，曰寒泽。凡八殥八泽之云，是雨九州。
八殥之外，而有八纮，亦方千里。自东北方曰和丘，曰荒土；东方曰棘林，曰桑野；东南方曰大穷，曰众女；南方曰都广，曰反户；西南方曰焦侥，曰炎土；西方曰金丘，曰沃野；西北方曰一目，曰沙所；北方曰积冰。曰委羽。凡八纮之气，是出寒暑，以合八正，必以风雨。
八纮之外，乃有八极。自东北方曰方土之山，曰苍门；东方曰东极之山，曰开明之门；东南方曰波母之山，曰阳门；南方曰南极之山，曰暑门；西南方曰编驹之山，曰白门；西方曰西极之山，曰阊阖之门；西北方曰不周之山，曰幽都之门；北方曰北极之山，曰寒门。凡八极之云，是雨天下；八门之风，是节寒暑；八纮八殥、八泽之云，以雨九州而和中土。
东方之美者，有医毋阎之珣玕琪焉。东南方之美者，有会稽之竹箭焉。南方之美者，有华山之金石焉。西方之美者，有霍山之珠玉焉。西北方之美者，有昆仑之球琳琅玕焉。北方之美者，有幽都之筋角焉。东北方之美者，有斥山之文皮焉。中央之美者，有岱岳以生五谷桑麻，鱼盐出焉。
凡地形，东西为纬，南北为经。山为积德，川为积刑。高者为生，下者为死。丘陵为牡，豁谷为牧。水圆折者有珠，方折者有玉。清水有黄金，龙渊有玉英。土地各以其类生，是故山气多男，泽气多女；障气多暗，风气多聋；林气多癃，木气多伛；岸下气多肿，石气多力；险阻气多瘿：暑气多夭，寒气多寿；谷气多痹，丘气多狂；衍气多仁，陵气多贪。轻土多利，重土多迟，清水音小，浊水音大；湍水人轻，迟水人重。中土多圣人，皆象其气，皆应其类。故南方有不死之草，北方有不释之冰；东方有君子之国，西方有形残之尸。寝居直梦，人死为鬼；磁石上飞，云母来水；土龙致雨，燕雁代飞，蛤蟹珠龟，与月盛衰。是故坚土人刚，弱土人肥；垆土人大，沙土人细；息土人美，耗土人丑。食水者善游能寒，食土者无心而慧，食木者多力而拂，食草者善走而愚，食叶者有丝而蛾，食肉者勇敢而悍，食气者神明而寿，食谷者知慧而夭，不食者不死而神。
凡人民禽兽万物贞虫，各有以生，或奇或偶，或飞或走，莫知其情，唯知通道者，能原本之。天一地二人三，三三而九，九九八十一。一主日，日数十，日主人，人故十月而生。八九七十二，二主偶，偶以承奇，奇主辰，辰主月，月主马，马故十二月而生。七九六十三，三主斗，斗主犬，犬故三月而生。六九五十四，四主时，时主彘，彘故四月而生。五九四十五，五主音，音主猿，猿故五月而生。四九三十六，六主律，律主麋鹿，麋鹿故六月而生。三九二十七，七主星，星主虎，虎故七月而生。二九十八，八主风，风主虫，虫故八月而化。鸟鱼皆生于阴，阴属于阳，故鸟鱼皆卵生。鱼游于水，鸟飞于云，故立冬燕雀入海，化为蛤。
万物之生而各异类，蚕食而不饮，蝉饮而不食，蜉蝣不饮不食，介鳞者夏食而冬蛰，啮吞者八窍而卵生，嚼咽者九窍而胎生，四足者无羽翼，戴角者无上齿，无角者膏而无前，有角者指而无后，昼生者类父，夜生者似母，至阴生牝，至阳生牡。夫熊罴蛰藏，飞鸟时移。是故白水宜玉，黑水宜砥，青水宜碧，赤水宜丹，黄水宜金，清水宜龟，汾水浊而宜麻，水通和而宜麦，河水中浊而宜菽，雒水轻利而宜禾，渭水多力而宜黍，汉水重安而宜竹，江水肥仁而宜稻。平土之人，慧而宜五谷。东方川谷之所注，日月之所出，其人兑形小头，隆鼻大口，鸢肩企行，窍通于目，筋气属焉，苍色主肝，长大早知而不寿；其地宜麦，多虎豹。南方，阳气之所积，暑湿居之，其人修形兑上，大口决此，窍通于耳，血脉属焉，赤色主心，早壮而夭；其地宜稻，多兕象。西方高土，川谷出焉，日月入焉，其人面末偻，修颈行，窍通于鼻，皮革属焉，白色主肺，勇敢不仁；其地宜黍，多旄犀。北方幽晦不明，天之所闭也，寒水之所积也，蛰虫之所伏也，其人翕形短颈，大肩下尻，窍通于阴，骨干属焉，黑色主肾，其人蠢愚，禽兽而寿；其地宜菽，多犬马。中央四达，风气之所通，雨露之所会也，其人大面短颐，美须恶肥，窍通于口，肤肉属焉，黄色主胃，慧圣而好治；其地宜禾，多牛羊及六畜。木胜土，土胜水，水胜火，火胜金，金胜木，故禾春生秋死，菽夏生冬死，麦秋生夏死，荠冬生中夏死。木壮，水老火生金囚土死；火壮，木老土生水囚金死；土壮，火老金生木囚水死；金壮，土老水生火囚木死。音有五声，宫其主也；色有五章，黄其主也；味有五变，甘其主也；位有五材，土其主也。是故炼土生木，炼木生火，炼火生云，炼云生水，炼水反土。炼甘生酸，炼酸生辛，炼辛生苦，炼苦生咸，炼咸反甘。变宫生徵，变徵生商，变商生羽，变羽生角，变角生宫。是故以水和土，以土和火，以火化金，以金治木，木得反土。五行相治，所以成器用。
凡海外三十六国。自西北至西南方，有修股民，天民，肃慎民，白民，沃民，女子民，丈夫民，奇股民，一臂民，三身民。自西南至东南方，结胸民，羽民，讙头国民，裸国民，三苗民，交股民，不死民，穿胸民，反舌民，豕喙民，凿齿民，三头民，修臂民。自东南至东北方，有大人国，君子国，黑齿民，玄股民，毛民，劳民。自东北至西北方，有跂踵民，句婴民，深目民，无肠民，柔利民，一目民，无继民。雒棠、武人在西北贩，硥鱼在其南。有神二人连臂，为帝候夜，在其西南方。三珠树在其东北方，有玉树在赤水之上。昆仑、华丘在其东南方，爱有遗玉、青马、视肉、杨桃、甘楂、甘华、百果所生。和丘在其东北陬，三桑、无枝在其西，夸父、耽耳在其北方，夸父弃其策，是为邓林。昆吾丘在南方。轩辕丘在西方。巫咸在其北方，立登保之山。肠谷、榑桑在东方。有娀在不周之北，长女简翟，少女建疵。西王母在流沙之濒。乐民、拏闾在昆仑弱水之洲。三危在乐民西。宵明、烛光在河洲，所照方千里。龙门在河渊。湍池在昆仑。玄耀、不周、申池在海隅。孟诸在沛。少室、太室在冀州。烛龙在雁门北，蔽于委羽之山，不见日，其神人面龙身而无足。后稷拢在建木西，其人死复苏，其半鱼在其间。流黄、沃民在其北方三百里，狗国在其东。雷泽有神，龙身人头，鼓其腹而熙。江出岷山，东流绝汉入海，左还北流，至于开母之北，右还东流，至于东极。河出积石。睢出荆山。淮出桐柏山。睢出羽山。清漳出楬戾。浊漳出发包。济出王屋。时、泗、沂出臺、台、术。洛出猎出。汶出弗其，西流合于济。汉出蟠冢。径出薄落之山。渭出鸟鼠同穴。伊出上魏。雒出熊耳。浚出华窍。维出覆舟。汾出燕京。衽出渍熊。淄出目饴。丹水出高褚。股出嶕山，镐出鲜于。凉出茅卢、石梁。汝出猛山。淇出大号。晋出龙山结给。合出封羊。辽出砥石。釜出景。岐出石桥。呼沱出鲁平。泥涂渊出槁山。维湿北流出于燕。
诸稽、摄提，条风之所生也。通视，明庶风之所生也。赤奋若，清明风之所生也。共工，景风之所生也。诸比，凉风之所生也。皋稽，阊阖风之所生也。隅强，不周风之所生也。穷奇，广莫风之所生也。[穴+友]生海人，海人生若菌，若菌生圣人，圣人生庶人，凡[穴+友]者生于庶人。羽嘉生飞龙，飞龙生凤皇，凤皇生鸾鸟，驾鸟生庶鸟，凡羽者生于庶鸟。毛犊生应龙，应龙生建马，建马生麒麟，麒麟生庶兽，凡毛者生于庶兽。介鳞生蛟龙，蛟龙生鲲鲠，鲲鲠生建邪，建邪生庶鱼，凡鳞者生于庶鱼。介潭生先龙，先龙生玄鼋，玄奄生灵龟，灵龟生庶龟，凡介者生于庶龟。媛湿生容。煖湿生于毛风，毛风生于湿玄，湿玄生羽风，羽风生暖介，暖介生鳞薄，鳞薄生煖介。五类杂种兴乎外，肖形而著。日冯生阳阏，阳阏生乔如，乔如生干木，干木生庶木，凡根拔木者生于庶木。根拔生程若，程若生玄玉，玄玉生醴泉，醴泉生皇辜，皇辜生庶草，凡根茇草者生于庶草。海闾生屈龙，屈龙生容华，容华生蔈，蔈生萍藻，萍藻生浮草，凡浮生不根茇者生于萍藻。
正土之气也御乎埃天。埃天五百岁生缺，缺五百岁生黄埃，黄埃五百岁生黄澒，黄澒五百岁生黄金，黄金于岁生黄龙，黄龙入藏生黄泉。黄泉之埃，上为黄云，阴阳相薄为雷，激扬为电，上者就下，流水就通而合于黄海。
偏土之气御乎清天，清天八百岁生青曾，青曾八百岁生青，青澒八百岁生青金，青金八百岁生青龙，青龙入藏生青泉。青泉之埃，上为青云，阴阳相薄为雷，激扬为电，上者就下，流水就通而合于青海。
壮土之气，御于赤天。赤天六百岁生赤丹，赤丹七百岁生赤澒，赤澒七百岁生赤金，赤金千岁生赤龙，赤龙入藏生赤泉。赤泉之埃，上为赤云，阴阳相薄为雷，激扬为电，上者就下，流水就通而合于赤海。
弱土之气，御于白天。白天九百岁生白礜，白礜九百岁生白澒，白澒九百岁生白金，白金千岁生白龙，白龙入藏生白泉，白泉之埃，上为白云，阴阳相薄为雷，激扬为电，上者就下，流水就通而合于白海。
牧土之气，御于玄天，玄大六百岁生玄砥，玄砥六百岁生玄澒，玄澒六百岁生玄金，玄金千岁生玄龙，玄龙入藏生玄泉。玄泉之埃，上为玄云，阴阳相薄为雷，激扬为电，上者就下，流水就通而合于玄海。


古未有天地之时，惟像无形，窈窈冥冥，芒芠漠闵，澒濛鸿洞，莫知其门。有二神混生，经天营地；孔乎莫知其所终极，滔乎莫知其所止息；于是乃别为阴阳，离为八极；刚柔相成，万物乃形；烦气为虫，精气为人。是故精神，天之有也，而骨骸者，地之有也，精神入其门而骨骸反其根，我尚何存？是故圣人法天顺情，不拘于俗，不诱于人；以天为父，以地为母；阴阳为纲，四时为纪；天静以清，地定以宁；万物失之者死，法之者生。
夫静漠者，神明之宅也；虚无者，道之所居也。是故或求之于外者，失之于内；有守之于内者，失之于外。譬犹本与末也，从本引之，干枝万叶，莫不随也。
夫精神者，所受于天也，而形体者，所禀于地也。故曰： 一生二，二生三，三生万物。 万物背阴而抱阳，冲气以为和，故曰一月而膏，二月而胅，三月而胎，四月而肌，五月而筋，六月而骨，七月而成，八月而动，九月而躁，十月而生。形体以成，五藏乃形，是故肺主目，肾主鼻，胆主口，肝主耳，外为表而内为里，开闭张歙，各有经纪，故头之圆也象天，足之方也象地。天有四时五行九解三百六十六日，人亦有四支五藏九窍三百六十六节。天有风雨寒暑，人亦有取与喜怒。故胆为云，肺力气，肝为风，肾为雨，脾为雷，以与天地相参也，而心为之主。是故耳目者，日月也；血气者，风雨也。日中有踆乌，而月中有蟾蜍。日月失其行，薄蚀无光；风雨非其时，毁折生灾；五星失其行，州国受殃。
夫天地之到至纮以大，尚犹节其章光，爱其神明，人之耳目曷能久熏劳而不息乎？精神何能久驰骋而不既乎？是故血气者，人之华也；而五脏者，人之精也。夫血气能专于五脏而不外越，则胸腹充而嗜欲省矣。胸腹充而嗜欲省，则耳目清、听视达矣。耳目清、听视达，谓之明。五脏能属于心而无乖，则教志胜而行不之僻矣。教志胜而行之不僻，则精神盛而气不散矣。精神盛而气不散则理，理则均，均则通，通则神，神则以视无不见，以听无不闻也，以为无不成也。是故忧患不能入也，而邪气不能袭。
故事有求之于四海之外而不能遇，或守之于形骸之内而不见也。故所求多者所得少，所见大者所知小。夫孔窍者，精神之户牖也；而气志者，五藏之使候也。耳目淫于声色之乐，则五藏摇动而不定矣。五藏摇动而不定，则血气滔荡而不休矣。血气滔荡而不休，则精神驰骋于外而不守矣。精神驰骋于外而不守，则祸福之至虽如丘山，无由识之矣。使耳目精明玄达而无诱慕，气志虚静恬愉而省嗜欲，五藏定宁充盈而不泄，精神内守形骸而不外越，则望于往世之前而视于来事之后，犹未足为也，岂直祸福之间哉！故曰，其出弥远者其知弥少，以言夫精神之不可使外淫也。是故五色乱目，使目不明；五声哗耳，使耳不聪；五味乱口，使口爽伤；趣舍滑心，使行飞扬。此四者，天下之所养性也，然皆人累也。故曰：嗜欲者使人之气越，而好憎者使人之心劳，弗疾去则志气日秏。
夫人之所以不能终其寿命而中道夭于刑戮者何也？以其生生之厚，夫惟能无以生为者，则所以修得生也。夫天地运而相通，万物总而为一。能知一，则无一之不知也，不能知一，则无一之能知也。譬吾处于天下也，亦为一物矣。不识天下之以我备其物与？且惟无我而物无不备者乎？然则我变物也，物亦物也。物之与物也，又何以相物也？虽然，其生我也，将以何益？其杀我也。将以何损？夫造化者既以我为坯矣，将无所违之矣。吾安知夫刺灸而欲生者之非惑也？又安知夫绞经而求死者之非福也？或者生乃徭役也，而死乃休息也？天下茫茫，孰知之哉？其生我也，不强求已；其杀我也，不强求止。欲生而不事，憎死而不辞，贱之而弗憎，贵之而弗喜，随其天资而安之不极。吾生也有七尺之形，吾死也有一棺之土。吾生之比于有形之类，犹吾死之沦于无形之中也。然则吾生也物不以益众，吾死也土不以加厚，吾又安知所喜憎利害其间者乎？
夫造化者之攫援物也，譬犹陶人之埏埴也，其取之地而已为盆盎也，与其未离于地也无以异，其已成器而破碎漫澜而复归其故也，与其为盆盎亦无以异矣。夫临江之乡，居人汲水以浸其园；江水弗憎也；苦洿之家，决洿而注之江，洿水弗乐也。是故其中江也，无以异其浸园也；其在洿也，亦无以异其在江也。是故圣人因时以安其位，当世而乐其业。
夫悲乐者，德之邪也；而喜怒者，道之过也；好憎者，心之暴也。故曰：其生也天行，其死也物化；静则与阴俱闭，动则与阳俱开；精神澹然无极，不与物散而天下自服。故心者形之主也，而神者心之宝也。形劳而不休则蹶，精用而不已则竭，是故圣人贵而尊之，不敢越也。
夫有夏后氏之璜者，匣匮而藏之，宝之至也。夫精神之可宝也，非直夏后氏之璜也。是故圣人以无应有，必究其理；以虚受实，必穷其节；恬愉虚静，以终其命。是故无所甚疏，而无所甚亲；抱德炀和，以顺于天；与道为际，与德为邻；不为福始，不为祸先；魂魄处其宅，而精神守其根；死生无变于己，故曰至神。
所谓真人者，性合于道也。故有而若无，实而若虚；处其一不知其二，治其内不识其外；明白太素，无为复朴；体本抱神，以游于天地之樊，芒然仿佯于尘垢之外而消摇于无事之业。浩浩荡荡乎，机械知巧弗载于心。是故死生亦大矣，而不为变，虽天地覆育，亦不与之掺抱矣。审乎无瑕而不与物糅，见事之乱而能守其宗。若然者，正肝胆，遗耳目；心志专于内，通达耦于一；居不知所为，行不知所之；浑然而往，逮然而来；形若槁木，心若死灰；忘其五藏，损其形骸；不学而知，不视而见：不为而成，不治而辩；感而应，迫而动，不得已而往，如光之耀，如景之放；以道为紃，有待而然；抱其太清之本而无所容与，而物无能营；廓惝而虚，清靖而无思虑、大泽焚而不能热，河汉涸而不能寒也，大雷毁山而不能惊也，大风晦日而不能伤也。是故视珍宝珠玉犹石砾也，视至尊穷宠犹行客也，视毛嫱西施犹丑也。以死生为一化，以万物为一方，同精于太清之本，而游于忽区之旁。有精而不使，有神而不行，契大浑之朴而立至清之中。是故其寝不梦，其智不萌；其魄不抑，其魂不腾；反覆终始，不知其端绪；甘螟太宵之宅，而觉视于昭昭之宇；休息于无委曲之隅，而游敖于无形埒之野；居而无容，处而无所：其动无形，其静无体；存而若亡，生而若死；出入无间，役使鬼神；沦于不测，入于无间，以不同形相嬗也；终始若环，莫得其伦，此精神之所以能登假于道也，是故真人之所游。
若吹呴呼吸，吐故内新，熊经鸟伸，凫浴蝯躩，鸱视虎顾，是养形之人也，不以滑心，使神滔荡而不失其充，日夜无伤而与物为春，则是合而生时干心也。且人有戒形而无损于心，有缀宅而无秏精。夫癞者趋不变，狂者形不亏，神将有所远徙，孰暇知其所为？故形有摩而神未尝化者，以不化应化，千变万抮而未始有极。化者复归于无形也，不化者与天地俱生也。夫木之死也，青青去之也，夫使木生者岂木也，犹充形者之非形也。故生生者未尝死也，其所生则死矣；化物者未尝化也，其所化则化矣。轻天下，则神无累矣；细万物，则心不惑矣；齐死生，则志不慑矣；同变化，则明不眩矣。众人以为虚言，吾将举类而实之。
人之所以乐为人主者，以其穷耳目之欲，而适躬体之便也。今高台层榭，人之所丽也，而尧朴桷不斲，素题不枅。珍怪奇异，人之所美也，而尧粝粢之饭，藜藿之羹。文绣狐白，人之所好也，而尧布衣掩形，鹿裘御寒。养性之具不加厚，而增之以任重之忧，故举天下而传之于舜，若解重负然，非直辞让，诚无以为也。此轻天下之具也。禹南省方，济于江，黄龙负舟，舟中之人五色无主，禹乃熙笑而称曰： 我受命于天，竭力而劳万民，生寄也，死归也，何足以滑和？ 视龙犹蝘蜓，颜色不变，龙乃弭耳掉尾而逃。禹之视物亦细矣。郑之神巫相壶子林，见其征，告列子。列子行泣报壶子，壶子持以天壤，名实不入，机发于踵，壶子之视死生亦齐矣。子求行年五十有四而病伛偻，脊管高于顶，臈下迫颐，两脾在上，烛营指天，匍匐自窥于井曰： 伟哉！造化者其以我为此拘拘耶！ 此其视变化亦同矣。故睹尧之道，乃知天下之轻也；观禹之志，乃知天下之细也；原壶子之论，乃知死生之齐也；见子求之行，乃知变化之同也。
夫至人倚不拔之柱，行不关之途；禀不竭之府，学不死之师；无往而不遂，无至而不通；生不足以挂志，死不足以幽神；屈伸俛仰，抱命而婉转；祸福利害，千变万紾，孰足以患心？若此人者，抱素守精；蝉蜕蛇解，游于太清；轻举独住，忽然入冥；凤皇不能与之俪，而况斥鷃乎？势位爵禄，何足以概志也！
晏子与崔杼盟，临死地而不易其义，殖、华将战而死，莒君厚赂而止之，不改其行。故晏子可迫以仁，而不可劫以兵；殖、华可止以义，而不可县以利；君子义死而不可以富贵留也，义为而不可以死亡恐也。彼则直为义耳，而尚犹不拘于物，又况无为者矣。尧不以有天下为贵，故授舜；公子札不以有国为尊，故让位；子罕不以玉为富，故不受宝；务光不以生害义，故自投于渊。由此观之，至贵不待爵，至富不待财。天下至大矣，而以与佗人；身至亲矣，而弃之渊；此外，其余无足利矣。此之谓无累之人。无累之人，不以天下为贵矣。上观至人之论，深原道德之意，以下考世俗之行，乃足羞也。故通许由之意，金縢、豹韬废矣；延陵季子不受吴国，而讼闲田者惭矣；子罕不利宝玉，而争券契者愧矣；务光不污于世，而贪利偷生者闷矣。故不观大义者，不知生之不足贪也；不闻大言者，不知天下之不足利也。今夫穷鄙之社也，叩盆拊瓴，相和而歌，自以为乐矣。尝试为之击建鼓，撞巨钟，乃性仍仍然知其盆瓴之足羞也。藏诗书，修文学，而不知至论之旨，则拊盆叩瓴之徒也。
夫以天下为者，学之建鼓矣。尊势厚利，人之所贪也。使之左据天下图，而右手刎其喉，愚夫不为。由此观之，生尊于天下也。圣人食足以接气，衣足以盖形，适情不求余，无天下不亏其性，有天下不羡其和，有天下无天下一实也。今赣人敖仓，予人河水，饥而餐之，渴而饮之，其入腹者，不过箪食瓢浆，则身饱而敖仓不为之减也，腹满面河水不为之竭也。有之不加饱，无之不为之饥，与守其篅[竹+屯]、有其井一实也。人大怒破阴，大喜坠阳；大忧内崩，大怖生狂。除秽去累，莫若未始出其宗，乃为大通。清目而不以视，静耳而不以听；钳口而不以言，委心而不以虑；弃聪明而反太素，休精神而弃知故；觉而若眛，以生而若死；终则反本未生之时，而与化为一体。死之与生一体也。
今夫繇者，揭臿，负笼土，盐汗交流，喘息薄喉，当此之时，得茠越下，则脱然而喜矣。岩穴之间，非直越下之休也。病疵瘕者，捧心抑腹，膝上叩头，蜷跼而谛，通夕不寐，当此之时，哙然得卧，则亲戚兄弟欢然而喜，夫修夜之宁，非直一哙之乐也。故知宇宙之大，则不可劫以死生；知养生之和，则不可县以天下；知未生之乐，则不可畏以死；知许由之贵于舜，则不贪物。墙之立不若其偃也，又况不为墙乎？冰之凝不若其释也，又况不为冰乎？自无蹠有，自有蹠无；终始无端，莫知其所萌；非通于外内，孰能无好憎？无外之外，至大也；无内之内，至贵也。能知大贵，何往而不遂？
衰世凑学，不知原心反本，直雕琢其性，矫拂其情，以与世交，故目虽欲之，禁之以度；心虽乐之，节之以礼；趋翔周旋，诎节卑拜；肉凝而不食，酒澄而不饮；外束其形，内总其德；钳阴阳之和，而迫性命之情；故终身为悲人。达至道者则不然，理情性，治心术；养以和，持以适；乐道而忘贱，安德而忘贫；性有不欲，无欲而不得，心有不乐，无乐而不为；无益情者不以累德，而便性者不以滑和，故纵体大肆意，而度制可以为天下仪。
今夫儒者，不本其所以欲，而禁其所欲；不原其所以乐，而闭其所乐；是犹决江河之源，而障之以手也。夫牧民者，犹畜禽兽也，不塞其囿垣，使不野心，系绊其足，以禁其动，而欲修生寿终，岂可得乎？夫颜回、季路、子夏、冉伯牛，孔子之通学也。然颜渊夭死，季路葅于卫，子夏失明，冉伯牛为厉，此皆迫性拂情，而不得其和也。故子夏见曾子，一臞一肥，曾子问其故，曰： 出见富贵之乐而欲之，入见先王之道又说之。两者心战，故臞；先王之道胜，故肥。 推此志，非能贪富贵之位，不便侈靡之乐，直宜迫性闭欲，以义自防也。虽情心郁殪，形性屈竭，犹不得已自强也，故莫能终其天年。若夫至人，量腹而食，度形而衣；容身而游，适情而行；余天下而不贪，委万物而不利；处大廓之宇，游无极之野；登太皇，冯太一，玩天地于掌握之中，夫岂为贫富肥臞哉！故儒者非能使人弗欲，而能止之；非能使人勿乐，而能禁之。夫使天下畏刑而不敢盗，岂若能使无有盗心哉！
越人得髯蛇，以为上肴，中国得而弃之无用。故知其无所用，贪者能辞之；不知其无所用，廉者不能让也。夫人主之所以残亡其国家，损弃其社稷，身死于人手，为天下笑，未尝非为非欲也。夫仇由贪大钟之赂而亡其国，虞君利垂棘之壁而擒其身，献公艳骊姬之美而乱四世，桓公甘易牙之和而不以时葬，胡王淫女乐之娱而亡上地。使此五君者，适情辞余，以己为度，不随物而动，岂有此大患哉？故射者非矢不中也，学射者不治矢也，御者非辔不行，学御者不为辔也。知冬日之箑、夏日之裘，无用于己，则万物之变为尘埃矣。故以汤止沸，沸乃不止，诚知其本，则去火而已矣。